(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠΔ΄

Δευτέρα, 12 Σεπτεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:, σελ.
 α) Προς τον Υπουργό Εσωτερικών με θέμα: «Οικονομική ενίσχυση για αποκατάσταση ζημιών Αγ. Βλασσίου Αχαρνών», σελ.
 β) Προς τον Υπουργό Εργασίας και Κοινωνικών Υποθέσεων:
 i. με θέμα: « Έξαρση εργατικών δυστυχημάτων και αποσιώπηση των επαγγελματικών ασθενειών φέρει η αντεργατική πολιτική της Κυβέρνησης», σελ.
 ii. με θέμα: «Για τα σοβαρά προβλήματα των εργαζομένων στην οινοποιία «Μαλαματίνα» , σελ.
 iii. με θέμα: «Στην ΜΑΛΑΜΑΤΙΝΑ οι εργαζόμενοι βιώνουν τον οδοστρωτήρα Μητσοτάκη με απολύσεις, εργοδοτική αυθαιρεσία και ΜΑΤ», σελ.
 γ) Προς την Υπουργό Παιδείας και Θρησκευμάτων, με θέμα «Για τα οξυμένα προβλήματα που αντιμετωπίζουν οι φοιτητές και αφορούν τη φοιτητική στέγη», σελ.
 δ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Αύξηση διαθέσιμων πιστώσεων, για ένταξη στο Πρόγραμμα Νέων Αγροτών», σελ.
 ii. με θέμα: «Διαχείριση συμπύρηνου ροδάκινου εσοδείας 2022», σελ.
 iii. με θέμα: «Το καθεστώς των ελεύθερων τιμών συνιστά αθέμιτη εμπορική πρακτική σύμφωνα με νόμο της Κυβέρνησής σας», σελ.
 iv. με θέμα: «Για την πλήρη στήριξη των μηλοπαραγωγών του δήμου Αγιάς Λάρισας», σελ.
 v. με θέμα «Αποζημίωση των αμπελοκαλλιεργητών του Νομού Ηρακλείου για τις καταστροφές από τις βροχοπτώσεις», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργού Επικρατείας «Κύρωση της από 9.8.2022 Πράξης Νομοθετικού Περιεχομένου «Επείγουσες διατάξεις για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών» (Α΄„ 152)», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ. , σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΒΛΑΧΟΣ Γ. , σελ.
 ΓΕΩΡΓΑΝΤΑΣ Γ. , σελ.
 ΔΕΛΗΣ Ι. , σελ.
 ΚΟΚΚΑΛΗΣ Β. , σελ.
 ΛΑΜΠΡΟΠΟΥΛΟΣ Ι. , σελ.
 ΛΑΜΠΡΟΥΛΗΣ Γ. , σελ.
 ΠΕΤΣΑΣ Σ. , σελ.
 ΣΤΟΛΤΙΔΗΣ Λ. , σελ.
 ΣΥΝΤΥΧΑΚΗΣ Ε. , σελ.
 ΣΥΡΙΓΟΣ Ε. , σελ.
 ΤΖΑΚΡΗ Θ. , σελ.
 ΤΣΑΚΛΟΓΛΟΥ Π. , σελ.
 ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΠΔ΄

Δευτέρα 12 Σεπτεμβρίου 2022

Αθήνα, σήμερα στις 12 Σεπτεμβρίου 2022, ημέρα Δευτέρα και ώρα 17.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλησπέρα σας, καλή εβδομάδα, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα ενημερώνουμε ότι στο πλαίσιο του κοινοβουλευτικού ελέγχου, τη Δευτέρα 12 Σεπτεμβρίου 2022, οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 959/31-8-2022, 965/2-9-2022, 966/2-9-2022, 978/5-9-2022 και 980/5-9-2022 επίκαιρες ερωτήσεις θα απαντηθούν από τον Υπουργό Αγροτικής Ανάπτυξης και Τροφίμων κ. Γεώργιο Γεωργαντά.

Η υπ’ αριθμόν 6026/24-6-2022 ερώτηση, κατ’ άρθρο 130 παράγραφος 5 του Κανονισμού της Βουλής, θα απαντηθεί από τον Αναπληρωτή Υπουργό Εσωτερικών κ. Στυλιανό Πέτσα.

Η υπ’ αριθμόν 973/5-9-2022 επίκαιρη ερώτηση θα απαντηθεί από τον Υφυπουργό Παιδείας και Θρησκευμάτων κ. Ευάγγελο Συρίγο.

Οι υπ’ αριθμόν 970/5-9-2022, 975/5-9-2022 και 979/5-9-2022 επίκαιρες ερωτήσεις θα απαντηθούν από τον Υφυπουργό Εργασίας και Κοινωνικών Υποθέσεων κ. Παναγιώτη Τσακλόγλου.

Προχωρούμε στην πρώτη ερώτηση που θα συζητηθεί, η οποία θα απαντηθεί από τον Αναπληρωτή Υπουργό Εσωτερικών κ. Στυλιανό Πέτσα. Πρόκειται για την πρώτη με αριθμό 6026/24-6-2022 ερώτηση του κύκλου των αναφορών και ερωτήσεων του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Εσωτερικών, με θέμα: «Οικονομική ενίσχυση για αποκατάσταση ζημιών Αγίου Βλασσίου Αχαρνών».

Τον λόγο έχει ο συνάδελφος και για χρόνια συνοδοιπόρος στην Περιφέρεια Αττικής κ. Γεώργιος Βλάχος.

**ΓΕΩΡΓΙΟΣ ΒΛΑΧΟΣ:** Ευχαριστώ πολύ, κύριε Πρόεδρε.

Κύριε Υπουργέ, πριν από περίπου έξι μήνες επισκεφθήκατε τον Δήμο Αχαρνών. Εκεί, σε συνάντηση που είχατε με διάφορους φορείς -εγώ, ως Βουλευτής, δεν γνώριζα την επίσκεψη αυτή, αλλά νομίζω ούτε κανείς άλλος-, σύμφωνα με δημοσιεύματα στον τοπικό Τύπο, αλλά και ευχαριστίες που είδαν το φως της δημοσιότητας υποσχεθήκατε χρηματοδότηση 2.000.000 ευρώ για την αποκατάσταση των ζημιών στον Ιερό Ναό του Αγίου Βλασσίου στον Δήμο Αχαρνών.

Επειδή πέρασε πολύς καιρός και τουλάχιστον, απ’ όσο γνωρίζω και απ’ όσο με πληροφόρησαν άνθρωποι από την περιοχή οι οποίοι μου ζήτησαν να ανακινήσω το θέμα, δεν υπήρξε καμμία προώθηση αυτής της υπόσχεσης, κατέθεσα ερώτηση. Όμως, επειδή στην ερώτηση εκείνη δεν πήρα απάντηση, δυόμισι μήνες περίπου μετά, σήμερα συζητάμε αυτή την επίκαιρη ερώτηση.

Πραγματικά, θέλω να θέσω, ξεκινώντας, μόνο αυτό το απλό ερώτημα: Αυτή η υπόσχεση που δώσατε τότε ισχύει; Και αν ναι, από ποιον λογαριασμό θα γίνει η εκταμίευση αυτού του ποσού και ποιο είναι το χρονοδιάγραμμα; Τόσο απλά, τόσο καθαρά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Βλάχο.

Κύριε Υπουργέ, έχετε τον λόγο για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Ευχαριστώ και τον κ. Βλάχο, που φέρνει το θέμα στη Βουλή.

Πράγματι, ο Μητροπολιτικός Ναός του Αγίου Βλασσίου Αχαρνών, του δήμου δηλαδή, ο οποίος είναι ο μεγαλύτερος στην Περιφέρεια της Ανατολικής Αττικής και ο δωδέκατος μεγαλύτερος στη χώρα, ενός δήμου με πληθυσμό εκατόν οκτώ χιλιάδες περίπου κατοίκους μετά την τελευταία απογραφή, είχε υποστεί ζημιές από τον σεισμό του Ιουλίου του 2019 και έκτοτε παραμένει κλειστός.

Μετά την ανάληψη των καθηκόντων μου, ενημερώθηκα για το θέμα αυτό από τον κύριο δήμαρχο, αλλά και από τον Μητροπολίτη κ. Αθηναγόρα. Επομένως, κινήθηκε μια διαδικασία, ώστε να δούμε πώς μπορούν να βρεθούν πόροι, προκειμένου να αποκατασταθεί ο ναός.

Σε συνάντησή μου με τον κ. Πατούλη διαπιστώθηκε ότι είχε προβλεφθεί κάποιο κονδύλι στην Περιφέρεια Αττικής, προκειμένου να αποκατασταθεί ο ναός, αλλά αυτό το κονδύλι δεν έφτανε για να προχωρήσουν οι εργασίες, οι οποίες είχαν κοστολογηθεί τότε σε ένα ποσό μεγάλο, περίπου 2,7 εκατομμυρίων ευρώ, σύμφωνα με μια πρώτη εκτίμηση.

Έκτοτε, έγιναν διάφορες συζητήσεις, προκειμένου να αναλάβουμε εμείς, σαν Υπουργείο Εσωτερικών, να χρηματοδοτήσουμε τον δήμο, για να προχωρήσει στην αποκατάσταση και τελικά να φτάσουμε σε μια υποβολή πρότασης από τον Δήμο Αχαρνών, ύψους περίπου 2 εκατομμυρίων ευρώ, για την αποκατάσταση των ζημιών.

Πράγματι, όπως λέτε, επισκέφθηκα τον δήμο και το Φεβρουάριο και αργότερα και ανακοινώσαμε ότι θα προχωρήσουμε στη χρηματοδότηση, για να αποκατασταθεί ο ναός και να τεθεί ξανά προς χρήση στους πιστούς της πόλης.

Όμως, το Υπουργείο έψαχνε να βρει το κατάλληλο χρηματοδοτικό εργαλείο, όπως πολύ σωστά λέτε. Είχαμε δύο επιλογές: Το «ΦΙΛΟΔΗΜΟΣ ΙΙ» -ένα πρόγραμμα για τη χρηματοδότηση των δήμων, στο οποίο υπήρχαν κάποια χρηματικά ποσά διαθέσιμα- και το Πρόγραμμα Δημοσίων Επενδύσεων, όπως αυτό πρόκειται να μετατραπεί σε Εθνικό Πρόγραμμα Ανάπτυξης, το ΕΠΑ.

Επειδή υπήρχαν διάφορες καθυστερήσεις στο ΕΠΑ μέχρι το καλοκαίρι, δεν βρήκαμε τον κατάλληλο τρόπο για να επιλέξουμε μεταξύ των δύο χρηματοδοτικών εργαλείων. Πιστεύω ότι μέσα στις επόμενες εβδομάδες θα καταλήξουμε ποιο από τα δύο εργαλεία τελικά θα χρησιμοποιηθεί για την αποκατάσταση του ναού.

Καταλαβαίνω και από τη δική σας πρόταση και από την αγωνία των κατοίκων και τις προτάσεις όλων των φορέων ότι όλοι είμαστε στην ίδια πλευρά και επιθυμούμε την ταχεία αποκατάσταση του ναού. Άρα, ναι, η δέσμευση ισχύει.

Δεύτερον, δεν καταλήξαμε ακόμα στο κατάλληλο χρηματοδοτικό εργαλείο και νομίζω ότι σύντομα θα είμαστε σε θέση να βγάλουμε την οριστική ανακοίνωση για να χρηματοδοτηθεί η αποκατάσταση του ναού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Τον λόγο έχει για τη δευτερολογία του ο κ. Βλάχος.

**ΓΕΩΡΓΙΟΣ ΒΛΑΧΟΣ:** Κύριε Υπουργέ, εγώ όταν είδα δημοσιευμένη αυτή την πληροφορία, πρέπει να σας πω ότι μίλησα με τον Υπουργό Εσωτερικών, τον κ. Βορίδη, καθώς επίσης και με τον Υπουργό Οικονομικών, τον κ. Σκυλακάκη.

Κατέθεσα την ερώτηση, επειδή πράγματι και ο ένας και ο άλλος δεν μου έδωσαν καμμία προοπτική υλοποίησης αυτής της υπόσχεσης. Δεν ξέρω από αυτά τα κονδύλια, από αυτούς τους λογαριασμούς που σήμερα μου λέτε αν μπορεί να γίνει εκταμίευση για τη συγκεκριμένη αποκατάσταση ζημιών σε ιερό ναό. Το πρόγραμμα «ΦΙΛΟΔΗΜΟΣ» δεν νομίζω ότι δίνει χρήματα σε εκκλησίες. Στην προκειμένη περίπτωση μακάρι να δίνει, θα πω εγώ. Αυτό όμως δεν περιμένουμε να το μάθουμε τώρα. Αυτό πρέπει να το ξέρουμε. Και έχουν περάσει από τότε που το υποσχεθήκατε εσείς ίσως επτά, οκτώ μήνες και ακόμα δεν ξέρουμε από ποιο κονδύλι θα γίνει η εκταμίευση. Λέτε ότι ψάχνουμε.

Εν πάση περιπτώσει, επειδή, όπως είπα και στην εισαγωγή μου, πρέπει να μιλάμε καθαρά, θα ήταν χρήσιμη μια καθαρή τοποθέτηση απέναντι στους ανθρώπους με τους οποίους συνομιλήσατε και που περιμένουν και οι οποίοι πρέπει να σας πω ότι σας αναζητούν -σύμφωνα με όσα λένε- στο τηλέφωνο και δεν σας βρίσκουν, για να τους δώσετε μια καθαρή απάντηση για το τι μέλλει γενέσθαι.

Ο ναός όντως είναι κλειστός, αλλά εδώ δεν ήλθαμε για διαπιστώσεις και όλα όσα είπατε, δηλαδή ότι είναι μεγάλος δήμος και μεγάλος ο ναός. Όλα αυτά ισχύουν. Επειδή ισχύουν όλα αυτά, πρέπει εμείς να ανταποκριθούμε.

Και ξέρετε, εσείς δεν πήγατε σαν άτομο, πήγατε σαν Υπουργός. Καταλαβαίνετε ότι οι όποιες αρνητικές επιπτώσεις υπάρξουν, αντανακλούν στην Κυβέρνηση και στους Κυβερνητικούς Βουλευτές. Δεν περνάει τίποτα απαρατήρητο.

Θα έλεγα λοιπόν ότι είναι φρόνιμο, είναι χρήσιμο να ξεκαθαρίσετε -και για τους δικούς σας λόγους, αλλά και για γενικότερους πολιτικούς λόγους- τι ακριβώς πρέπει να γίνει. Εγώ σας ζητώ σήμερα να έχετε μια επικοινωνία και με το Μητροπολίτη, τον οποίο επικαλεστήκατε που περιμένει, απ’ όσο γνωρίζω, το τηλεφώνημα σας, να του εξηγήσετε τι ακριβώς πρόκειται να γίνει. Διότι καταλαβαίνετε ότι το να αιωρείται μια υπόσχεση με κίνδυνο να μην υλοποιηθεί, όπως φημολογείται, δεν είναι καθόλου καλό για κανέναν μας ούτε για εσάς, αλλά ούτε και για εμάς.

Εγώ δεν θέλω σήμερα να ζητήσω περισσότερες, επιτρέψτε μου, ευθύνες. Ανήκετε σε μια Κυβέρνηση, την οποία εγώ στηρίζω και είμαι πολύ προσεκτικός σε αυτά που λέω. Καταλαβαίνετε όμως ότι και το κλίμα που πάει να δημιουργηθεί εμένα δεν με εκφράζει και αν θέλετε, με ενοχλεί, γιατί, όπως θα γνωρίζετε ίσως, πολιτεύομαι πολλά χρόνια και πολιτεύομαι με εντελώς διαφορετικό τρόπο. Μαζί με τον συνάδελφο Θανάση Μπούρα, που το είπε νωρίτερα, πολλά χρόνια προσπαθήσαμε να αποκαταστήσουμε έντιμη σχέση με την κάθε τοπική κοινωνία και με τους πολίτες. Και αυτό το έχουμε πετύχει και στο όνομα αυτής της έντιμης σχέσης είναι που πρέπει να μιλάμε καθαρά για το τι μπορούμε. Δεν είναι απαραίτητο να τα μπορούμε όλα. Και επειδή και το ποσό αυτό είναι μεγάλο, καταλαβαίνετε, πρέπει να το ξεκαθαρίσουμε το συντομότερο δυνατόν. Είναι καλό για όλους μας. Δεν πρέπει να πλανάται καμμία σκιά σε μια υπόσχεση, έστω κι αν δόθηκε όπως δόθηκε, που το ξέρετε εσείς. Να το ξεκαθαρίσουμε σήμερα, να το ξεκαθαρίσουμε αύριο, το συντομότερο δυνατό, για να γνωρίζουν και οι άνθρωποι που χειρίζονται τα της εκκλησίας τι ακριβώς περιμένουν και ποια είναι τα σχέδιά τους. Διότι πάνω σε αυτήν την υπόσχεση πρέπει να σας πω ότι επένδυσαν, πήγαν και βρήκαν εργολάβους, άρχισαν να κινούνται για το πότε θα έχουν τα χρήματα. Καταλαβαίνετε ότι αυτό το κλίμα πια αρχίζει να μην είναι καλό. Το λέω πολύ, πολύ κομψά.

Γι’ αυτό, κλείνοντας, εγώ θέλω να σας ζητήσω να το αποσαφηνίσετε το συντομότερο δυνατό και στο τέλος ό,τι έγινε, έγινε. Να το αποσαφηνίσουμε, όμως, για να μπορούμε να επικοινωνούμε καθαρά και ξάστερα με αυτούς τους ανθρώπους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Βλάχο.

Και τον λόγο τώρα έχει ο Υπουργός για τη δευτερολογία του.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Ευχαριστώ, κύριε Βλάχο, για τη συμβουλή, προκειμένου να είμαι φρόνιμος και προσεκτικός στις ανακοινώσεις μου, το δέχομαι.

Από εκεί και πέρα, αυτό που έχει σημασία είναι το ενδιαφέρον όλων μας να αποκατασταθεί ο ναός και όσον αφορά το ποια χρηματοδοτικά εργαλεία χρηματοδοτούν τι. Φυσικά εμείς δεν χρηματοδοτούμε εκκλησίες. Εμείς χρηματοδοτούμε δήμους. Σας είπα από την αρχή ότι έγινε συνεννόηση και με την περιφέρεια και με τον δήμο, γιατί, όπως ξέρετε πολύ καλύτερα από εμένα, ενδεχομένως, η περιοχή ζει σε ένα μεγάλο βαθμό εμπορικά, οικονομικά, κοινωνικά πέριξ του Αγίου Βλσασίου και όπως αντιλαμβάνεται κανείς, όταν η κεντρική πλατεία ενός μεγάλου δήμου, όπως ο Δήμος Αχαρνών, είναι κλειστή και ο βασικός ναός είναι κλειστός επί τρία χρόνια, αυτό έχει σοβαρότατες οικονομικές και άλλες συμπτώσεις.

Επομένως το ενδιαφέρον μας είναι ευρύτερο και έτσι θα οδηγηθούμε τελικά στην κατάληξη αυτών των προσπαθειών, προκειμένου να αποκατασταθεί ο ιερός ναός που έχει τόσο μεγάλη σημασία για την τοπική κοινωνία.

Πιστεύω ότι είμαστε μαζί σε αυτή την προσπάθεια και δεν είμαστε εδώ για να καταλογίσουμε ευθύνες μικροπολιτικού χαρακτήρα.

Επομένως, εγώ θα κάνω ό,τι περνά από το χέρι μου, προκειμένου να ολοκληρωθεί το συντομότερο δυνατό και να δοθούν οι απαντήσεις φυσικά στον σεβασμιότατο Μητροπολίτη αλλά και όλους τους ανθρώπους της τοπικής κοινωνίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Θα πάμε στον πρώτο κύκλο των επίκαιρων ερωτήσεων, στις οποίες θα απαντήσει ο παριστάμενος Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Θα συζητηθεί η πέμπτη με αριθμό 979/5-9-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Έξαρση εργατικών δυστυχημάτων και αποσιώπηση των επαγγελματικών ασθενειών φέρει η αντεργατική πολιτική της Κυβέρνησης».

Κύριε Αρσένη, έχετε τον λόγο για την πρωτομιλία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, όταν μιλάμε για την αντεργατική πολιτική, μιλάμε για τη συμπίεση των ανθρώπων να δουλεύουν σε επισφαλή πλέον επαγγέλματα, χωρίς προστασία της εργασίας τους, με συμβάσεις πολλές φορές ημερήσιες και μιλάμε προφανώς για έναν χρόνο εργασίας, ο όποιος είναι ανεξέλεγκτος. Ανεξέλεγκτος χρόνος, κόπωση και στρες προφανώς οδηγούν στο ατύχημα και στο δυστύχημα. Εδώ δυστυχώς έχουμε και τα δύο.

Μαθαίνω από την Ομοσπονδία Συλλόγων Τεχνικών Επιχειρήσεων Ελλάδας για εξήντα επτά ατυχήματα ως τον Αύγουστο, όπου τα τριάντα τέσσερα ήταν δυστυχήματα, έχασαν άνθρωποι τη ζωή τους. Αυτές οι απώλειες ζωής έγιναν στο τέλος του Αυγούστου τριάντα επτά και έχουν μια αυξητική τάση. Αν και δεν έχουμε τα επίσημα δεδομένα του 2021, το 2020, που ήταν μια χρονιά που ήταν σχεδόν όλα κλειστά, είχαμε σαράντα ένα ατυχήματα, το 2019 είχαμε πενήντα ένα, όταν το 2018 είχαμε σαράντα έξι, όταν το 2017 είχαμε σαράντα επτά όπως και το 2016. Έχουμε μια αυξητική τάση θανάτου και μια εκτίναξη θανάτων, απ’ ό,τι φαίνεται τώρα, αυτή τη στιγμή που μιλάμε.

Αφού καταθέσαμε την επίκαιρη ερώτηση μια βδομάδα πριν -τη Δευτέρα την καταθέσαμε-, είδαμε να χάνει ο διανομέας τη ζωή του στον Ωρωπό στις 3 Σεπτεμβρίου, άλλοι δύο εργαζόμενοι σε ιχθυοτροφεία στην Πρέβεζα την επόμενη μέρα, ενώ ένας τραυματίστηκε σοβαρά. Τώρα έπεσε ένας άνθρωπος από στύλο του ΟΤΕ, της «COSMOTE», στον Σοχό Θεσσαλονίκης. Πού θα πάει αυτή η κατάσταση; Εσείς έχετε εκτιμήσει για ποιο λόγο έχουν εκτιναχθεί τα εργατικά ατυχήματα; Έχουμε άδικο, όταν λέμε ότι οι άνθρωποι εργάζονται σε πλήρη πίεση, πλήρη ανασφάλεια, με ανεξέλεγκτο ωράριο και έτσι εκτινάσσονται τα δυστυχήματα; Ποια είναι η δικιά σας ανάγνωση;

Επίσης, έχουμε έναν τεράστιο ζήτημα με το τι γίνεται με τις επαγγελματικές ασθένειες στην Ελλάδα. Είναι ένα στοιχείο, επίσης, σχετιζόμενο. Στην Ευρωπαϊκή Ένωση υπολογίζονται στους εκατό χιλιάδες το χρόνο οι άνθρωποι που χάνουν τη ζωή τους από ασθένειες που σχετίζονται με το επάγγελμά τους. Στην Ελλάδα δεν καταγράφονται όλα αυτά. Στην Ελλάδα έχουμε το εξής παράδοξο: Είμαστε η μόνη χώρα με την Ιρλανδία από τις υπόλοιπες είκοσι επτά, από όλο τον χάρτη δύο χώρες μόνο, κύριε Υπουργέ, οι οποίες δεν σχετίζουν άμεσα τον COVID με τα εργατικά ατυχήματα. Οι υπόλοιπες χώρες -υπάρχουν διάφορες κατηγορίες- θεωρούν κατά βάση τον COVID εργατικό ατύχημα και έχουν αποζημιώσεις.

Στην Ελλάδα δεν γίνεται αυτό. Πριν από ενάμιση χρόνο είχατε δεσμευτεί ότι θα γίνει.

Τι έγινε ενάμιση χρόνο μετά, κύριε Τσακλόγλου; Εσείς προσωπικά είχατε δεσμευτεί γι’ αυτό. Θα ενταχθούν ποτέ τα COVID αναδρομικά; Διότι δεν έχει νόημα να το κάνουμε από δω και μπρος. Τι έχει γίνει από το 2020 έως σήμερα στα εργατικά ατυχήματα; Θα αρχίσουμε να δηλώνουμε, επιτέλους, τις επαγγελματικές ασθένειες; Θα γίνουν αυτές οι συμπληρώσεις για την προστασία των εργαζομένων, ώστε να μπορεί να αποζημιώνεται η οικογένεια στην περίπτωση του ατυχήματος, αλλά κυρίως να μη γίνονται αυτά τα ατυχήματα που έχουν εκρηκτικές διαστάσεις πλέον στη χώρα μας;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αξιότιμε κύριε Αρσένη, πρωταρχικός στόχος και βασική επιδίωξη της ελληνικής πολιτείας και του Υπουργείου Εργασίας και Κοινωνικών Υποθέσεων αποτελεί το υψηλό επίπεδο προστασίας της υγείας και ασφάλειας των εργαζομένων. Το Εθνικό Σύστημα Υγείας και Ασφάλειας στην εργασία, δηλαδή η υποδομή που αποτελεί το βασικό πλαίσιο για την υλοποίηση της εθνικής πολιτικής για την υγεία και ασφάλεια στην εργασία στην Ελλάδα, απαρτίζεται μεταξύ άλλων, πρώτον, από τη γενική και ειδική νομοθεσία σχετικά με τις υποχρεώσεις του εργοδότη για τη λήψη μέτρων πρόληψης και προστασίας της υγείας και ασφάλειας των εργαζομένων, δεύτερον, την αρμόδια Υπηρεσία του Υπουργείου, δηλαδή τη Διεύθυνση Υγείας και Ασφάλειας στην εργασία και, τρίτον, την αρμόδια Ανεξάρτητη Διοικητική Αρχή, δηλαδή την Επιθεώρηση Εργασίας για τον έλεγχο εφαρμογής της σχετικής νομοθεσίας.

Ειδικότερα, η Επιθεώρηση Εργασίας, η οποία λειτουργεί πλέον κατά τα πρότυπα της ΑΑΔΕ και της Εθνικής Αρχής Διαφάνειας, με πολύ περισσότερες εγγυήσεις αμεροληψίας και αντικειμενικότητας, αποτελεί ένα βασικό εργαλείο για την τήρηση των κανόνων τόσο σε σχέση με το ωράριο και τις υπερωρίες των εργαζομένων, όσο και σε σχέση με τις συνθήκες υγείας και ασφάλειας στην εργασία.

Σύμφωνα με τα στοιχεία της Επιθεώρησης Εργασίας, από το 2015 μέχρι και τον Αύγουστο του 2022 παρατηρείται μια προοδευτική αύξηση στις αναγγελίες των εργατικών ατυχημάτων ήσσονος βαρύτητας, δηλαδή των μη σοβαρών ή θανατηφόρων, εξαιτίας της υποχρέωσης των εργοδοτών να χρησιμοποιούν εφεξής την ηλεκτρονική πλατφόρμα αναγγελιών του Ολοκληρωμένου Πληροφοριακού Συστήματος του ΣΕΠΕ. Το σύστημα αυτό τέθηκε σε λειτουργία την 1η Ιανουαρίου 2018 και οδήγησε στην αναβάθμιση της ικανότητας του ΣΕΠΕ για τη διασταύρωση των στοιχείων των ατυχημάτων.

Η Επιθεώρηση Εργασίας εκτιμά ότι υπάρχει αύξηση του επιπέδου των αναγγελιών αναφορικά με τα εργατικά ατυχήματα παθολογικής αιτιολογίας, τα οποία συνίστανται σε αιφνίδιες βλάβες της υγείας εν ώρα εργασίας, αλλά με παθολογικό υπόβαθρο. Συνήθως είναι καρδιαγγειακά προβλήματα και χωρίς την επενέργεια βίαιου εξωτερικού συμβάντος σχετιζόμενο με την εργασία. Η αύξηση, όμως, αυτή δεν αντανακλάται στην αντίστοιχη πορεία των θανατηφόρων εργατικών ατυχημάτων και προπαντός στην πορεία των θανατηφόρων εργατικών ατυχημάτων μη τροχαίας ή παθολογικής αιτίας, δηλαδή όσων συνδέονται άμεσα με ελλείψεις μέτρων ασφάλειας και υγείας στους εργασιακούς χώρους.

Επισημαίνεται ότι όσον αφορά τα ατυχήματα τροχαίας αιτιολογίας στην αρμοδιότητα της Επιθεώρησης Ασφάλειας και Υγείας στην εργασία εμπίπτει ο έλεγχος των τόπων εργασίας που βρίσκονται κάτω από τον έλεγχο των εργοδοτών και όχι των χώρων δημόσιας κυκλοφορίας, όπου εφαρμόζονται οι διατάξεις του Κώδικα Οδικής Κυκλοφορίας. Δηλαδή δεν ερευνώνται από τους Επιθεωρητές Ασφάλειας και Υγείας στην εργασία τα ατυχήματα παθολογικής αιτιολογίας σαν αυτά που ανέφερα προηγουμένως και τα τροχαία που συμβαίνουν σε χώρους δημόσιας κυκλοφορίας και γενικά τα ατυχήματα σε βάρος προσώπων που δεν υπάγονται στην εργατική νομοθεσία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Σύμφωνα με τα στοιχεία της Επιθεώρησης Εργασίας, η εικόνα για τα θανατηφόρα εργατικά ατυχήματα μη τροχαίας ή παθολογικής αιτίας είναι η εξής: Το 2014 είχαν ανέλθει σε τριάντα οκτώ, το 2015 σε τριάντα τέσσερα, το 2016 σε τριάντα τρία, το 2017 σε τριάντα τέσσερα, το 2018 σε τριάντα πέντε, το 2019 σε τριάντα δύο, το 2020 σε τριάντα εννέα, το 2021 σε τριάντα ένα. Φέτος, όντως έχουμε μια μικρή αύξηση και βλέπουμε ότι μέχρι τον Αύγουστο ήταν στα τριάντα. Αυτά, όμως, τα δεδομένα σίγουρα δεν συνάδουν με τον ισχυρισμό τον οποίο αναφέρατε προηγουμένως περί ραγδαίας αύξησης των εργατικών ατυχημάτων.

Σε κάθε περίπτωση, όμως, εκ μέρους του ΣΕΠΕ καταβάλλεται κάθε δυνατή προσπάθεια με συνεχή παρουσία στους χώρους εργασίας. Οι διενεργηθέντες έλεγχοι για θέματα ασφάλειας και υγείας στην εργασία κατά το 2021 αυξήθηκαν κατά 6,5% σε σχέση με το προηγούμενο έτος. Συγκεκριμένα, το 2021 διενεργήθηκαν είκοσι πέντε χιλιάδες εννιακόσιοι ογδόντα τέσσερις έλεγχοι σε επιχειρήσεις όλης της χώρας και ο αριθμός αυτός είναι ο μεγαλύτερος των τελευταίων επτά ετών, ενώ φέτος μόνο στο πρώτο οκτάμηνο του έτους έγιναν συνολικά δεκαπέντε χιλιάδες τετρακόσιοι ογδόντα τρεις έλεγχοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επειδή έχω περάσει τον χρόνο μου, για το θέμα του COVID 19 και τον Εθνικό Κατάλογο Επαγγελματικών Ασθενειών θα αναφερθώ στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, θα το επαναλάβω και πάλι, γιατί είμαι υποχρεωμένος να το επαναλάβω. Από τη στιγμή που κατατέθηκε η επίκαιρη, έχουμε δύο ανθρώπους, έναν ανήλικο διανομέα που έχασε τη ζωή του κι άλλους δύο ανθρώπους εργαζόμενους σε ιχθυοτροφείο στην Πρέβεζα, που έχασαν τη ζωή τους. Έχουμε τρεις ανθρώπους να χάνουν τη ζωή τους. Εσείς λέτε πως ό,τι γίνεται στην άσφαλτο δεν μας αφορά στην πράξη. Δηλαδή, εσείς καταγράφετε μόνο τους δύο εργαζόμενους του ιχθυοτροφείου. Τρεις άνθρωποι, όμως, έχουν χάσει τη ζωή τους. Θέλετε να τους βαφτίσουμε «δύο»; Να τους βαφτίσουμε «δύο». Είναι συγκλονιστικός ο αριθμός.

Έγιναν μέσα σε μια εβδομάδα. Και δεν είναι τυχαίο, γιατί τα στοιχεία που μας αναφέρατε για το 2020 και το 2021, αν είναι χαμηλά, δηλαδή αν δεν δείχνουν τη μεγάλη εκρηκτική άνοδο, έχει σχέση με το πολύ απλό γεγονός ότι είχαμε lockdown και πάρα πολύς κόσμος είχε αποσυρθεί από τον χώρο εργασίας για κάποια χρονικά διαστήματα. Οπότε είναι τεράστια τα νούμερα για χρονιές με lockdown. Και βέβαια διαφέρουν τα νούμερα των νεκρών με βάση αυτά που έχουμε εμείς καταγεγραμμένα από την ΕΛΣΤΑΤ. Δηλαδή, η ΕΛΣΤΑΤ με βάση τις δικές μας καταγραφές το 2019 δηλώνει πενήντα έναν, όταν το 2018 δήλωνε σαράντα έξι και σαράντα επτά για το 2016.

Είναι λίγο διαφορετικά τα νούμερα, αλλά αυτό δεν είναι η ουσία. Η ουσία είναι ότι εδώ πέρα έχουμε μια ξεκάθαρα αυξητική τάση στους θανάτους και φαίνεται το αποτέλεσμα των πολιτικών σας. Φαίνεται αυτή η συμπίεση. Παίρνετε το οξυγόνο από τους εργαζόμενους με ατομικές συμβάσεις, όπου τις αποφασίζει στην πράξη ο εργοδότης. Έχουμε όλο και περισσότερες συμβάσεις οι οποίες είναι ημερήσιες, όλο και περισσότερες εργολαβικές. Εσείς περιγράφετε μια κατάσταση ειδυλλιακή όπου η Επιθεώρηση Εργασίας αναβαθμίζεται, κ.λπ.. Στην πράξη έχουμε μια Επιθεώρηση Εργασίας που δεν λειτουργεί και γι’ αυτό βλέπουμε αυτά τα φαινόμενα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πείτε μας εσείς πώς τα εξηγείτε. Πώς εξηγείτε τους τρεις θανάτους μέσα σε μια βδομάδα; Και αυτό τυχαίο γεγονός είναι; Είναι ένδειξη του πόσο καλά λειτουργεί n Επιθεώρηση Εργασίας;

Και, βέβαια, θέλω να μας εξηγήσετε για τις άλλες χώρες. Για την ακρίβεια, δεκαεπτά μέλη δηλώνουν ως επαγγελματική ασθένεια τον COVID-19. Έχουμε την Ιταλία, τη Σλοβενία, την Ισπανία να τη δηλώνουν ως εργατικό ατύχημα, την Αυστρία, το Βέλγιο, τη Δανία, τη Γερμανία, τη Φινλανδία είτε ως εργατικό ατύχημα, είτε ως επαγγελματική ασθένεια ανάλογα, με επιλεκτικά κριτήρια και την Ελλάδα μαζί με την Ιρλανδία να μην τη συσχετίζουν. Τη συσχετίζουν δυνητικά, αλλά με καμμία άμεση σύνδεση στην πράξη.

Μας είχατε πει εσείς προσωπικά –είχατε κάνει και δηλώσεις τον Φεβρουάριο του 2021- ότι θα αλλάξει η λίστα των ατυχημάτων. Και από τότε δεν έχει γίνει κάτι. Δεν ξέρω αν ισχύουν οι πληροφορίες ότι το Συμβούλιο της Επικρατείας σας έστειλε πίσω προσχέδιο, επειδή συζητούσατε να μπει ο COVID στα επαγγελματικά νοσήματα και στα εργατικά ατυχήματα, χωρίς αναδρομικότητα. Και καλά έκανε αν ισχύει αυτό, γιατί όπως καταλαβαίνετε αν μιλήσατε από τον Δεκέμβρη του 2022 και μετά για πρώτη φορά για εργατικό ατύχημα ή επαγγελματική ασθένεια για τον COVID και διαγράψατε τις δεκάδες χιλιάδες ανθρώπους που έχασαν τη ζωή τους πριν, όταν ήταν όλα τα κύρια κύματα του COVID, προφανώς δεν θα έχει καμμία ιδιαίτερη αξία. Θα έχει μάλλον, αλλά πολύ περιορισμένη.

Σας ζητάμε να κάνετε το αυτονόητο. Ζητάμε αυτοί οι άνθρωποι να αποζημιωθούν, οι οικογένειές τους στις περισσότερες περιπτώσεις, αλλά και αυτοί που δεν έχουν χάσει τη ζωή τους, αλλά έχουν long COVID, κ.λπ., ως αποτέλεσμα εργατικής ασθένειας. Ζητάμε τα αυτονόητα και νομίζω ότι θα πρέπει οποιοσδήποτε έχει κοινή λογική να συμφωνεί με αυτό.

Και βέβαια, θα ήθελα να σημειώσω ότι δεν θεωρείτε εργατικό ατύχημα ούτε τις απώλειες ζωής λόγω COVID των ανθρώπων που δουλεύουν στην υγεία. Γιατροί, νοσηλευτές δεν παίρνουν καν βεβαίωση. Δεν δικαιούνται το στοιχειώδες. Δεν αναγνωρίζετε καν ως εργατικό ατύχημα, όταν οι άνθρωποι έχασαν τη ζωή τους από COVID στην υγεία, οι εργαζόμενοι στην υγεία. Αν δεν είναι εκεί πέρα, δηλαδή, τότε πού;

Δεν είναι αυτονόητο, κύριε Τσακλόγλου, για τον γιατρό ή τον νοσηλευτή που χάνουν τη ζωή τους από COVID όταν περιθάλπουν τους ασθενείς, πριν το εμβόλιο ή μετά το εμβόλιο; Αυτό δεν είναι εργατικό ατύχημα; Προφανώς και είναι και πρέπει να το αναγνωρίσετε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αξιότιμε κύριε Αρσένη, επιτρέψτε μου να έρθω στο δεύτερο θέμα. Προφανώς, η πανδημία του κορωνοϊού αποτελεί σημαντικό ζήτημα δημόσιας υγείας. Ειδικότερα, ωστόσο, σε περιπτώσεις εργαζομένων σε δραστηριότητες με απευθείας έκθεση, λόγω ακριβώς της εργασίας καθαυτής, στον ανωτέρω βιολογικό παράγοντα -για παράδειγμα, διαγνωστικά κέντρα, νοσοκομεία, εργαστήρια, κ.λπ.- ο κορωνοϊός συνιστά τυπικό επαγγελματικό κίνδυνο κατά την έννοια των διατάξεων του κώδικα νόμων για την υγεία και ασφάλεια των εργαζομένων και των ειδικότερων προεδρικών διαταγμάτων για την υπηρεσία της ασφάλειας στην εργασία και απαιτείται η λήψη συγκεκριμένων και αυστηρών μέτρων προστασίας.

Σχετικά με το ερώτημά σας που αφορά σε επιπτώσεις του COVID στους εργαζόμενους, ειδικά στον τομέα της υγείας, η ενημέρωση που έχουμε από το Υπουργείο Υγείας και τον ΕΟΔΥ είναι ότι, και αναφέρω κατά λέξη:

«Πρώτον, δεν καταγράφεται συστηματικά το επάγγελμα των κρουσμάτων COVID-19 και ο χώρος εργασίας, με αποτέλεσμα ο ακριβής αριθμός των εργαζομένων στον τομέα της υγείας που νόσησαν ή απεβίωσαν με COVID-19 να μην μπορεί να υπολογιστεί.

Δεύτερον, είναι εξαιρετικά δύσκολο και ιδιαίτερα μετά την ευρεία διασπορά της παραλλαγής «Όμικρον» να καθοριστεί εάν ένας επαγγελματίας υγείας εκτέθηκε εντός του χώρου εργασίας του ή στην κοινότητα. Και τρίτον, στον χώρο της εργασίας τηρούνται σχολαστικά μέτρα ατομικής προστασίας για την προστασία όχι μόνο των ασθενών, αλλά και των ίδιων των εργαζομένων.».

Κύριε Αρσένη, για την αντιμετώπιση των επιπτώσεων του COVID-19 στους χώρους εργασίας, εκτός από τις ισχύουσες γενικές διατάξεις για την υγεία και ασφάλεια των εργαζομένων, εφαρμογή έχει και το προεδρικό διάταγμα 102 του 2020 για την προστασία των εργαζομένων από κινδύνους που διατρέχουν λόγω της έκθεσής τους σε βιολογικούς παράγοντες κατά την εργασία σε συμμόρφωση με τις οδηγίες του Ευρωπαϊκού Κοινοβουλίου.

Σε κάθε περίπτωση, για τις δραστηριότητες που ενδεικτικά αναφέρονται στο ανωτέρω προεδρικό διάταγμα, μεταξύ των οποίων και οι εργασίες σε υγειονομικές δραστηριότητες, εφαρμογή έχουν τα άρθρα 7 αναφορικά με την ενημέρωση της αρμόδιας αρχής και 14 αναφορικά με την επίβλεψη της υγείας και την ιατρική παρακολούθηση, σύμφωνα με τα οποία προβλέπεται -και πάλι μεταφέρω κατά λέξη- «ότι όλες οι περιπτώσεις ασθένειας ή θανάτων εργαζομένων μετά τη διαδικασία ολοκλήρωσης της διάγνωσης με την οποία διαπιστώνεται ότι οφείλονται σε έκθεση σε βιολογικούς παράγοντες κατά την εργασία αναγγέλλονται άμεσα από τον ιατρό εργασίας, μέσω της επιχείρησης ή και από τον ασφαλιστικό οργανισμό, στην αρμόδια επιθεώρηση εργασίας».

Κύριε Αρσένη, επικαλείστε όμως και τα στοιχεία της EUROSTAT για την καταγραφή των περιπτώσεων επαγγελματικής νόσου από COVID. Όμως, από τα δεδομένα της ευρωπαϊκής υπηρεσίας προκύπτει κάτι διαφορετικό από αυτό που ισχυρίζεστε. Προκύπτει ότι σε όλες τις χώρες είναι δυνατός ο συσχετισμός του COVID με την εργασία, αλλά η μορφή της αναγνώρισης, από την άποψη της επαγγελματικής υγείας και ασφάλειας, ποικίλλει από χώρα σε χώρα.

Αναφέρομαι στη δημοσίευση «Possibility of recognising COVID-19 as being of occupational origin at national level in EU and EFTA countries», είναι έκδοση του 2021. Σε επίπεδο Ευρωπαϊκής Ένωσης και εν όψει της διαμόρφωσης του Στρατηγικού Πλαισίου της Ευρωπαϊκής Ένωσης για την Υγεία και Ασφάλεια στην εργασία του 2021-2027 έχει ήδη ξεκινήσει, με πρωτοβουλία της Ευρωπαϊκής Επιτροπής, διαδικασία τροποποίησης της σύστασης 2003/670/CK προκειμένου, με συγκεκριμένες προϋποθέσεις, να συμπεριληφθεί ρητά o COVID-19 στους κατ’ εφαρμογή της ανωτέρω σύστασης εθνικούς καταλόγους των επαγγελματικών ασθενειών των κρατών-μελών. Η σχετική διαδικασία για τη διαμόρφωση αυτού του καταλόγου βρίσκεται σε εξέλιξη και στη χώρα μας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Η εντέκατη με αριθμό 975/5-9-22 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδος κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων,με θέμα: «Για τα σοβαρά προβλήματα των εργαζομένων στην οινοποιία «Μαλαματίνα» και η δέκατη έκτη με αριθμό 970/5-9-22 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς, κ. Σωκράτη Φάμελλου προς τον Υπουργό Εργασίας και Κοινωνικών Υποθέσεων, με θέμα: «Στη «Μαλαματίνα» οι εργαζόμενοι βιώνουν τον οδοστρωτήρα Μητσοτάκη με απολύσεις, εργοδοτική αυθαιρεσία και ΜΑΤ», οι οποίες αναφέρονται στο ίδιο θέμα, θα συζητηθούν ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, σε εφαρμογή της διάταξης της παραγράφου 4 του άρθρου 131 του Κανονισμού της Βουλής. Δηλαδή, τον λόγο για τις πρωτολογίες θα πάρουν οι δύο συνάδελφοι, κατ’ αρχάς, και θα απαντήσει ο Υπουργός συνολικά, γιατί είναι ακριβώς το ίδιο θέμα, το θέμα της «Μαλαματίνας». Στη συνέχεια, και πάλι οι δευτερολογίες θα γίνουν κατά τον ίδιο τρόπο.

Τον λόγο τώρα έχει ο πρώτος εκ των ερωτώντων, ο κ. Στολτίδης.

Ορίστε, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ,κύριε Πρόεδρε.

Κύριε Υπουργέ, τις τελευταίες έξι εβδομάδες οι εργαζόμενοι στο εργοστάσιο οινοποιίας «Μαλαματίνα» στη Θεσσαλονίκη πραγματοποιούν ένα μαχητικό απεργιακό αγώνα για την υπογραφή συλλογικής σύμβασης εργασίας, διεκδικούν την άμεση επαναπρόσληψη των δεκαπέντε άδικα απολυμένων συναδέλφων τους και παλεύουν ενάντια στις βλαπτικές μεταβολές του καθεστώτος εργασίας τους, στις ατομικές συμβάσεις, στις μειώσεις των μισθών και δικαιωμάτων μέσα από τις οποίες η επιχείρηση ενισχύει τα κέρδη της φυσικά.

Αυτός ο οργανωμένος αγώνας έριξε στο κενό τις προσπάθειες των εργοδοτών να στήσουν απεργοσπαστικό μηχανισμό με εργαζόμενους «ομήρους» που προσλήφθηκαν με συμβάσεις ορισμένου χρόνου για να αντικαταστήσουν τους απολυμένους εργάτες. Μάλιστα η καθολική λαϊκή αλληλεγγύη που έλαβαν οι συλληφθέντες συνδικαλιστές συνέβαλε τελικά στην απελευθέρωσή τους σπάζοντας την επιχείρηση εκφοβισμού των απεργών από την εργοδοσία που έχει ενθαρρυνθεί μετά και τους νόμους ενάντια στο απεργιακό δικαίωμα των κυβερνήσεων τόσο της Νέας Δημοκρατίας όσο και προηγούμενα του ΣΥΡΙΖΑ.

Ο αγώνας των εργαζομένων είναι δίκαιος και απαιτεί διασφάλιση όλων των θέσεων εργασίας, δουλειά με δικαιώματα, αξιοπρεπείς μισθούς, υπογραφή συλλογικής σύμβασης εργασίας και να μην προχωρήσει η εργοδοσία σε ανατροπές στις εργασιακές σχέσεις.

Να σημειωθεί ότι τεράστιες είναι οι ευθύνες της Κυβέρνησης που μπροστά στην εξυπηρέτηση των συμφερόντων των επιχειρηματιών διέταξε την απρόκλητη επίθεση των ΜΑΤ εναντίον των απεργών της «Μαλαματίνα» και όσων τους συμπαραστέκονται με αποτέλεσμα τον τραυματισμό τουλάχιστον πέντε εργαζομένων.

Με βάση τα παραπάνω ερωτάσθε, κύριε Υπουργέ, σε ποιες ενέργειες άμεσες θα προβεί η Κυβέρνηση για να σταματήσουν οι συνδικαλιστικές διώξεις και να αποσυρθούν άμεσα οι αστυνομικές δυνάμεις από το εργοστάσιο, που είναι εκεί καθ’ όλο το εικοσιτετράωρο για να εξυπηρετήσουν τον εργοδοτικό σχεδιασμό και τι θα κάνετε για να παρθούν πίσω στην επιχείρηση οι δεκαπέντε απολυμένοι εργαζόμενοι και να υπογραφεί η συλλογική σύμβαση εργασίας στο συγκεκριμένο εργασιακό χώρο;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο συνάδελφος κ. Σωκράτης Φάμελλος για το ίδιο θέμα.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Συνηγορώντας σε όσα κατατέθηκαν ήδη από τον συνάδελφο του Κομμουνιστικού Κόμματος θέλω να πω πρώτα απ’ όλα ότι η απουσία του κ. Χατζηδάκη σήμερα από τη συζήτηση, που είναι ο Υπουργός που έπρεπε να έρθει, αποδεικνύει πρώτα απ’ όλα την ενοχή του, την ενοχή του νόμου Χατζηδάκη γιατί η Κυβέρνησή σας και ο νόμος Χατζηδάκη είναι αυτοί που φταίνε πραγματικά για ότι συμβαίνει σήμερα στη «Μαλαματίνα». Γιατί στη «Μαλαματίνα» θέλετε να ισοπεδώσετε και τους εργαζόμενους και τα δικαιώματά τους και να δώσετε τη δυνατότητα αυθαιρεσίας στους εργοδότες για τους οποίους δεν υπάρχει από ότι φαίνεται ούτε νόμος, δεν υπάρχουν ούτε υποχρεώσεις. Και όπου δεν λυγάν οι εργαζόμενοι, τότε, κύριε Υφυπουργέ, στέλνετε τα ΜΑΤ για να λυγίσουν λοιπόν από τις ασπίδες και από τα χημικά ακόμα και αν μέσα στους εργαζόμενους είναι και αλληλέγγυοι και μέλη του Κοινοβουλίου, όπως ο κ. Στολτίδης και εγώ, ακόμη και αν αυτός που παρανομεί είναι ο ιδιοκτήτης της επιχείρησης.

Και η απουσία του κ. Χατζηδάκη σήμερα, όσο κι αν κρύβεται, επιβεβαιώνει ένα πράγμα ότι ο κ. Χατζηδάκης είναι ο οδηγός του οδοστρωτήρα του κ. Μητσοτάκη που ισοπεδώνει εργασιακά δικαιώματα και το κράτος δικαίου στη «Μαλαματίνα», αλλά και στην υπόλοιπη Ελλάδα, γιατί είναι γνωστό ότι με επιλογή της Κυβέρνησης απολύθηκαν οι εργαζόμενοι, όπως και με επιλογή της Κυβέρνησης ήρθαν και χτύπησαν τα ΜΑΤ. Αλλά, βέβαια, εσείς δεν έχετε ιερό και όσιο. Εδώ παρακολουθείτε πολιτικούς αντιπάλους και δημοσιογράφους, θα διστάσετε να στείλετε τα ΜΑΤ ενάντια στους εργαζόμενους; Αυτό είναι κλασικό εργαλείο της Δεξιάς.

Το ερώτημα είναι εάν εσείς προσωπικά συμφωνείτε με τη χρήση καταστολής και βίας εις βάρος εργαζομένων και μιας κοινωνίας που υπερασπίζεται το κράτος δικαίου και μια δικαστική απόφαση που παραβιάζεται από την επιχείρηση και εσείς την καλύπτετε; Γιατί η εταιρεία «Μαλαματίνα» είναι μια εταιρεία, η οποία έχει ιστορία στη Θεσσαλονίκη, συνδέεται με τη λαϊκή κατανάλωση και εμείς θέλουμε να μείνει στη Θεσσαλονίκη, να μην την κόψει κανείς κομμάτια για να την ξεπουλήσει και θέλουμε να μείνουν και οι εργαζόμενοι και θέλουμε να είναι και κερδοφόρα, διότι οι εργαζόμενοι έβαλαν πλάτη στο σχέδιο εξυγίανσης, δηλαδή στη διαγραφή χρεών του δημοσίου κατά 56%, των ασφαλιστικών ταμείων κατά 51% και τρίτων προμηθευτών κατά 80%, γιατί η υποχρέωση της νέας ιδιοκτησίας ήταν να συνεχίσει η απασχόληση και να συνεχίσει η παραγωγή.

Και μάλιστα οι εργαζόμενοι, κύριε Υφυπουργέ, έχουν συμφωνήσει και ήδη δύο χρόνια είναι σε περιορισμό αποζημιώσεων, έχουν μείωση αποδοχών κατά 20% και παρά ταύτα αυθαιρετεί η νέα διοίκηση της εταιρείας, η νέα ιδιοκτησία της εταιρείας. Και όταν το σωματείο κάθισε για να συζητήσουν ως όφειλαν μετά το σχέδιο εξυγίανσης για τη νέα συλλογική σύμβαση, την εργοστασιακή σύμβαση, τότε οι εκβιασμοί άρχισαν, δυσμενής μεταβολή των όρων εργασίας κατατέθηκε και δεκαπέντε εκδικητικές και τρομοκρατικές, θα έλεγα εγώ, απολύσεις υλοποιήθηκαν.

Και πού είναι το Υπουργείο σε όλα αυτά; Πότε πήρε θέση; Πότε έλεγξε το σχέδιο εξυγίανσης; Πότε έλεγξε την εργοδοσία; Πότε έλεγξε τις παράνομες απολύσεις; Γιατί ενώ ήδη μπορεί να είμαστε και στην έβδομη εβδομάδα απεργίας πρέπει να πω ότι τώρα δεν έχει γίνει καμμία προσφυγή επί της νομιμότητας της απεργίας, γιατί η απεργία είναι νομιμότατη.

Άρα, οι εργαζόμενοι έχουν το νόμιμο δικαίωμα της απεργίας και το ασκούν και υπερασπίζονται τη δικαστική απόφαση για το σχέδιο εξυγίανσης και παρά ταύτα η Κυβέρνηση στέλνει εναντίον ΜΑΤ. Την 31η Αυγούστου λοιπόν πολλές διμοιρίες των ΜΑΤ επιτέθηκαν στους εργαζόμενους για να λυγίσουν το απεργιακό τους φρόνημα και την εργατική τους αλληλεγγύη.

Και ενώ και οι δύο, εγώ και ο κ. Στολτίδης, επί δύο ώρες συζητούσαμε με την κ. εισαγγελέα και με δυνάμεις της Αστυνομίας και δεχόντουσαν οι εργαζόμενοι να πάνε σε ένα τραπέζι συνεννόησης, δεχόντουσαν να συζητήσουν και περαιτέρω, δηλαδή παράταση της περιόδου μείωσης των αποδοχών, δεχόντουσαν να συζητήσουν οποιοδήποτε σχέδιο εξασφάλιζε την εργασία, η εργοδοσία ήταν αδιάλλακτη.

Τα ξέρετε αυτά, κύριε Υφυπουργέ; Εμείς ήμασταν εκεί. Το δέχτηκαν οι εργαζόμενοι και μετά επιτέθηκαν τα ΜΑΤ και αυτό είναι ευθύνη της Κυβέρνησής σας γιατί ήταν επιλογή της Κυβέρνησης να σπάσει η απεργία με τα ΜΑΤ γιατί θέλετε να δώσετε ένα μήνυμα, ότι ο οδοστρωτήρας Μητσοτάκη με οδηγό τον κ. Χατζηδάκη και εσάς θα σμπαραλιάζει τις απεργίες και τα εργασιακά δικαιώματα.

Όμως, με βάση την υποχρέωσή σας, εμείς σας ρωτάμε μάλλον το ίδιο ερώτημα: Τι θα κάνετε για να διατηρηθούν οι θέσεις εργασίας; Πώς θα προστατεύσετε το δικαίωμα της εργασίας; Τι θα κάνετε για να επαναπροσληφθούν οι εργαζόμενοι; Τι θα κάνετε για να υπερασπιστείτε και την εργασία αλλά και την επιχείρηση που θέλουμε να μείνει στη Θεσσαλονίκη; Γιατί πολύ φοβόμαστε ότι η νέα διοίκηση ούτε την επιχείρηση αγαπάει, ούτε το προϊόν, ούτε τους εργαζόμενους –είναι προφανές αυτό- και θέλει να τα ξεπουλήσει όλα.

Να πάρει θέση λοιπόν το Υπουργείο Εργασίας με τον θεσμό της διαιτησίας και να μείνει η απασχόληση στην πόλη μας. Αυτό ζητάμε. Παρακαλώ πολύ, κύριε Υπουργέ, για εσάς.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο να απαντήσετε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Και πάλι ευχαριστώ, κύριε Πρόεδρε.

Αξιότιμε κύριε Στολτίδη και αξιότιμε κύριε Φάμελλε, κατ’ αρχάς να διευκρινίσω κάτι το οποίο το γνωρίζετε πάρα πολύ καλά. Το Υπουργείο Εργασίας και κάθε Υπουργείο εκφράζεται ενιαία. Άρα οι αναφορές στον κ. Χατζηδάκη μάλλον περίττευαν.

Ως Θεσσαλονικιός κι εγώ, όπως και εσείς οι δύο, γνωρίζω πολύ καλά την εταιρεία «Μαλαματίνα» και όπως αναφέρετε και εσείς, πράγματι, ήταν για πολλές δεκαετίες μία υγιής επιχείρηση, η οποία όμως εξαιτίας μιας σειράς παραγόντων περιήλθε σε οξεία οικονομική δυσχέρεια, με αποτέλεσμα να ενταχθεί σε σχέδιο εξυγίανσης για να εξαγοραστεί από καινούργιους ιδιοκτήτες.

Αναφορικά με τα συμβάντα των τελευταίων ημερών, επιτρέψτε μου να εκθέσω τα πραγματικά δεδομένα, με βάση τις πληροφορίες που προσκόμισε η αρμόδια υπηρεσία, δηλαδή το ΣΕΠΕ.

Στις 11-7-2022 το αρμόδιο τμήμα του ΣΕΠΕ διενήργησε επιτόπιο έλεγχο στο Καλοχώρι, κατά τη διάρκεια του οποίου επεδείχθη από τους εργαζόμενους εξώδικη δήλωση του σωματείου εργαζομένων για τρίωρη στάση εργασίας. Την ίδια μέρα, διαπιστώθηκε από τους επιθεωρητές του ΣΕΠΕ ότι η εταιρεία είχε προβεί σε τρεις νέες προσλήψεις. Γι’ αυτό το θέμα ζητήθηκαν από το ΣΕΠΕ και αναμένονται από τη διοίκηση της επιχείρησης γραπτές εξηγήσεις, σχετικά με την εφαρμογή του άρθρου 2 του ν.1264/1982 περί απαγόρευσης προσλήψεων απεργοσπαστών, απαγόρευση ανταπεργίας και νομιμότητας της απεργίας.

Επιπλέον, σύμφωνα με την ενημέρωση που έχουμε, έχουν υποβληθεί μέχρι σήμερα τέσσερις αιτήσεις για συζήτηση εργατικών διαφορών, εκ των οποίων μία παραπέμφθηκε στα αρμόδια δικαστήρια, δύο βρίσκονται σε εξέλιξη και μία προγραμματίστηκε για το προσεχές διάστημα. Αναλυτικότερα:

Πρώτον, συζητήθηκε στις 6-5-2022 εργατική διαφορά κατόπιν καταγγελίας από το σωματείο εργαζομένων της επιχείρησης, που αφορούσε στη χορήγηση συνδικαλιστικών αδειών, κατά την οποία έγινε σύσταση για προσφυγή στα αρμόδια πολιτικά δικαστήρια, καθώς αμφισβητήθηκαν τόσο τα πραγματικά περιστατικά όσο και το ισχύον νομικό πλαίσιο από τους εκπροσώπους και των δύο πλευρών.

Δεύτερον, συζητήθηκε στις 14-7-2022 εργατική διαφορά, με θέμα την απόλυση πέντε εργαζομένων. Σε αυτή την περίπτωση, οι εργαζόμενοι ισχυρίζονται ότι οι απολύσεις έγιναν χωρίς να τηρηθούν οι διαδικασίες ενημέρωσης και διαβούλευσης του π.δ.240/2006 και κατά παράβαση του άρθρου 7 της επιχειρησιακής συλλογικής σύμβασης εργασίας. Το συγκεκριμένο άρθρο προβλέπει ότι η εταιρεία δεσμεύεται να μεριμνά να γίνεται άμεση αντικατάσταση των αποχωρούντων με εργαζόμενους από ανέργους του κλάδου, που θα υπογράψουν σύμβαση αορίστου χρόνου. Από την πλευρά της, η διοίκηση ισχυρίζεται ότι δεν παραβίασε τον όρο, γιατί προσέλαβε προσωπικό ορισμένου χρόνου για την κάλυψη έκτακτων αναγκών. Η επίλυση αυτής της διαφοράς βρίσκεται σε εξέλιξη.

Τρίτον, συζητήθηκε στις 5-9-2022 εργατική διαφορά, με θέμα την παράνομη απόλυση εννέα εργαζομένων, δεδομένου ότι δεν καταβλήθηκε ορθώς η αποζημίωση απόλυσης και, δεύτερον, για παράνομη περικοπή μισθών και επιδομάτων. Η υπόθεση αυτή βρίσκεται, επίσης, σε εξέλιξη και αναμένεται η κατάθεση στοιχείων και από τις δύο πλευρές.

Τέταρτον, είναι προγραμματισμένη για τις 6-10-2022 συζήτηση εργατικής διαφοράς, με θέμα τη μη τήρηση των διατάξεων και τον ορισμό προσωπικού ασφαλείας και των διαδικασιών ενημέρωσης και διαβούλευσης από την πλευρά της επιχείρησης για το θέμα των απολύσεων.

Αυτά είναι τα γεγονότα, όπως καταγράφονται από τις αρμόδιες υπηρεσίες του ΣΕΠΕ.

Κύριοι Βουλευτές, από τα στοιχεία που μας έχουν προσκομιστεί φαίνεται ότι είναι μία υπόθεση που εργαζόμενοι και διοίκηση κινούνται αυτή τη στιγμή σε ένα πλαίσιο δύσκολων διαπραγματεύσεων.

Ο ρόλος του Υπουργείου και δη της πολιτικής ηγεσίας του δεν είναι και δεν μπορεί να είναι η απόδοση ευθυνών υπέρ της μίας ή της άλλης πλευράς. Ο ρόλος του Υπουργείου είναι να διασφαλίζει ότι οι αρμόδιοι κρατικοί φορείς κάνουν τη δουλειά τους σωστά, ελέγχουν τη νομιμότητα των ενεργειών της επιχείρησης και προασπίζονται τα συμφέροντα των εργαζομένων, όταν αυτά καταπατώνται. Και, όπως φαίνεται απ’ όσα σάς ανέφερα, οι αρμόδιοι φορείς του Υπουργείου είναι παρόντες, με ενεργό ρόλο και με πλήρη αντίληψη των όσων διαδραματίζονται αλλά και όσων διακυβεύονται.

Υπενθυμίζω ότι το ΣΕΠΕ έχει πλέον μετατραπεί σε ανεξάρτητη αρχή, προκειμένου να ενισχυθεί ακόμα περισσότερο ο ρόλος του και να μπορεί να ασκεί τα καθήκοντά του, μακριά από κάθε είδους παρεμβάσεις και αδιαφανείς πιέσεις.

Πέρασα αρκετά τον χρόνο μου. Για τα υπόλοιπα θα επανέλθω στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Κύριε Στολτίδη, έχετε τον λόγο για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, όλα αυτά που περιγράφηκαν είναι απόρροια του πώς αντιλαμβάνεστε όλοι σας εδώ μέσα την υγιή επιχειρηματικότητα, πώς εξυγιαίνετε τις επιχειρήσεις και φέρνετε καλές δουλειές με καλούς μισθούς. Είχαμε και τα ναυπηγεία Ελευσίνας -που ψηφίσατε μαζί με τον ΣΥΡΙΖΑ- που είναι τρισχειρότερο σχέδιο εξυγίανσης από αυτό που περιγράφουμε για τη «Μαλαματίνα».

Για τη «Μαλαματίνα», λοιπόν: Απαλλαγή χρεών του προηγούμενου ιδιοκτήτη καπιταλιστή της «Μαλαματίνα» στο 70% περίπου, 30 εκατομμύρια. Αυτά, κύριε Υπουργέ, τα χρήματα δεν εξαφανίστηκαν. Δεν δόθηκαν σε δημόσιο και ασφαλιστικά ταμεία, τα φορτώσατε δηλαδή στις πλάτες του λαού μας. Το υπόλοιπο μικρό κομμάτι σε διακόσιες σαράντα δόσεις. Παραδώσατε, δηλαδή, μια επιχείρηση έτοιμη, με έτοιμο κέρδος, με υπολογισμένους και τους μισθούς των εργαζομένων, οι οποίοι περικόπηκαν 20%, και συμφωνήθηκαν όλα αυτά στο σχέδιο εξυγίανσης.

Όμως, το έτοιμο κέρδος χωρίς να κάνουν τίποτα, δεν τους έφτανε τούς νέους ιδιοκτήτες. Εκβίασαν αμέσως τους εργαζόμενους να υπογράψουν ατομικές συμβάσεις, για να μπορούν να τους ρίξουν την επόμενη μέρα στον κατώτατο και να τους απολύσουν τσάμπα, όπως αποδείχτηκε, και να τους αντικαταστήσουν φυσικά με εργολαβικούς δούλους.

Για κακή τους τύχη, όμως, έπεσαν πάνω σε σκληρά καρύδια. Διότι το γεγονός ότι μετά από τριάντα και τριάντα πέντε χρόνια κάποιοι εργαζόμενοι έφτασαν να αμείβονται με 1.000, με 1.100, με 1.200 ευρώ, το κατέκτησαν, κύριε Υπουργέ, με αγώνες του σωματείου και της ομοσπονδίας τους. Κανένας δεν τους έκανε δωράκι. Και αφού δεν κατάφερε η εργοδοσία να τους τσακίσει με ατομική τρομοκρατία, με «τυράκι» τις εθελούσιες απολύσεις και άλλες μπαγαποντιές τέτοιες, απάντησε με δεκαπέντε απολύσεις και πρόσληψη νέων με δίμηνες συμβάσεις, στους οποίους παρανόμως αξιοποίησε απεργοσπαστικό μηχανισμό.

Όλο αυτό το νομοθετικό οπλοστάσιο για την ποινικοποίηση της συνδικαλιστικής δράσης, με τις συλλήψεις συνδικαλιστών και εργαζομένων, με την ποινικοποίηση της απεργίας, την κατάργηση συλλογικών συμβάσεων που έχτισε η Νέα Δημοκρατία με το αντεργατικό τερατούργημα Χατζηδάκη πάνω στα αντεργατικά θεμέλια του ΣΥΡΙΖΑ, το έριξε όλο απάνω καταπάνω η εργοδοσία στους εργαζόμενους.

Όμως, η αποφασιστικότητά τους και όλων όσοι βρίσκονται συνεχώς στο πλευρό τους έριξε και αυτά τα σχέδια στα σκουπίδια, όπως σε τόσους άλλους χώρους, θυμίζουμε: «eFOOD», «COSCO», «ΛΑΡΚΟ», «ΠΕΤΡΕΛΑΙΑ», «ΛΙΠΑΣΜΑΤΑ ΚΑΒΑΛΑΣ».

Τελευταία λύση για την εργοδοσία; Η αποκάλυψη σε ποιανού τα χέρια βρίσκεται το κράτος: Ισχυρότατες δυνάμεις ΜΑΤ, ΟΠΚΕ, ασφάλειας στην υπηρεσία αυτών που δεν παράγουν τίποτα, που σε έτοιμη, κερδοφόρα επιχείρηση ήρθαν να φουσκώσουν παραπάνω τις τσέπες, αδειάζοντας τις τσέπες των εργαζομένων και παρά το γεγονός ότι ο εμπαιγμός της εργοδοσίας εξελίσσονταν μπροστά και σε εμάς, όπως περιγράφηκε, μπροστά στα μάτια των δυνάμεων καταστολής και των κρατικών λειτουργών, με το σωματείο να καλεί σε συζήτηση-διαπραγμάτευση με όλους τους όρους, βάζοντας στη συζήτηση ακόμα και το 20% των απωλειών τους, υπερίσχυσε φυσικά η απαίτηση της εργοδοσίας να χτυπηθούν απροκάλυπτα, αναίτια και άγρια, στοχοποιημένα, οι συνδικαλιστές και εργαζόμενοι και φυσικά με τη χρήση χημικών με έξι από αυτούς στο νοσοκομείο.

Βέβαια για τα χημικά έχουμε ολόκληρη διαστρωμάτωση στα πνευμόνια μας όσοι ασχολούμαστε με το εργατικό κίνημα, γιατί έχουμε δύο-τρία στρώματα από κάθε κυβέρνηση που ήθελε να φέρει την ίδια ανάπτυξη και την υγιή επιχειρηματικότητα.

Κύριε Υπουργέ, τα ΜΑΤ έχουν στρατοπεδεύσει μέσα στο εργοστάσιο όλο το εικοσιτετράωρο, για να γονατίσουν προφανώς τους απεργούς. Η τριμερής στο Υπουργείο ήταν στάχτη στα μάτια, άλλοθι για την εργοδοσία ότι προβαίνει σε διαδικασίες τέτοιες.

Σας ρωτάμε ευθέως και καθαρά. Περιμένουν απάντηση οι απεργοί, οι απολυμένοι, οι χιλιάδες εργαζόμενοι που βρίσκονται στο πλευρό τους και τους ενισχύουν και θα συνεχίσουν με κάθε τρόπο. Θα το σταματήσετε, κύριε Υπουργέ, αυτό το αίσχος; Επιβάλατε με ξύλο και διώξεις τις απαιτήσεις της εργοδοσίας να μπάσει παράνομα απεργοσπαστικό μηχανισμό. Γιατί; Διότι δεν έχει καμμία δύναμη αλλιώς. Δεν μπορούν ούτε να παράγουν ούτε μόνοι τους ούτε με τις δυνάμεις καταστολής.

Ρωτάμε, κύριε Υπουργέ: Θα επιβάλετε το δίκαιο των εργαζομένων; Πάντως, σε κάθε περίπτωση, οι εργαζόμενοι θα μάθουν τι θα πείτε και όπως πάντα θα γκρεμίσουν -όπως έχουν αποδείξει και στο παρελθόν- όποια εμπόδια και να τους βάλετε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Φάμελλε, τον λόγο τώρα έχετε εσείς για τη δευτερολογία σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υφυπουργέ, πρέπει να ομολογήσω ότι μέχρι στιγμής από τις απαντήσεις σας δεν έχουμε καταλάβει ποια είναι η στάση της Κυβέρνησης όσον αφορά τη δυσμενή εξέλιξη εις βάρος της εργασίας και της ανάπτυξης στο εργοστάσιο της «Μαλαματίνα».

Καταλάβαμε από ένα σημείο της τοποθέτησής σας ότι κάνετε καλό δικαστικό ρεπορτάζ, έχετε καταγράψει όλες τις υποθέσεις, αλλά δεν μας είπατε καμμία πολιτική αντίληψη. Μας είπατε μάλιστα ότι δεν παίρνετε θέση, αλλά είστε παρατηρητής. Τι είστε; «Πόντιος Πιλάτος»; Υπουργείο Εργασίας είστε. Δεν μπορείτε να «νίβετε τα χέρια σας».

Και υπάρχουν πολλά τα οποία εξελίσσονται. Διότι μας λέτε ότι έχετε -ή ότι οι υπηρεσίες έχουν- πλήρη αντίληψη, όμως, μέσα στην απάντησή σας εισπράξαμε ότι είπατε ότι η υποχρέωση της επιχείρησης είναι να αναπληρώνει τους εργαζόμενους. Και τους απολυμένους εργαζόμενους τους αναπληρώνει με συμβάσεις ορισμένου χρόνου. Δηλαδή, δεχτήκατε και να απολύσει εργαζόμενους και να προσλάβει ορισμένου χρόνου συμβασιούχους, δηλαδή απεργοσπάστες; Αυτό το είπατε στην τοποθέτησή σας; Δηλαδή, εντοπίζετε στην τοποθέτησή σας ότι απολύθηκαν εργαζόμενοι και θεωρείτε νόμιμο και ηθικό να προσληφθούν ορισμένου χρόνου στη θέση τους; Κι αυτό είναι κάλυψη υποχρεώσεων της επιχείρησης; Και είπατε ότι έχετε αντίληψη; Τι αντίληψη έχετε; Αυτό που είπατε είναι ότι είστε «υπουργείο εργοδοσίας» και όχι Υπουργείο Εργασίας.

Αυτό μάς περιγράψατε. Διότι δεν είστε απλά το Υπουργείο που δεν δέχτηκε οποιαδήποτε συζήτηση εργαζομένων και εργοδοσίας, αλλά είστε το Υπουργείο που έστειλε τα ΜΑΤ εναντίον των εργαζομένων, όπως περιγράψαμε και οι δύο, και επιπλέον παρέχετε σήμερα με λεφτά των πολιτών δωρεάν δημόσια υπηρεσία ως σεκιούριτι σε μια ιδιοκτησία της «Μαλαματίνα», που παρανομεί. Και ρωτώ. Αυτή είναι η υποχρέωσή σας; Αυτό σημαίνει ότι έχετε πλήρη αντίληψη της πραγματικότητας; Δηλαδή, εν πλήρη γνώσει, γνωρίζετε ότι η εταιρεία παραβιάζει το σχέδιο εξυγίανσης, απολύει εργαζόμενους, μειώνει το αποτύπωμα εργασίας και εσείς θέλετε ΜΑΤ να χτυπήσουν εργαζόμενους και ταυτόχρονα να παρέχουν υπηρεσίες σεκιούριτι με λεφτά των Ελλήνων φορολογουμένων σε έναν παρανομούντα.

Και πολύ απλά ρωτάμε. Ο νόμος πότε θα εφαρμοστεί; Το κράτος δικαίου σε αυτή τη χώρα πότε θα εφαρμοστεί; Τα δικαιώματά πότε θα εφαρμοστούν; Διότι είναι ξεκάθαρο τι κάνετε.

Το μόνο που έκανε -και θέλω να απαντήσετε γι’ αυτό- το Υπουργείο Εργασίας είναι ότι έκανε μια υποκριτική συνάντηση ενημέρωσης στις 26 Αυγούστου. Προσέξτε την απάντησή σας, γιατί σε εμένα και τον κ. Στολτίδη ο διευθύνων σύμβουλος της επιχείρησης είπε ότι έγινε διαπραγμάτευση. Και ζητήσαμε τα πρακτικά και δεν δόθηκαν ούτε σε εμάς ούτε στην εισαγγελέα.

Θέλουμε να μας πείτε, λοιπόν, εσείς. Το Υπουργείο Εργασίας στις 26 Αυγούστου έκανε διαπραγμάτευση με βάση τον θεσμό της διαιτησίας και ως προβλέπει ο νόμος; Τηρήθηκαν πρακτικά; Και, αν όχι, τι θα κάνετε για τα ψεύδη που κατέθεσε ο διευθύνων σύμβουλος, όπως και ότι πούλησε τάχατες όλα τα φορτηγά της επιχείρησης, το οποίο δεν ίσχυε; Και το είπε στην εισαγγελέα και σε εμάς και τους αστυνομικούς διοικητές.

Και επίσης, το βασικό. Πότε θα εφαρμόσετε τον θεσμό της διαιτησίας, ως οφείλετε; Πότε θα καλέσετε τους εργαζόμενους και την εργοδοσία στο ίδιο τραπέζι, έτσι ώστε να ανασταλούν οι απολύσεις και να παρθούν πίσω και οι απολύσεις, αλλά και όλες οι δυσμενείς μεταβολές εις βάρος των εργαζομένων; Αυτή είναι η υποχρέωσή σας.

Ξέρω ότι θέλετε να είστε «υπουργείο εργοδοσίας». Έχει φανεί. Το έχουν καταλάβει όλοι. Το ζήσαμε εξάλλου, ήμασταν παρόντες. Όμως, έχετε υποχρέωση απέναντι στον νόμο και αυτή την υποχρέωση εμείς θα σας πιέσουμε να την εφαρμόσετε. Διεκδικούμε να την εφαρμόσετε. Δεν θα σας αφήσουμε, όπως καταλαβαίνετε, να κάνετε τα χατίρια με τον νόμο Χατζηδάκη των απολύσεων και της διάλυσης των εργατικών δικαιωμάτων.

Τελευταίο και κλείνω, κύριε Πρόεδρε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επαναλαμβάνω. Η 15870 του 2021 απόφαση του πολυμελούς πρωτοδικείου, το σχέδιο εξυγίανσης, πρώτον, εφαρμόζει ένα πλαίσιο το οποίο τηρεί τους κανόνες του ανταγωνισμού. Αν δεν εφαρμοστεί, που δεν εφαρμόζεται, σημαίνει ότι εσείς επιτρέπετε η επιχείρηση να παραβιάζει τους κανόνες του ανταγωνισμού, γιατί εκμεταλλεύεται παράτυπη τροποποίηση του σχεδίου εξυγίανσης, εις βάρος πιθανόν άλλων ενδιαφερομένων, για να πάρει την επιχείρηση.

Δεύτερον, το δημόσιο και τα ασφαλιστικά ταμεία και ο ΕΦΚΑ, που εσείς εκπροσωπείτε, πληρώσανε τις ασφαλιστικές εισφορές, οι οποίες «κουρεύτηκαν» στην οφειλή του σχεδίου εξυγίανσης. Αν βάλετε «πλάτη» σε έναν εργοδότη που θα απολύσει εργαζόμενους και έχει πληρώσει το δημόσιο για λογαριασμό του λεφτά, ξέρετε ότι αυτό είναι και απάτη; Άρα παραβίαση των κανόνων του ανταγωνισμού, απάτη έναντι του ελληνικού δημοσίου και των ασφαλιστικών ταμείων. Και εσείς τι ακριβώς θα κάνετε; Θα παίζετε τον ρόλο του «Πόντιου Πιλάτου»; Θα «νίπτετε τας χείρας σας»; Αυτό είναι το ερώτημα, κύριε Τσακλόγλου.

Και ο λόγος που θέλαμε να είναι εδώ ο κ. Χατζηδάκης είναι γιατί θέλουμε να είναι εδώ ο πολιτικός προϊστάμενος, ο αιρετός πολιτικός προϊστάμενος, ο «οδηγός του οδοστρωτήρα», να έρθει εδώ να απολογηθεί. Διότι ο κ. Χατζηδάκης είναι αυτός που εκφράζει και το ξεπούλημα της δημόσιας περιουσίας και τη διάλυση των εργασιακών σχέσεων.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Μια κοινωνία φτωχοποιημένη και μια κοινωνία φόβου. Αυτό είναι το μοντέλο που και εσείς πρεσβεύετε;

Θα ήθελα, όμως, να μου πείτε, κύριε Τσακλόγλου, γιατί σας ρώτησα. Συμφωνείτε με τη χρήση βίας κατά των εργατικών κινητοποιήσεων και μάλιστα χρήση βίας που στρέφεται και κατά συνδικαλιστών και μελών του Κοινοβουλίου; Διότι το Υπουργείο σας έστειλε τα ΜΑΤ και είστε και εσείς υπεύθυνος, αφού θέλετε να πάρετε την ευθύνη του κ. Χατζηδάκη.

Εμείς, λοιπόν, ζητάμε, κύριε Πρόεδρε, και την τήρηση της νομιμότητας και τον έλεγχο από το Υπουργείο Εργασίας ότι δεν παραβιάζεται η απόφαση του δικαστηρίου που προβλέπει τη διατήρηση των θέσεων εργασίας.

Σε αυτή την απόφαση, κύριε Τσακλόγλου, οι εργαζόμενοι στήριξαν την αλλαγή της διοίκησης και της ιδιοκτησίας. Το δημόσιο δεν στήριξε το «κούρεμα». Οι εργαζόμενοι το στήριξαν το «κούρεμα» και των δικών τους οφειλών, για να έχουν δουλειά. Και τώρα έτσι έρχεστε και τους ξεπληρώνετε, αφήνοντας στον δρόμο τους εργαζόμενους και στέλνοντας τα ΜΑΤ να υπερασπίζονται μια επιχείρηση η οποία παραβίασε μία απόφαση δικαστηρίου;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Φάμελλε. Έχετε υπερβεί τον χρόνο.

**ΣΩΚΡΑΤΗΣ ΦΑΜΕΛΛΟΣ:** Ρωτώ, λοιπόν, πολύ απλά.

Πώς θα εξασφαλιστεί η εφαρμογή του σχεδίου εξυγίανσης; Πώς θα εξασφαλιστεί η επαναπρόσληψη των απολυμένων; Πώς θα εξασφαλιστεί η εφαρμογή του νόμου περί διαιτησίας;

Και θέλουμε και μια γνώμη του Υπουργού, η οποία δεν ξέρω αν μπορεί να είναι και ακαδημαϊκή. Η πολιτική της Κυβέρνησης για τις εργασιακές σχέσεις είναι ο συνδυασμός των ΜΑΤ με τη χρήση βίας στους χώρους εργασίας και η προστασία μιας επιχείρησης η οποία παρανομεί; Θα θέλαμε να ξέρουμε αν αυτή είναι η άποψή σας για την εργασιακή πολιτική.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Κατ’ αρχάς, κύριε Φάμελλε, καλό θα ήταν να μη διαστρεβλώνετε τα λεγόμενα κανενός και ειδικά όταν αυτός ο οποίος έχει πει αυτά τα λεγόμενα είναι παρών εδώ. Και αυτό κάνατε συστηματικά στην ομιλία σας.

Μίλησα για διαφορές μεταξύ εργαζομένων και εργοδοσίας οι οποίες έχουν παραπεμφθεί στη διαδικασία της εργατικής διαφοράς. Και μετά μου αποδώσατε ότι ταυτίζομαι με την εργοδοσία ή οτιδήποτε άλλο τέτοιο.

Θα έρθω, όμως, στην πραγματικότητα των ερωτήσεών σας. Αναφέρεστε και οι δύο στις τοποθετήσεις σας σε απολύσεις εργαζομένων συνδικαλιστών, κάτι που επιβεβαιώνεται και από τις πληροφορίες του ΣΕΠΕ.

Ας μην είμαστε, όμως, τόσο αφοριστικοί στις κρίσεις μας. Δεν αποτελούν όλες οι απολύσεις συνδικαλιστών συνδικαλιστική δίωξη. Το αν είναι ή δεν είναι δεν θα το αποφασίσουμε εμείς εδώ σήμερα στη Βουλή, γιατί δεν έχουμε και καμμία τέτοια αρμοδιότητα. Τα εμπλεκόμενα μέρη μπορούν να προσφύγουν στα δικαστήρια, σύμφωνα και με τις συστάσεις του ΣΕΠΕ, και εκείνα θα αποφανθούν.

Αναφορικά με την παρουσία των ΜΑΤ στο εργοστάσιο, που τονίσατε και οι δύο, και τις συμπλοκές μεταξύ ΜΑΤ και απεργών, θα μου επιτρέψετε να μην μπω σε λεπτομέρειες, εφόσον ο τρόπος που ενεργούν τα στελέχη της Αστυνομίας ελέγχεται από το Υπουργείο Προστασίας του Πολίτη και όχι από το Υπουργείο Εργασίας.

Σε ένα γενικότερο πλαίσιο πάντως, προφανώς η εικόνα ενός εργασιακού χώρου φυλασσόμενου από αστυνομικές δυνάμεις είναι μάλλον απογοητευτική, κυρίως γιατί καταδεικνύει το οριακό σημείο στο οποίο έχουν φτάσει οι σχέσεις διοίκησης και εργαζομένων.

Και κάτι τελευταίο. Αναφέρατε ότι η καινούργια διοίκηση παραβιάζει το σχέδιο εξυγίανσης. Επιτρέψτε μου να σας πω ότι αυτό δεν προκύπτει από τα διαθέσιμα στοιχεία. Συγκεκριμένα, στο σχέδιο εξυγίανσης οι εργαζόμενοι δεν συμπεριλαμβάνονται στους συμβαλλόμενους πιστωτές. Συμμετέχουν μόνο οι τράπεζες, το δημόσιο και ο ΕΦΚΑ και στο σχέδιο εξυγίανσης αναφέρεται ρητά ότι οι ενεργές συμβάσεις εξαρτημένης εργασίας αορίστου χρόνου μεταφέρονται και μεταβιβάζονται στη νέα εταιρεία, κάτι το οποίο έγινε. Αυτή είναι η πρόβλεψη του σχεδίου για το προσωπικό.

Στη συνέχεια, εξειδικεύονται οι περιπτώσεις στις οποίες η νέα διοίκηση δεν φέρει ευθύνη, όπως είναι οι τυχόν αξιώσεις πρώην εργαζομένων της εταιρείας ή οι όποιες μισθολογικές συμφωνίες μεταξύ της παλιάς διοίκησης και των στελεχών που υπερβαίνουν τις προβλεπόμενες από την κείμενη νομοθεσία υποχρεώσεις.

Το σχέδιο επίσης αναφέρει μια μισθολογική οφειλή προς τους εργαζόμενους, η οποία μάλιστα δεν εντάσσεται στη διαδικασία της εξυγίανσης, λόγω του ότι ο εργοδότης θα την κάλυπτε εκτός του σχεδίου.

Κλείνοντας, θα ήθελα να πω κάτι πιο γενικό για τέτοιου είδους διενέξεις. Δεν νομίζω ότι μπορεί κανείς να αμφισβητήσει το δικαίωμα της επιχείρησης να ασκεί διοίκηση με τον τρόπο που εκείνη επιθυμεί. Όπως είναι βεβαίως και αναφαίρετο και ιερό το δικαίωμα των εργαζομένων στην απεργία, στην προσφυγή στις ελεγκτικές αρχές, αλλά και στα δικαστήρια όταν νιώθουν ότι αδικούνται από τον εργοδότη τους και ότι αυτός ενεργεί εκτός των ορίων που ορίζει ο νόμος.

Εμείς, όμως, κύριοι Βουλευτές, δεν είμαστε εδώ για να υποκαταστήσουμε τον ρόλο των δικαστηρίων. Το Υπουργείο και οι αρμόδιοι φορείς παρακολουθούν την υπόθεση με τρόπο που πρέπει, αυτό που προβλέπει δηλαδή ο νόμος. Και φυσικά το ζητούμενο όλων είναι να αποκλιμακωθεί η ένταση στο εργοστάσιο και αυτό να λειτουργήσει εκ νέου με τους εργαζόμενους στις θέσεις τους.

Σας ευχαριστώ πολύ.

**ΠΡΟΕΔΡΕΩΝ (Αθανάσιος Μπούρας):** Θα συζητηθεί τώρα η τέταρτη με αριθμό 973/5-9-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Τα οξυμένα προβλήματα που αντιμετωπίζουν οι φοιτητές και αφορούν τη φοιτητική στέγη». Η επίκαιρη ερώτηση θα απαντηθεί από τον Υφυπουργό Παιδείας και Θρησκευμάτων, τον κ. Άγγελο Συρίγο.

**ΙΩΑΝΝΗΣ ΔΕΛΗΣ:** Σας ευχαριστώ πολύ, κύριε Πρόεδρε.

Κάθε χρόνο είναι πολλά και χρόνια, βέβαια, τα προβλήματα με τα οποία ξεκινάει η ακαδημαϊκή χρονιά. Φέτος, όμως, ξεχωρίζει, κύριε Υπουργέ, το ζήτημα της στέγασης των φοιτητών. Αυτό το θέμα της στέγασης αφορά χιλιάδες φοιτητές οι οποίοι σπουδάζουν σε διαφορετική πόλη από τον τόπο της κατοικίας τους, της καταγωγής τους. Φέτος αυτό το πρόβλημα αποκτά διαστάσεις οξυμένου κοινωνικού προβλήματος.

Τα γενικά στοιχεία λένε το εξής: Μετά βίας το 9% -και είναι ένας πολύ αισιόδοξος αριθμός- των φοιτητών που σπουδάζουν σε μια άλλη πόλη από τον τόπο διαμονής τους είναι εφικτό να στεγαστούν σε μια φοιτητική εστία. Είναι χαρακτηριστική η ανυπαρξία φοιτητικών εστιών σε έξι, παρακαλώ, πανεπιστήμια της Αττικής. Δεν υπάρχουν εστίες ούτε στο Πανεπιστήμιο Δυτικής Αττικής ούτε στο Πάντειο ούτε στο Πανεπιστήμιο Πειραιά ούτε στο Γεωπονικό Πανεπιστήμιο, αναφέρω τα πιο μεγάλα, και συνολικά απουσιάζουν φοιτητικές εστίες από δεκαεπτά πόλεις της χώρας οι οποίες έχουν φοιτητές, έχουν πανεπιστημιακά τμήματα.

Να πάμε σε δύο πολύ πολύ χαρακτηριστικούς αριθμούς; Να πούμε ότι στην Αθήνα υπάρχουν αυτή τη στιγμή εκατόν είκοσι επτά χιλιάδες ενεργοί φοιτητές -θα χρησιμοποιήσω τη δική σας ορολογία- και οι εστίες που υπάρχουν είναι μόλις δύο χιλιάδες διακόσιες εξήντα δύο, δηλαδή ποσοστό κάλυψης 1,8%. Στη Θεσσαλονίκη είναι ακόμη χειρότερα τα πράγματα. Το Αριστοτέλειο, το Πανεπιστήμιο Μακεδονίας και το ΔΙΠΑΕ συγκεντρώνουν εκατόν δεκαέξι χιλιάδες φοιτητές. Οι εστίες που υπάρχουν είναι χίλιες εννιακόσιες πενήντα δύο. Ούτε 2% δηλαδή είναι η κάλυψη των αναγκών των φοιτητών. Οι υπόλοιποι, όπως είναι γνωστό, πρέπει να νοικιάσουν, αν βρουν, με ενοίκια που έχουν φτάσει στον Θεό φέτος. Το επίδομα ενοικίου φυσικά, αυτό που δίνει η Κυβέρνηση, σε όσους το δίνει, δεν μπορεί να καλύψει επ’ ουδενί τα ενοίκια των 300, 400 ακόμα και 500 ευρώ που ζητούν οι ιδιοκτήτες τους για μια κατοικία, για ένα σπίτι.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Τι ποσά είπατε;

**ΙΩΑΝΝΗΣ ΔΕΛΗΣ:** Των 300, 400, 500 ευρώ, ανάλογα. Εκεί είναι τα ενοίκια, εκεί κυμαίνονται για μια κατοικία, για ένα σπίτι των τριάντα – τριάντα πέντε τετραγωνικών μέτρων.

Ελάχιστα έχει κάνει η Κυβέρνηση, για να μην πούμε τίποτα δηλαδή, για να μειωθεί αυτό το κόστος της διαβίωσης όσων έτυχε να σπουδάζουν μακριά από τον τόπο της κατοικίας τους. Το κόστος στέγασης έχει αυξηθεί με βάση τα επίσημα στοιχεία της ΕΛΣΤΑΤ κατά 31% σε σχέση με πέρυσι. Και, βεβαίως, μαζί με τις αυξήσεις φωτιά στο ρεύμα στα καύσιμα και σε όλα τα είδη πλατιάς λαϊκής κατανάλωσης.

Νομίζω ότι είναι κάτι παραπάνω από αναγκαίο να υπάρξουν άμεσα μέτρα στήριξης των φοιτητών όπως τα διεκδικούν και τα διεκδικούν με αγώνες οι φορείς τους. Να μην εγκαταλείψουν οι φοιτητές τις σπουδές τους. Να δώσει η Κυβέρνηση 300 ευρώ τον μήνα -αυτό ζητούν οι φοιτητές- για όλους τους φοιτητές που νοικιάζουν, για να πούμε ότι θα βοηθήσουμε αυτά τα παιδιά. Να καταργηθούν τα δημοτικά τέλη στα φοιτητικά σπίτια. Να μειωθεί και να μπει πλαφόν στην τιμή του ηλεκτρικού ρεύματος. Να ενταχθούν, επίσης, όλοι οι φοιτητές στο κοινωνικό τιμολόγιο της ΔΕΗ. Και βεβαίως, να υπάρξει μια ουσιαστική φοιτητική μέριμνα.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Αυτή είναι η ερώτηση μας, κύριε Υπουργέ. Αναγνωρίζουμε ότι δεν μπορούν να γίνουν οι φοιτητικές εστίες αύριο ασφαλώς, αλλά θα πρέπει κάποια στιγμή να ξεκινήσουν οι διαδικασίες και για να επισκευαστούν οι σημερινές, οι περισσότερες των οποίων είναι σε άθλια κατάσταση πραγματικά, για όσους γνωρίζουν, και να ανακαινιστούν και βεβαίως, να χτιστούν και καινούργιες. Να χτιστούν από τους κρατικούς φορείς, όμως, και όχι με τη διαμεσολάβηση των εργολάβων.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΙΩΑΝΝΗΣ ΔΕΛΗΣ:** Τελειώνω.

Βεβαίως, όπως είπαμε να δοθεί το μηνιαίο φοιτητικό επίδομα. Άμεσα να καταβληθεί αυτό το φοιτητικό επίδομα που δίνεται πάντα στο τέλος του χρόνου και να ολοκληρωθούν επίσης οι διαδικασίες -είναι κάτι ιδιαίτερο που θέλουμε να το πούμε αυτό- να αποκτήσουν δικαίωμα στέγασης στις εστίες μια ειδική κατηγορία φοιτητών, οι πυρόπληκτοι φοιτητές, μακριά από άλλα κριτήρια και κόφτες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, ευχαριστώ πολύ για την ερώτησή σας. Θίγετε ένα καίριο θέμα. Διότι είναι ωραίο να έχεις δωρεάν εκπαίδευση για τους φοιτητές στην τριτοβάθμια εκπαίδευση, αλλά εάν ο φοιτητής δεν έχει την οικονομική δυνατότητα να πάει να σπουδάσει σε πανεπιστήμιο εκτός του τόπου κατοικίας των γονέων του, αυτό καθίσταται πολλές φορές κενό γράμμα όταν δεν έχει την οικονομική δυνατότητα.

Δυστυχώς, επίσης, στον τομέα των φοιτητικών εστιών επί πολλές δεκαετίες η χώρα μας έχει μείνει πάρα πολύ πίσω. Και θα συμφωνήσω μαζί σας, σαφώς, ως προς τα πανεπιστήμια τα οποία περιγράψαμε. Υπάρχουν πανεπιστήμια στην Αθήνα που δεν έχουν δικές τους φοιτητικές εστίες και φιλοξενούνται είτε σε ξενοδοχεία τα οποία ενοικιάζει το ΙΝΕΔΙΒΙΜ είτε σε φοιτητικές εστίες άλλων πανεπιστημίων, σε πολύ μικρό ποσοστό όμως. Αυτή η πραγματικότητα.

Σε αυτό το πλαίσιο, λοιπόν, προχωρήσαμε στις εξής κινήσεις: Το πρώτο είναι ότι στο επόμενο χρονικό διάστημα θα δημιουργηθούν σε πέντε πανεπιστήμια της χώρας σύγχρονες φοιτητικές εστίες, οκτώ χιλιάδες εκατόν πενήντα κλίνες στα Πανεπιστήμια Κρήτης, Θεσσαλίας, Δυτικής Μακεδονίας, Θράκης και Δυτικής Αττικής, που ορθώς αναφέρατε για το τελευταίο ότι δεν έχει τη δυνατότητα με τις δικές του εστίες.

Παράλληλα, εξετάζουμε τι μπορούμε να κάνουμε με ήδη υπάρχουσες εστίες οι οποίες λειτουργούν και οι οποίες είναι σε άθλια κατάσταση. Θεωρώ χαρακτηριστικότερο παράδειγμα όλων τη φοιτητική εστία του Μετσόβιου Πολυτεχνείου η οποία πραγματικά έχει μείνει στη δεκαετία του 1970 οπότε και χτίστηκε.

Το τρίτο βήμα το ανακοίνωσε ο Πρωθυπουργός πριν από λίγα εικοσιτετράωρα και το οποίο πιστεύω ότι είναι καίριο και θα παραχωρούσα στη δευτερολογία σας αν μπορείτε να το σχολιάσετε. Είπατε προηγουμένως ότι ένα ενοίκιο είναι γύρω στα 200, 300, 400 ή και 500 ευρώ αναλόγως της περιοχής που είναι. Άλλα ενοίκια είναι σε μικρές επαρχιακές πόλεις, στα Γρεβενά επί παραδείγματι είναι πολύ πιο χαμηλό το ενοίκιο, απ’ ό,τι είναι σε μεγάλα αστικά κέντρα ή σε περιοχές με μεγάλο τουρισμό όπως είναι η Κρήτη.

Στη Διεθνή Έκθεση Θεσσαλονίκης ο Πρωθυπουργός ανακοίνωσε ότι άμεσα θα αυξηθεί η καταβολή του ενοικίου στους δικαιούχους από τα 1.000 στα 1.500 ευρώ και σε περίπτωση συγκατοικήσεως θα πάει στα 2.000 ευρώ. Τι σημαίνει αυτό το πράγμα, κύριε Δελή; Σημαίνει ότι αν συγκατοικήσουν τρία άτομα μαζί στο ίδιο διαμέρισμα θα έχουμε να μιλάμε για ένα ποσό 6.000 ευρώ ετησίως. Αντιλαμβάνεστε ότι 6.000 ευρώ ετησίως καλύπτουν πολύ ικανοποιητικά τις ανάγκες για μία αξιοπρεπή στέγαση και είναι κάτι που θα δοθεί σε όλους τους σημερινούς δικαιούχους.

Κρατώ για τη δευτερολογία μου κάποια επιπλέον σχόλια. Θα ήθελα, όμως, τις παρατηρήσεις σας γι’ αυτό το θέμα, διότι πιστεύω ότι αυτή η εξαγγελία του Πρωθυπουργού αντιμετωπίζει με καίριο τρόπο την έλλειψη φοιτητικών εστιών μέχρι να φτιάξουμε σοβαρές φοιτητικές εστίες που να καλύπτουν ένα σοβαρό ποσοστό του φοιτητικού πληθυσμού της χώρας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Τον λόγο τώρα έχει για την δευτερολογία του ο κ. Δελής.

**ΙΩΑΝΝΗΣ ΔΕΛΗΣ:** Φυσικά και θα απαντήσω. Δεν θα αποφύγω την απάντηση.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεν τις αποφεύγετε συνήθως.

**ΙΩΑΝΝΗΣ ΔΕΛΗΣ:** Δεν μου αρέσει να αποφεύγω τις απαντήσεις, ιδιαίτερα όταν γίνεται ένας τέτοιος ουσιαστικός διάλογος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Το ξέρω.

**ΙΩΑΝΝΗΣ ΔΕΛΗΣ:** Θέλω, όμως, να συνεχίσω λιγάκι την περιγραφή μου φέρνοντας και μια εικόνα και εκτός Αθήνας και Θεσσαλονίκης και να πω για το Πανεπιστήμιο Θεσσαλίας, το οποίο είναι επίσης ένα μεγάλο πανεπιστήμιο που συγκεντρώνει είκοσι πέντε χιλιάδες ενεργούς φοιτητές. Οι ανάγκες που μπορεί να καλύψουν οι φοιτητικές εστίες στη Θεσσαλία είναι μόλις 3%. Αν πάμε δε στην Πάτρα –η Πάτρα είναι μια πόλη των τριάντα χιλιάδων ενεργών φοιτητών-, οι φοιτητικές εστίες μόλις και μετά βίας καλύπτουν ένα ποσοστό του 5% των αναγκών της φοιτητικής στέγης.

Είναι χαρακτηριστικό, κύριε Υπουργέ, ότι αυτή την προσπάθεια των φοιτητών να βρουν ένα δωμάτιο σε μια φοιτητική εστία, οι φοιτητές την ονομάζουν διαγωνισμό φτώχειας. Έτσι το χαρακτηρίζουν, ποιος είναι δηλαδή ο πιο φτωχός, ο εξαθλιωμένος δηλαδή, προκειμένου να επιλεγεί, αν είναι τυχερός, έτσι ώστε να πάρει ένα δωμάτιο σε μια φοιτητική εστία.

Τώρα, μιλήσατε για τη δωρεάν εκπαίδευση. Νομίζω ότι η φράση αυτή στην εποχή μας αποτελεί το πιο σύντομο ανέκδοτο που έχει ακουστεί. Δωρεάν εκπαίδευση δεν υπάρχει και όλοι το γνωρίζουν. Η φοιτητική στέγη και γενικότερα η στέγη είναι ένα εμπόρευμα πανάκριβο.

Και σε σχέση με αυτό που είπατε για την ανακοίνωση του Πρωθυπουργού προχθές, που πήγε το φοιτητικό επίδομα από τα 1.000 ευρώ στα 1.500 ευρώ, αν θελήσουμε να το κάνουμε λιανά, τα 80 ευρώ το μήνα που αντιστοιχούσαν πριν γίνονται 120 ευρώ το μήνα. Πότε θα τα πάρουν οι φοιτητές αυτά; Στο τέλος της χρονιάς. Έτσι δίνονταν μέχρι τώρα. Πόσοι θα τα πάρουν; Ελάχιστοι, κύριε Υπουργέ. Δεν τα παίρνουν όλοι. Υπάρχουν πάρα πολλοί «κόφτες» και πάρα πολλές προϋποθέσεις και αυτά τα χρήματα δεν φτάνουν σε όλους τους φοιτητές που νοικιάζουν.

Επαναλαμβάνω την πρόταση: 300 ευρώ σε κάθε φοιτητή που νοικιάζει. Είναι πάρα πολύ απλή. Αυτό ζήτησαν οι φοιτητές στις κινητοποιήσεις τους έξω από το Υπουργείο Οικονομικών και έξω από το Υπουργείο Παιδείας.

Επίσης, να μιλήσω για τις οκτώ χιλιάδες εκατόν πενήντα κλίνες, οι οποίες είναι στο στάδιο της ανέγερσης. Δεν το αμφισβητούμε. Όμως, με ποια μέθοδο, κύριε Υπουργέ; Με την μέθοδο των συμπράξεων δημόσιου και ιδιωτικού τομέα. Με την μέθοδο των ΣΔΙΤ. Δηλαδή, οι φοιτητές και πάλι θα πληρώνουν σε αυτές τις εστίες. Ήδη πληρώνουν, ένα μικρότερο βεβαίως ποσό, αλλά είναι φανερό ότι από τη στιγμή που αυτές τις εστίες θα τις εκμεταλλεύεται εμπορικά ο εργολάβος που θα πάει να αναλάβει να κτίσει αυτές τις φοιτητικές εστίες, βεβαίως θα υπάρχει και το αντίστοιχο ενοίκιο, ίσως λίγο πιο κάτω από ό,τι είναι στην αγορά, αλλά πάντως θα πληρώνει ενοίκιο, άρα δεν θα είναι δωρεάν.

Όμως θέλω να πω εδώ και να κλείσω με ένα γενικότερο συμπέρασμα, κύριε Πρόεδρε -και ευχαριστώ για την ανοχή-, ότι είναι εμφανέστατες οι προτεραιότητες της Κυβέρνησης. Την ώρα που πραγματικά η λαϊκή οικογένεια τσακίζεται από την ακρίβεια, που δεν μπορεί να σηκώσει κεφάλι, την ώρα που χιλιάδες παιδιά, χιλιάδες φοιτητές δεν μπορούν να βρουν ένα δωμάτιο στην εστία, τι κάνει η Κυβέρνησή σας; Ξαφνικά ανακαλύπτει και διαθέτει 30 –παρακαλώ!- ζεστά εκατομμύρια, προκειμένου να λειτουργήσει η Πανεπιστημιακή Αστυνομία. Αυτό είχαν ανάγκη τα πανεπιστήμια; Να λειτουργήσει η Πανεπιστημιακή Αστυνομία για να προστατέψει την επιχειρηματική λειτουργία των πανεπιστημίων. Περί αυτού πρόκειται. Μετατρέπετε τα πανεπιστήμια σε ανώνυμες εταιρείες και βάζετε και σεκιούριτι για να τα φυλάνε. Αυτά είναι. Αυτός είναι ο λόγος της Πανεπιστημιακής Αστυνομίας. Μιλάμε για 30 εκατομμύρια.

Θέλετε να πάμε στο Ταμείο Ανάκαμψης; Τα 32 δισεκατομμύρια, κύριε Υπουργέ, γι’ αυτό το Ταμείο Ανάκαμψης δεν είναι και λίγα. Ούτε ένα από αυτά δεν υπάρχει που να δίνεται στο ζήτημα της φοιτητικής στέγης ούτε 1 εκατομμύριο όχι δισεκατομμύριο. Αυτή είναι άλλη μια απόδειξη του ταξικού χαρακτήρα, του ταξικού περιεχομένου και αυτού του Ταμείου Ανάκαμψης. Δηλαδή, αυτό το Ταμείο Ανάκαμψης δεν είναι για τις ανάγκες των φοιτητών, δεν είναι για τις ανάγκες των εργαζομένων, δεν είναι για τις ανάγκες των συνταξιούχων, τότε για ποιους είναι; Όλοι το ξέρουμε ότι είναι για τις ανάγκες των μεγάλων επιχειρηματικών ομίλων.

Όμως, εγώ θέλω να βάλω και μια ακόμα διάσταση, κύριε Υπουργέ. Αυτό το πρόβλημα, της ακρίβειας δηλαδή, οδηγεί όλο και περισσότερους φοιτητές, τους υποχρεώνει να συνδυάζουν τα μαθήματά τους και τα εργαστήριά τους και τα διαβάσματά τους με οκτάωρα και ακόμα και περισσότερα.

**ΠΡΟΕΔΡΕΥΩΝ (Αθανάσιος Μπούρας):**  Ολοκληρώσετε, κύριε Δελή.

**ΙΩΑΝΝΗΣ ΔΕΛΗΣ:** Δουλεύουν τα παιδιά αυτά, προκειμένου να μπορέσουν να σπουδάσουν. Και δεν είναι και λίγα δυστυχώς και μάλλον θα γίνουν περισσότερα με την κατάσταση έτσι όπως διαμορφώνεται, που θα παρατήσουν τις σπουδές τους, που δεν θα μπορέσουν να σπουδάσουν. Δηλαδή υπάρχει σοβαρό πρόβλημα.

Να δώσω και μια ιδέα, κύριε Πρόεδρε, στον κύριο Υπουργό. Δεν είναι δική μου ιδέα, βεβαίως το ζητάνε οι φοιτητές. Το ΕΚΠΑ εδώ, το μεγάλο Πανεπιστήμιο της Αθήνας έχει ένα σωρό ακίνητα, έχει εκατόν είκοσι τρία διαμερίσματα, έχει μια πολύ μεγάλη ακίνητη περιουσία, όπως και άλλα πανεπιστημιακά ιδρύματα. Αυτή όμως δεν αξιοποιείται, προκειμένου να ικανοποιήσει τις ανάγκες των φοιτητών, αξιοποιείται μόνο για να ενισχύσουν αυτά τα πανεπιστήμια την εμπορική τους, την επιχειρηματική τους λειτουργία, να νοικιαστούν και άλλα ξενοδοχεία.

Υπάρχουν, λοιπόν, λύσεις και άμεσες και μεσοπρόθεσμες.

**ΠΡΟΕΔΡΕΥΩΝ (Αθανάσιος Μπούρας):** Έγιναν κατανοητά, κύριε Δελή. Να πάρουμε και τις απαντήσεις του Υπουργού.

**ΙΩΑΝΝΗΣ ΔΕΛΗΣ:** Εν πάση περιπτώσει, είναι γεγονός ότι θα συνεχιστούν οι κινητοποιήσεις των φοιτητών, πολύ απλά γιατί είναι δίκαιες και γιατί υπακούν στις ανάγκες τους.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε Δελή, χαίρομαι για την συζήτηση μαζί σας. Είναι ουσιαστική πάντα. Δεν είναι σχήμα λόγου.

Θα μου επιτρέψετε κάποια σχόλια πάνω σε αυτά τα οποία είπατε. Ένας από τους λόγους που η κατάσταση στις υπάρχουσες φοιτητικές εστίες είναι άσχημη είναι διότι κάποιοι τύποι εγκαταστάθηκαν μέσα πριν από χρόνια και παρά τις προσπάθειες των πανεπιστημιακών αρχών αρνούνται να απομακρυνθούν ή όταν απομακρύνονται γίνεται χαμός από φοιτητικές παρατάξεις, περιλαμβανομένης και της φοιτητικής παράταξης που πρόσκειται στο κόμμα σας, για να μη βγουν έξω τα παιδιά.

Χαρακτηριστικό παράδειγμα είναι αυτό που είχε γίνει προσφάτως στην Πάτρα, όπου είχαμε ανθρώπους που έμεναν μέσα είκοσι και δεκαεννιά και δεκαεπτά και δεκαπέντε χρόνια. Δυστυχώς.

**ΙΩΑΝΝΗΣ ΔΕΛΗΣ:** Δεν είναι ο κανόνας αυτός.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεν είναι ο κανόνας, έχετε δίκιο, αλλά είναι κάτι στο οποίο περιμένω να είστε απέναντι κάθετοι. Δηλαδή, όταν ο άλλος δεν έχει δωμάτιο να μείνει, δεν περιμένω να υπάρχει στήριξη σε εκείνον ο οποίος μένει μέσα δεκαπέντε, δεκαεπτά, είκοσι ένα χρόνια, που ήταν το μάξιμουμ μου βρήκαμε στην Πάτρα, προς τιμήν του πρύτανη του Πανεπιστημίου Πατρών, οποίος αποφάσισε να ασχοληθεί με αυτό το θέμα.

Αναφερθήκατε στο ποιες είναι οι προτεραιότητες της Κυβερνήσεως. Νομίζω ότι η εξαγγελία του Πρωθυπουργού για αύξηση στα 1.500 ευρώ και στα 2.000 ευρώ σε περίπτωση συγκατοίκησης, δείχνει ποιες είναι οι προτεραιότητες της Κυβέρνησης και αν μου επιτρέπετε, δείχνει και ποιο είναι το πραγματικό λαϊκό κόμμα εδώ. Διότι αναφέρεστε στον ταξικό χαρακτήρα. Επιτρέψτε μου να σας πω, επειδή προέρχομαι από έναν πολιτικό χώρο, ο οποίος χαρακτηρίζεται από το ότι είναι λαϊκός και αντικειμενικά το ποσοστό του ελληνικού λαού το οποίο μας ψηφίζει είναι πολλαπλάσιο του ποσοστού το οποίο σας ψηφίζει.

**ΙΩΑΝΝΗΣ ΔΕΛΗΣ:** Δεν είναι αυτό το κριτήριο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεν είναι αυτό το κριτήριο. Εσείς αναφέρεστε σε ταξικό, εγώ αναφέρομαι στο λαϊκό.

Οι προτεραιότητες, λοιπόν, φάνηκαν από τις εξαγγελίες του Πρωθυπουργού. Είπατε προηγουμένως για ποσό 300 ευρώ. Εγώ σας λέω το εξής, βγες να βρεις τώρα στην Αθήνα, στο κέντρο της Αθήνας μια γκαρσονιέρα με διακόσια, διακόσια πενήντα ευρώ. Δεν υπάρχει. Είναι όλες εξαφανισμένες. Αυτή τη στιγμή στο κέντρο της Αθήνας είναι όλες εξαφανισμένες με τέτοια ποσά.

Με την συγκατοίκηση τριών ατόμων που θα έχουν στεγαστικό επίδομα 6.000 ευρώ, τα τρία αυτά άτομα θα έχουν δυνατότητα όχι να νοικιάσουν γκαρσονιέρα, αλλά να νοικιάσουν διαμέρισμα έναντι 500 ευρώ το μήνα, το οποίο θα είναι αξιοπρεπές.

Αυτή είναι η προτεραιότητα της Κυβέρνησης. Παράλληλα, εκτός από τους χώρους τους οποίους δημιουργούμε τώρα, επισκευάζουμε και υπάρχουσες εστίες. Και εγώ πιστεύω πολύ στο θέμα της φοιτητικής εστίας, δηλαδή πιστεύω ότι εάν πρέπει σε κάποιο τομέα να δώσουμε πολύ μεγάλη έμφαση στα πανεπιστήμια είναι στο πώς θα δημιουργήσουμε μέσα στην επόμενη δεκαετία ένα εθνικό πρόγραμμα με εστίες, να μην έχουν πρόβλημα οι φοιτητές, να μη σκέφτονται οι οικογένειές τους που θα πάνε. Έχουμε το παράδειγμα του Μετσοβίου Πολυτεχνείου. Προσπαθούμε στο Πάντειο να επισκευάσουμε την παρατημένη εδώ και πολλές δεκαετίες εστία. Έχουμε τις οκτώ χιλιάδες εκατόν πενήντα θέσεις και κυρίως, έχουμε το τεράστιο εργαλείο των 2.000 ευρώ σε περίπτωση συγκατοίκησης ανά άτομο.

Να το ξαναπώ απλά: Τρία άτομα 6.000 ευρώ τον χρόνο. Είναι σίγουρο ότι με 500 ευρώ θα μπορέσουν να βρουν μία αξιοπρεπή κατοικία και οι γονείς τους να μη σκέφτονται τι θα κάνουν και πώς θα ζήσουν.

Επιπλέον, επειδή αναφερθήκατε στις προτεραιότητες -και με αυτό να κλείσω- σας θυμίζω ότι ειδικά σε τρία πανεπιστήμια από πέρυσι, στο Πανεπιστήμιο Αιγαίου, στο Δημοκρίτειο Πανεπιστήμιο Θράκης και στο Πανεπιστήμιο Δυτικής Μακεδονίας, για λόγους που όλοι αντιλαμβανόμαστε έχουμε αυξήσει, έχουμε αλλάξει τα κοινωνικά κριτήρια βάσει των οποίων δίδεται το στεγαστικό επίδομα. Έχουμε ανεβάσει την οροφή και είναι πολλοί περισσότεροι οι δικαιούχοι.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Στις επόμενες επίκαιρες ερωτήσεις θα απαντήσει ο Υπουργός Αγροτικής Ανάπτυξης και Τροφίμων κ. Γεώργιος Γεωργαντάς.

Ξεκινάμε με την πρώτη με αριθμό 959/31-8-2022 επίκαιρη ερώτηση δεύτερου κύκλου του Βουλευτή Μεσσηνίας της Νέας Δημοκρατίας κ. Ιωάννη Λαμπρόπουλου προς τον Υπουργό Αγροτικής Ανάπτυξης και Τροφίμων, με θέμα: «Αύξηση διαθέσιμων πιστώσεων για ένταξη στο πρόγραμμα νέων αγροτών».

Κύριε Λαμπρόπουλε, έχετε τον λόγο για την πρωτολογία σας.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ κύριε, Πρόεδρε.

Κύριε Υπουργέ, πριν δέκα μέρες, σαββατιάτικα, ανακοινώσατε χωρίς να μας ενημερώσετε την απόφαση για την ΠΟΠ ελιά Καλαμάτας. Εν ονόματι όλων των φορέων της Μεσσηνίας σας καλώ να την πάρετε πίσω πριν το Ανώτατο Δικαστήριο ξανακυρώσει την απόφαση, όπως έκανε με την απόφαση Αποστόλου.

Τώρα στο θέμα μας: Πολλοί νέοι μας υπέβαλαν αιτήσεις για να ενταχθούν στο πρόγραμμα στήριξης για νέους αγρότες. Να γίνουν αγρότες θέλησαν νέα παιδιά, να μείνουν στα χωριά τους, να κάνουν τις οικογένειές τους, να δημιουργήσουν. Οι υποψήφιοι νέοι γεωργοί απέκτησαν τις απαραίτητες προϋποθέσεις, απέκτησαν κύρια δραστηριότητα, διέκοψαν εργασίες τους, υπέβαλαν πολυετές επιχειρησιακό σχέδιο. Και το χειρότερο; Αυτοί που έμειναν απ’ έξω δεν μπορούν να ξαναΰποβάλουν. Στην Περιφέρεια Πελοποννήσου υπέβαλαν αρχικά χίλιοι οκτακόσιοι εξήντα οκτώ, αν δεν κάνω λάθος, υποψήφιοι και τετρακόσιοι σαράντα τέσσερις έμειναν απ’ έξω, ελλείψει πιστώσεων.

Η Κυβέρνησή μας και ο Πρωθυπουργός έχει αποδείξει ότι είναι πολύ κοντά και στους νέους μας και στους αγρότες μας. Σε αυτά λοιπόν τα παιδιά, που θέλουν να γίνουν αγρότες, που θέλουν να κρατήσουν την ύπαιθρο ζωντανή και να δημιουργήσουν και να ζήσουν στα χωριά, ας τους δώσουμε την ευκαιρία. Είναι λίγα τα χρήματα -τα 10 εκατομμύρια περίπου που απαιτούνται- για να ικανοποιηθούν όλοι. Θα πρέπει να καταβάλουμε κάθε δυνατή προσπάθεια να τα βρούμε και να τους ικανοποιήσουμε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Λαμπρόπουλο.

Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Απαντώντας στο πρώτο σχόλιο του συναδέλφου, να πω το εξής: Βεβαίως και ένας Βουλευτής έχει την απόλυτη νομιμοποίηση να εκφράσει τη βούληση των συμπατριωτών του και τις θέσεις τους, αλλά ακόμα περισσότερο πρέπει να δεχτούμε ότι ένας Υπουργός Αγροτικής Ανάπτυξης, ο κάθε Υπουργός, αλλά εν προκειμένω ο Υπουργός Αγροτικής Ανάπτυξης έχει μια ευθύνη και μια υποχρέωση να προστατέψει ένα εθνικό προϊόν. Νομίζω σε αυτή την κατεύθυνση κινείται αυτή η απόφαση. Θα έχουμε την ευκαιρία να τα πούμε περισσότερο το επόμενο διάστημα με όποιους θεωρούν ότι δεν είναι σωστή η απόφαση. Είναι προς τη σωστή κατεύθυνση. Θα προστατευθεί και το ΠΟΠ και το μη ΠΟΠ προϊόν.

Τώρα, επί της ερώτησης, κύριε συνάδελφε, είναι εύλογο το αίτημά σας, θα μπορούσαν να το εκφράσουν πάρα πολλοί Βουλευτές σε πάρα πολλές περιοχές της χώρας. Οφείλουμε όμως, για να έχουμε μια γνώση της βάσης επί της οποίας συζητούμε, να αναφέρουμε το εξής: Το Πρόγραμμα Νέων Αγροτών, το οποίο υλοποιείται, για το οποίο έχουν ήδη δοθεί στις περισσότερες περιφέρειες της χώρας οι προκαταβολές ανάλογα με την ετοιμότητα που είχαν στην έκδοση των αποτελεσμάτων, είναι το μεγαλύτερο πρόγραμμα νέων αγροτών το οποίο έγινε ποτέ στη χώρα. Είναι ένα πρόγραμμα αρχικού προϋπολογισμού 420 εκατομμυρίων ευρώ, το οποίο μετά από δική μου απόφαση από διαθέσιμα κονδύλια τα οποία είχαμε τη δυνατότητα να απορροφήσουμε από το ΠΑΑ αυξήθηκε κατά 105 εκατομμύρια και αυτή τη στιγμή είναι συνολικά 525 εκατομμύρια ευρώ.

Να θυμίσω εδώ απλά ότι το προηγούμενο πρόγραμμα, που έγινε σε δύο φάσεις -2016 και μια συμπληρωματική το 2018- δεν ξεπέρασε τα 300 εκατομμύρια ευρώ. Και να πω επίσης και κάτι άλλο, ότι το συγκεκριμένο πρόγραμμα δίνει δυνατότητα ενίσχυσης στους νέους αγρότες και κτηνοτρόφους μας από 35.000 έως 40.000 ευρώ ενώ τα προηγούμενα προγράμματα ήταν από 16.000-17.000 έως 20.000 ευρώ.

Ξεκινάμε λοιπόν με το δεδομένο ότι η Κυβέρνηση το ενδιαφέρον προς νέους αγρότες, τους νέους συμπολίτες μας, οι οποίοι έχουν επιλέξει την αγροτική εκμετάλλευση ή την κτηνοτροφική εκμετάλλευση και θέλουν να τονώσουν την περιφέρειά μας το βλέπει, το αφουγκράζεται και προσπαθεί να το ικανοποιήσει με το μεγαλύτερο πρόγραμμα το οποίο βρίσκεται σε εξέλιξη διαχρονικά σε επίπεδο νέων αγροτών.

Θα έχω την ευκαιρία στη δευτερολογία μου να σας απαντήσω και για ό,τι άλλο ετέθη από την τοποθέτησή σας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κύριε Λαμπρόπουλε, έχετε τον λόγο για τη δευτερολογία σας.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Όσον αφορά στο πρώτο θέμα που έθεσα για τις ελιές, πίστη μας είναι ότι το ΠΟΠ το κατοχυρώσαμε εμείς οι Μεσσήνιοι από το 1996. Όλα τα κράτη προσπαθούν να φτιάξουν ΠΟΠ. Εμείς ερχόμαστε να το καταργήσουμε; Αυτό αφορά όλα τα προϊόντα. Με αυτή την απόφαση, όπως δεν προστατεύτηκε η ελιά το 2018 από την απόφαση Αποστόλου και κατέρρευσαν στην ουσία οι τιμές το 2019 στα 0,40 και στα 0,60 λεπτά, φοβάμαι και εύχομαι να μην συμβεί αυτό και τώρα. Γιατί κυρίως δίνεται η δυνατότητα στις τρίτες χώρες με το Καλαμάτα Olives να εξάγουν το προϊόν μας και να παραποιούν και να δημιουργούν σύγχυση στην αγορά.

Πάλι κάνω έκκληση, κύριε Υπουργέ, να το δείτε. Εμείς ως Μεσσήνιοι είχαμε δηλώσει προς κάθε κατεύθυνση ότι θέλουμε να ενταχθούν και οι Λάκωνες, να ενταχθούν και Αιτωλοακαρνάνες, να ενταχθούν και οι Λαμιώτες, να το επεκτείνουμε το ΠΟΠ και όχι να το καταργήσουμε.

Ως προς το δεύτερο θέμα, ο κύριος Υπουργός κατανοεί το θέμα, όπως και η Κυβέρνηση. Προείπα για την πολιτική μας στους νέους μας και στους αγρότες, που πάντα είναι κοντά και οι προτάσεις και αυτές οι αποφάσεις που ο Πρωθυπουργός εξήγγειλε στη Θεσσαλονίκη είναι προς αυτή την κατεύθυνση. Αλλά λέω το εξής, κύριε Υπουργέ: Στα 525 εκατομμύρια, που είπατε ότι είναι το πρόγραμμα, 10 εκατομμύρια για να ικανοποιηθούν ακόμη τετρακόσιοι σαράντα τέσσερις νέοι στην Περιφέρεια Πελοποννήσου και εκατόν σαράντα στη Μεσσηνία νομίζω ότι είναι σταγόνα στον ωκεανό.

Η υπόσχεσή σας ότι θα καταβάλλετε κάθε προσπάθεια, ώστε να ικανοποιήσουμε αυτά τα παιδιά, που λέω και πάλι ότι θέλουν να γίνουν αγρότες και να κρατήσουν τα χωριά μας ζωντανά, έχει θετική πρόθεση και πιστεύουμε ότι θα την ικανοποιήσετε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ να ευχαριστήσω τον κ. Λαμπρόπουλο.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Για να είμαστε ακριβείς, κύριε Πρόεδρε, έχουν υποβληθεί δεκαεπτά χιλιάδες τετρακόσιες ογδόντα οκτώ αιτήσεις, έχουν γίνει δεκτές περίπου δεκατέσσερις χιλιάδες από αυτές και μάλιστα, όπως σας είπα, το 70% του ποσού έχει ήδη δοθεί στους δικαιούχους αγρότες στις περισσότερες περιφέρειες. Και βεβαίως, να πούμε εδώ ότι για πρώτη φορά η υποβολή των αιτήσεων και των δικαιολογητικών έγινε ψηφιακά και αυτό βοήθησε πάρα πολύ στο να μην υπάρχει ταλαιπωρία των νέων αγροτών μας.

Το σύνολο των απαιτούμενων ποσών για τη χώρα είναι περίπου 90 εκατομμύρια ευρώ. Υπάρχουν αρκετές περιφέρειες, στις οποίες υπάρχουν αιτήματα τα οποία δεν ικανοποιήθηκαν παρά το πολύ μεγάλο ύψος του προγράμματος, όπως είναι η Κρήτη, η Κεντρική Μακεδονία και η δυτική Πελοπόννησος, και υπάρχουν και κάποιες περιφέρειες στις οποίες έχει ικανοποιηθεί το 100% των αιτημάτων. Σίγουρα, όμως, δεν μιλάμε για ένα ποσό 10 εκατομμυρίων, αλλά για ένα ποσό 90 εκατομμυρίων.

Προτεραιότητα του Υπουργείου είναι να μπορέσει να ικανοποιεί πάντα αιτήματα τα οποία έχουν κατεύθυνση την ενδυνάμωση του πρωτογενούς τομέα στην περιφέρεια, αλλά βεβαίως αυτό πρέπει να γίνεται πάντα με την αξιολόγηση και των άλλων αναγκών και των άλλων προγραμμάτων που πρέπει ταυτόχρονα να τρέξουν. Δεν υπάρχει κάτι συγκεκριμένο αυτήν τη στιγμή, για να αναφέρω. Δεν ξέρω αν θα μπορέσει να υπάρξει. Σίγουρα πρέπει να μείνουμε σε αυτήν την πολύ σημαντική προσπάθεια η οποία έχει γίνει, έχει καταβληθεί και υλοποιείται. Είναι ευχάριστο το ότι υπάρχει αυτή η πρόθεση από νέους ανθρώπους να ασχοληθούν με τις αγροτικές εκμεταλλεύσεις.

Βεβαίως, να πούμε εδώ ότι υπάρχουν και άλλα προγράμματα τα οποία στηρίζουν ανθρώπους που θέλουν να ασχοληθούν με τον πρωτογενή τομέα, όπως είναι και τα σχέδια βελτίωσης, όπως είναι και ό,τι άλλο θα ακολουθήσει, όπως είναι και τα προγράμματα που έχουμε για νέους που θέλουν να μπουν στη βιολογική γεωργία και κτηνοτροφία. Δεν είναι το μοναδικό πρόγραμμα ενίσχυσης. Σίγουρα είναι το καλύτερο για κάποιον που θέλει να πρωτοεισέλθει στην αγροτική παραγωγή. Όμως θα εξαντλήσουμε, όπως είναι και οι εντολές οι οποίες έχουν δοθεί, αυτή την πολύ δύσκολη περίοδο τα περιθώρια τα οποία υπάρχουν προς κάθε κατεύθυνση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Συνεχίζουμε με την έκτη με αριθμό 965/2-9-2022 επίκαιρη ερώτηση δεύτερου κύκλου της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων με θέμα: «Διαχείριση συμπύρηνου ροδάκινου εσοδείας 2022».

Τον λόγο έχει η κ. Τζάκρη για την πρωτολογία της.

**ΘΕΟΔΩΡΑ ΤΖΑΚΡΗ:** Κύριε Υπουργέ, όταν στις αρχές Ιουλίου ξεκινούσε η συγκομιστική περίοδος του ροδάκινου, δεν είχα καμμία πρόθεση πραγματικά να σας υποβάλω μια καινούργια επίκαιρη ερώτηση. Και αυτό, γιατί το οικονομικό και το εμπορικό περιβάλλον διαγραφόταν ότι φέτος θα είναι αρμονικό -να το πω κατ’ αυτήν την έννοια-, ότι θα είναι τουλάχιστον όχι άριστο, αλλά ομαλό, γιατί οι αρνητικές και οι θετικές παράμετροι που υπήρχαν ήταν –νομίζω- σε ένα ισοζύγιο.

Ποιες ήταν οι αρνητικές παράμετροι; Πρώτα απ’ όλα, το υψηλό κόστος παραγωγής με δύο παράγοντες κυρίως, τις αυξημένες τιμές της ενέργειας και βεβαίως το υψηλό κόστος των εισροών (φάρμακα, λιπάσματα, σπόροι κ.λπ.). Η πρωτόγνωρη έλλειψη εργατικών χεριών ήταν ο δεύτερος παράγοντας και στη βιομηχανία και στα χωράφια και κυρίως το κλείσιμο των αγορών της Ρωσίας, της Λευκορωσίας και της Ουκρανίας, με ό,τι προβλήματα είχε αυτό για τη διάθεση όχι μόνο του επιτραπέζιου ροδάκινου αλλά και του συμπυκνωμένου χυμού συμπύρηνου ροδάκινου. Ξέρετε, το ένα τρίτο του συνολικού παραγόμενου ελληνικού χυμού ροδάκινου απευθύνεται προς την αγορά της Ρωσίας, είναι περίπου επτά έως οκτώ χιλιάδες τόνοι, που αντιστοιχεί σε τριάντα χιλιάδες τόνους νωπού προϊόντος, και αυτό δημιουργούσε ένα πρόβλημα στη διάθεση.

Ποιες ήταν οι θετικές παράμετροι υπέρ των αγροτών; Ήταν, κατ’ αρχάς, τα περσινά μηδενικά αποθέματα της βιομηχανίας, οι εκτεταμένες μεγάλες ζημίες λόγω παγετού στην Ισπανία και κυρίως, το γεγονός ότι η βιομηχανία από μόνη της τον Δεκέμβριο ανακοίνωσε πλαίσιο τιμών για το συμπύρηνο ροδάκινο, τιμή παραγωγού από 0,33 ως 0,35 λεπτά, που βεβαίως οι αγρότες δεν τα θεωρούσαν ικανοποιητικά εξαιτίας, όπως είπα προηγουμένως, του δεδομένου υψηλού κόστους παραγωγής φέτος και επέμεναν να παραμείνει στα περσινά επίπεδα, δηλαδή μεταξύ 0,43 και 0,46 λεπτών.

Τι έχουμε φέτος; Ακούστε να δείτε πόσο απέχει αυτό που εξήγγειλε η βιομηχανία από την πραγματικότητα. Εκεί στα μέσα Ιουλίου κάποιες βιομηχανίες -ως επί το πλείστον ιδιωτικές βιομηχανίες κονσερβοποιίας, μέλη της ΕΚΕ- με εξαίρεση κάποιες συνεταιριστικές αποφάσισαν μονομερώς το εξής, με τη δικαιολογία ότι είναι πολύ μεγάλες οι ποσότητες της ποικιλίας «Κατερίνα» και χωρίς βεβαίως να αναφέρονται στα ποιοτικά χαρακτηριστικά του απαιτούμενου προϊόντος από αυτούς: Σταμάτησαν οριζόντια την παραλαβή των ροδακίνων της ποικιλίας αυτής, που έστρεψαν προς τη βιομηχανία του ροδάκινου, στη βιομηχανία της κομπόστας, όπως αντιλαμβάνεστε, κύριε Υπουργέ, όχι με την ίδια τιμή παραγωγού. Επινόησαν καινούργιο όρο, το «κλαρίσιο ροδάκινο», από 0,13 έως 0,15 λεπτά και η τιμή του χυμού στην πλάστιγγα είναι περίπου 0,20 λεπτά.

Και όχι μόνο αυτό. Η ίδια πρακτική, αυτή της δήθεν μη δυνατότητας απορρόφησης των μεγάλων ποσοτήτων, που οφείλω να πω ότι είναι η ίδια στα τελευταία χρόνια με εξαίρεση πέρσι που είχαμε πολύ μεγάλη ζημιά από τον παγετό, ακολουθήθηκε και στις άλλες ποικιλίες, και στην ποικιλία «Έβερτ» και στην ποικιλία «Άνδρος», με αποτέλεσμα, παρά το γεγονός ότι οι αγρότες κατέβαλαν κόπο και χρήμα λόγω του υψηλού κόστους που ανέφερα προηγουμένως των εισροών και των εργατικών χεριών και προσέφεραν τις απαιτούμενες ποσότητες, αυτές να μην παραλαμβάνονται.

Αυτό, κύριε Υπουργέ, συνιστά μονομερή, ανήθικη και ανεπίτρεπτη πρακτική από την πλευρά της βιομηχανίας, με ένα μοναδικό απώτερο στόχο, τη μεσοσταθμική μείωση της τιμής παραγωγού για το συμπύρηνο ροδάκινο. Και εσείς τι κάνατε, κύριε Υπουργέ; Απολύτως τίποτα. Αφήσατε ανεξέλεγκτη την κατάσταση να εξελιχθεί, παρά το γεγονός ότι υπάρχουν θεσμικά μέτρα νομοθετημένα για την αποτροπή αυτών των δυσμενών καταστάσεων σε βάρος των παραγωγών και βεβαίως, δεν εξαντλήσετε τον θεσμικό σας ρόλο ούτε αναλάβατε μια πρωτοβουλία συνάντησης. Εγώ είμαι είκοσι χρόνια Βουλευτής σχεδόν και πρώτη φορά φέτος δεν έγινε θεσμική συνάντηση όλων των εμπλεκομένων στην παραγωγή του συμπύρηνου ροδάκινου και από την πλευρά των παραγωγών και από την πλευρά της βιομηχανίας. Και αναφέρω: Διεπαγγελματική για το ροδάκινο, ΕΘΕΑΣ, αγροτικοί συνεταιρισμοί, ΕΚΕ, να καθίσουν στο τραπέζι διαπραγμάτευσης και να μπορέσουν να βρουν λύση για το πρόβλημα αυτό, έτσι όπως διαμορφώθηκε. Εσείς κατά την προσφιλή σας συνήθεια αφήσατε την αγορά ανεξέλεγκτη, να αυτορυθμιστεί και οδηγηθήκαμε σε αυτό το κομφούζιο.

Και δυστυχώς, δεν ήταν μόνο αυτό το πρόβλημα για το ροδάκινο. Δεν ήταν μόνο οι αθέμιτες πρακτικές από πλευράς βιομηχανίας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, για να μιλήσετε και στη δευτερολογία σας.

**ΘΕΟΔΩΡΑ ΤΖΑΚΡΗ:** Ήταν για μια ακόμα φορά οι αντίξοες καιρικές συνθήκες. Παρατεταμένες, άκαιρες, έντονες βροχοπτώσεις και κατά το μήνα Ιούλιο και κατά το μήνα Αύγουστο, κύριε Υπουργέ κατέστρεψαν ποιοτικά, υποβάθμισαν ποιοτικά το ροδάκινο, με αποτέλεσμα όχι τη συρρίκνωση, αλλά την εξαφάνιση του εισοδήματος του παραγωγού.

Νομίζω, κύριε Υπουργέ, ότι έπρεπε ήδη να έχετε διερευνήσει τη δυνατότητα ενίσχυσης του εισοδήματος με ενισχύσεις de minimis, γιατί για πέμπτη συνεχόμενη φορά οι ροδακινοπαραγωγοί της Πέλλας και της Ημαθίας ζουν την εξαφάνιση ουσιαστικά του εισοδήματος για λόγους για τους οποίους δεν ευθύνονται οι ίδιοι. Προσέξτε, αυξημένο κόστος παραγωγής, μονομερείς αθέμιτες πρακτικές από πλευράς της βιομηχανίας, αφού την αφήσατε να δρα ανεξέλεγκτη, και το κυριότερο βεβαίως, αντίξοες καιρικές συνθήκες.

Προς αυτό, κύριε Υπουργέ, θέλουμε απάντηση.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, εγκαλούμαστε από την πλευρά της Αντιπολίτευσης, ουσιαστικά γιατί δεν καταφέραμε μέσα στις είκοσι με τριάντα μέρες που έχει εξελιχθεί το συγκεκριμένο φαινόμενο στην Πέλλα και στην Ημαθία να αποζημιώσουμε τους αγρότες. Στην κρίση όλων.

Η Κυβέρνηση το ενδιαφέρον για την απώλεια εισοδήματος, για τις αγροζημίες οι οποίες γίνονται πολύ συχνά λόγω της αλλαγής των κλιματικών φαινομένων, το δείχνει εμπράκτως τα τρία αυτά χρόνια. Και το δείχνει εμπράκτως, αν αναλογιστούμε τα ποσά που έχουν δοθεί ως αποζημιώσεις από τον ΕΛΓΑ, που είναι συντριπτική η αξιολόγησή τους. Μόνο για το 2021 έχουν δοθεί αποζημιώσεις ύψους 350 εκατομμυρίων ευρώ, όταν οι εισφορές από τους αγρότες για τον ΕΛΓΑ είναι 158 εκατομμύρια ευρώ. Και βεβαίως, πολλές φορές εδώ στη Βουλή φέραμε νομοθετικές πρωτοβουλίες, είτε για να μπορέσει να δοθεί η δυνατότητα προκαταβολών, που δεν προέρχονται από τον κανονισμό του ΕΛΓΑ, για να πάρουν γρήγορα τις αποζημιώσεις τους οι αγρότες, είτε για να φέρουμε ακόμα και ρυθμίσεις για την αποζημίωση σε παγετό σε προανθικό στάδιο. Άρα το ενδιαφέρον αποδεικνύεται εμπράκτως.

Και ειδικά για το συγκεκριμένο θέμα, για το συμπύρηνο ροδάκινο, να θυμίσω απλά ότι το 2020 δόθηκαν από το πρόγραμμα de minimis 10.500.000 ευρώ και το 2021 δόθηκαν 8.500.000 ευρώ. Αυτά τις δύο προηγούμενες χρονιές.

Σε σχέση λοιπόν πρώτα με την ζημία και την απώλεια εισοδήματος των αγροτών, το οποίο νομίζω ότι είναι το σημαντικότερο, είχα την ευκαιρία μετά από ενημερώσεις που βέβαια μου έγιναν από όλους τους Βουλευτές των Νομών Ημαθίας και Πέλλας της Νέας Δημοκρατίας, που με επισκέφτηκαν στο γραφείο μου, να κάνω με κυβερνητικό κλιμάκιο μια επίσκεψη και να γίνει μία σύσκεψη αγροτικών φορέων από τους δύο αυτούς νομούς στην Αλεξάνδρεια την προηγούμενη Πέμπτη.

Εκεί πέρα, με απόλυτη ειλικρίνεια, με ευθύτητα και με συνέπεια έργων και λόγων, όπως αυτή η παράταξη έχει μάθει να φέρεται προς όλους, ειδικά δε προς τον πρωτογενή τομέα, που αυτόν τον καιρό βάλλεται, είπαμε ότι θα ακολουθηθούν τα εξής βήματα για την αξιολόγηση και την αποκατάσταση της απώλειας εισοδήματος των συγκεκριμένων παραγωγών.

Το πρώτο είναι να ολοκληρωθεί η μελέτη του ΕΛΓΑ, η οποία γίνεται ήδη για τον προσδιορισμό της ζημίας. Δηλαδή, για το ποσοστό της ζημίας ανά περιοχή, για τις εκτάσεις και για τα είδη τα οποία έχουν υποστεί τη ζημία. Το δεύτερο, το οποίο ήδη έχουμε αρχίσει ως Υπουργείο και το βλέπουμε, είναι η δυνατότητα αποζημίωσης για τις ποσότητες τις οποίες κάναμε εξαγωγή στην Ουκρανία και τη Λευκορωσία, οι οποίες είναι τριάντα έξι χιλιάδες τόνοι για την Ουκρανία και έξι χιλιάδες τόνοι για τη Λευκορωσία, όπου με βάση το πλαίσιο που έχει δημιουργηθεί στην Ευρωπαϊκή Ένωση –και αυτό θα επιδιώξουμε- θα μπορούν να αποζημιωθούν, λόγω του πολέμου στην Ουκρανία, άρα και της αδυναμίας εξαγωγής.

Στη συνέχεια δηλώσαμε ότι θα γίνει η καταγραφή των ποσοτήτων, οι οποίες υπάρχουν στα ψυγεία των εταιρειών και οι οποίες τώρα, βεβαίως, δεν μπορεί να είναι διαθέσιμες έτσι όπως ξεκίνησαν, αλλά μπορεί να γίνει κομποστοποίηση μάλλον, και να δούμε ποια δυνατότητα αποζημίωσης μπορεί να γίνει εκεί.

Αυτό στο οποίο θα συμφωνήσω με την κυρία συνάδελφο είναι ότι, με παράλληλη διαδικασία θα δούμε μέσα από το de minimis τι ποσό είναι αυτό που πρέπει να καταβληθεί για να πληρωθεί η απώλεια του εισοδήματος των αγροτών. Αυτό θα γίνεται ταυτόχρονα με τα άλλα βήματα και δεσμεύθηκα ότι η καταβολή θα ολοκληρωθεί εντός των επόμενων λίγων μηνών. Αυτή η κουβέντα μου έγινε αποδεκτή από όλους τους αγρότες, ακριβώς επειδή έχουν ζήσει το προηγούμενο διάστημα τη συνέπεια των έργων και λόγων της Κυβέρνησης στον συγκεκριμένο τομέα, στους συγκεκριμένους νομούς, οι οποίοι πραγματικά έχουν υποστεί μεγάλες ζημιές τα τελευταία χρόνια και βέβαια, το θέμα της επικαιροποίησης του κανονισμού του ΕΛΓΑ που είναι κάτι που θα το δούμε το επόμενο διάστημα στη Βουλή.

Αυτά για την πρωτολογία μου.

**ΠΡΟΕΔΡΕΥΩΝ (Αθανάσιος Μπούρας):** Η κ. Τζάκρη έχει τον λόγο, για να δευτερολογήσει.

**ΘΕΟΔΩΡΑ ΤΖΑΚΡΗ:** Κύριε Υπουργέ, δεν σας εγκαλώ, γιατί μέσα στις τριάντα ημέρες της παραγωγής, όπως είπατε -που δεν είναι βέβαια τριάντα, είναι τρεις μήνες- δεν αποζημιώσατε τους αγρότες και μιλάμε για τη φετινή συγκομιστική περίοδο, δεν μιλάμε για το 2021 που υπήρξε ολικός παγετός και πολύ καλά κάνατε και τους αποζημιώσατε και ήταν μονόδρομος αυτό, εγώ σας εγκαλώ, γιατί ενώ είστε ενήμερος των αθέμιτων πρακτικών που αναπτύσσει η βιομηχανία, καθ’ όλη τη διάρκεια της συγκομιστικής περιόδου του ροδάκινου για αυτούς τους δύο νομούς, δεν κάνετε τίποτα.

Οφείλω δε να σας πω ότι το 88% της συνολικής παραγόμενης έκτασης ροδάκινων παράγονται στην Πέλλα και στην Ημαθία. Περισσότεροι από επτακόσιες πενήντα χιλιάδες τόνοι. Περίπου τετρακόσιες τριάντα χιλιάδες τόνοι συμπύρηνο ροδάκινο και τριακόσιες πενήντα χιλιάδες τόνοι επιτραπέζιο και εκατό χιλιάδες τόνοι νεκταρίνι.

Ξέρετε, κύριε Υπουργέ, στην Πέλλα και στην Ημαθία δώδεκα χιλιάδες οικογένειες ασχολούνται με την οικογένεια του ροδάκινου. Δραστηριοποιούνται είκοσι έξι μεταποιητικές επιχειρήσεις, εργάζονται χίλιοι πεντακόσιοι μόνιμοι και δέκα χιλιάδες εποχικοί εργαζόμενοι και το κυριότερο ξέρετε ποιο είναι; Τα παραγόμενα προϊόντα είναι ως επί τον πλείστο εξαγώγιμα. Μιλάμε για τις κομπόστες, μιλάμε για τους χυμούς και αποφέρουν στη χώρα μας εισόδημα 250 με 300 εκατομμύρια ευρώ τον χρόνο.

Όλα αυτά σας τα λέω για να αντιληφθείτε πόσο σημαντική είναι αυτή η καλλιέργεια για την οικονομία των δύο νομών.

Ξέρετε, κύριε Υπουργέ, και δεν κάνατε τίποτα για να σταματήσετε την καταστροφή, ενώ ήσαστε ενήμερος για τις αθέμιτες πρακτικές. Η βιομηχανία και η κονσερβοποιία που είναι μία τροπική, ας το πω κατ’ αυτή την έννοια, βιομηχανία, παρά το γεγονός ότι λέει για τον εαυτό της ότι είναι παγκόσμιος πρωταθλητής στην αγορά του συμπύρηνου ροδάκινου -και πραγματικά είναι- στην πράξη το μόνο που την ενδιαφέρει είναι το πώς θα μπορέσει, με τα διάφορα προσχήματα, να αγοράσει την πρώτη ύλη που είναι το ροδάκινο σε όσο το δυνατόν χαμηλότερη τιμή από τους παραγωγούς. Με διάφορα προσχήματα!

Τα προηγούμενα χρόνια, ενδεχομένως, ήταν το δήθεν αραίωμα που δεν έκαναν οι παραγωγοί και οι καρποί που δεν είχαν το απαιτούμενο μέγεθος, άλλες χρονιές ήταν η μη εφαρμογή του κομφούζιου, κάποιες άλλες χρονιές οι κανόνες που επικρατούν στην παγκόσμια αγορά της κομπόστας και φέτος, εφηύραν ένα καινούργιο πρόσχημα. Ποιο είναι αυτό; Ότι δήθεν δεν μπορούν να απορροφήσουν τις παραγόμενες ποσότητες για τη βιομηχανία της κομπόστας, αλλά μπορούν παράλληλα για τη βιομηχανία του χυμού, μειώνοντας κατ’ αυτόν τον τρόπο την τιμή στα επίπεδα που σας είπα. Και εσείς, κύριε Υπουργέ, ξέρετε τι κάνατε ως Κυβέρνηση; Τους βάλατε πλάτη, για να αγοράσουν τα ροδάκινα των παραγωγών τζάμπα. Αυτό κάνατε στην πράξη.

Ξέρετε; Όλο το καλοκαίρι ζούμε το θέατρο του παραλόγου. Κυβερνητικοί παράγοντες με θεσμικό ρόλο –και αναφέρομαι στον αντιπρόεδρο του ΕΛΓΑ, σε Βουλευτές, σε άλλους συνδικαλιστές- αντί να πάρουν την κατάσταση στα χέρια τους και να βρουν λύση στα προβλήματα που υπήρχαν εκεί, το μόνο που κάνουν είναι να επιδίδονται στην ανταλλαγή επιστολών μεταξύ τους -ανοιχτών επιστολών για ξεκάρφωμα- και να αλληλοκατηγορούνται για το ποιος έκανε τα λιγότερα και ποιος έκανε τα περισσότερα. Αυτό κάναμε, κύριε Υπουργέ.

Και ξέρετε και κάτι άλλο; Φέτος πληροφορούμαστε ότι η βιομηχανία της κομπόστας δίνει τα τελικά της προϊόντα στα σουπερμάρκετ σε χαμηλότερες τιμές από τα προηγούμενα χρόνια.

Φαντασθείτε σε μία χρονιά που η ποιότητα είναι εξαιρετική, που δεν υπάρχει διεθνής ανταγωνισμός, που δεν υπάρχουν αποθέματα από προηγούμενες χρονιές, επιδίδονται σε αυτές τις αθέμιτες εμπορικές πρακτικές, με στόχο να μετακυλήσουν τις όποιες απώλειες στα εισοδήματά τους και στα έσοδά τους, όχι στον τελικό καταναλωτή που είναι ο αγοραστής, αλλά πίσω στον αγρότη, ο οποίος έχει σηκώσει όλο αυτό το βάρος όλα αυτά τα χρόνια εξαιτίας και του μεγάλου κόστους παραγωγής.

Κύριε Υπουργέ, είναι η πρώτη φορά, όπως σας είπα, φέτος που δεν έγινε καμμία έγκαιρη θεσμική συνάντηση με τους εμπλεκόμενους στον τομέα. Είπατε προηγουμένως ότι βρεθήκατε στην Ημαθία την προηγούμενη Πέμπτη. Ξέρετε πόσο είχε ο μήνας την προηγούμενη Πέμπτη, κύριε Υπουργέ; Ήταν 8 Σεπτεμβρίου. Είχε ολοκληρωθεί η συγκομιδή του ροδάκινου. Και κυρίως, δεν υπάρχει καμμία θεσμική παρέμβασή σας από το Υπουργείο να καθίσουν στο ίδιο τραπέζι οι εμπλεκόμενοι και ασκώντας πίεση ή αν θέλετε τραβώντας κι αυτιά και προτείνοντας μέτρα να αντιμετωπιστεί το πρόβλημα που έγινε με το συμπύρηνο ροδάκινο. Και εν πάση περιπτώσει να μας πει η βιομηχανία τι θέλει. Αν θέλει να εξακολουθεί να υφίσταται η συγκομιδή του ροδάκινου θα πρέπει να βάλει πλάτη και να σταματήσει αυτές τις αθέμιτες εμποροπρακτικές και κυρίως, να μας πει τι εννοεί όταν μιλάει για προσφορά πρώτης ύλης που ξεπερνά τις δυνατότητες μεταποίησης. Είναι μία καινούργια, όπως αντιλαμβάνεστε, δικαιολογία για τη μείωση της τιμής που ανακοίνωσε τον Δεκέμβριο.

Κύριε Υπουργέ, οι παραγωγοί ζητούν απαντήσεις. Έτσι όπως έγινε το πράγμα, δεν λύνεται το πρόβλημα. Οι παραγωγοί περιμένουν απαντήσεις στα προβλήματα και νιώθουν ανασφάλεια, γιατί εσείς δεν εφαρμόσατε ουσιαστικά τη νομοθεσία και αφήσατε την αγορά να αυτορυθμιστεί. Όταν η αγορά αυτορυθμίζεται, όπως αντιλαμβάνεστε, κύριε Υπουργέ, επικρατεί το δίκαιο του ισχυρού. Είπατε ότι θα αλλάξετε τον κανονισμό. Λυπάμαι που το λέω, αλλά ο προκάτοχός σας δύο χρόνια ασχολήθηκε πως θα βάλει τους ιδιώτες στον ΕΛΓΑ. Όταν κατάλαβε ότι αυτό δεν είναι εφικτό -γιατί το πιο πιθανό, όπως έχουν γίνει τα πράγματα μέσω της κλιματικής αλλαγής, είναι να συμβούν οι ζημιές και το μόνο που θέλουν είναι να βγάζουν κέρδος οι ασφαλιστικές εταιρείες- το εγκαταλείψατε, με αποτέλεσμα ούτε οι μελέτες να ολοκληρωθούν για την αλλαγή του κανονισμού ούτε τίποτα. Επομένως, το μόνο που μπορείτε να κάνετε φέτος, η μόνη σας επιλογή, είναι να στηρίξετε το εισόδημα των ροδακινοπαραγωγών, να ενισχύσετε de minimis για τρεις λόγους: Και εξαιτίας του αυξημένου κόστους παραγωγής που υπάρχει φέτος και εξαιτίας των αθέμιτων πρακτικών που εφάρμοσε η βιομηχανία, την οποία εσείς ανεξέλεγκτα την αφήσατε να τους εφαρμόσει και εξαιτίας των αντίξοων και φέτος καιρικών συνθηκών, που οδήγησαν στην υποβάθμιση του προϊόντος και ουσιαστικά σε εξαφάνιση του εισοδήματός τους.

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει τον λόγο για να δευτερολογήσει.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κυρία συνάδελφε, επειδή αναφερθήκατε σε παραβίαση ουσιαστικά του υφιστάμενου νομοθετικού και κανονιστικού πλαισίου που ισχύει σε τέτοιες περιπτώσεις, θα παρακαλούσα -και νομίζω ότι θα το κάνετε μετά- να είστε λίγο πιο προσεκτική στην ανάγνωση του υφιστάμενου νομοθετικού πλαισίου, γιατί υποχρεούμαι να θυμίσω μερικά πράγματα.

Πρώτον, η καλύτερη θωράκιση του πρωτογενούς τομέα είναι μέσα από την ενίσχυση των συνεργατικών σχημάτων. Νομίζω ότι σε αυτό συμφωνούμε όλοι.

**ΘΕΟΔΩΡΑ ΤΖΑΚΡΗ:** Και τι κάνετε γι’ αυτό;

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Έχουν όλα τη σημασία τους.

Όταν ήρθε, λοιπόν, προς ψήφιση στη Βουλή ο ν.4673/20 για τους αγροτικούς συνεταιρισμούς και άλλες διατάξεις, προβλέφθηκε στο άρθρο 38 κι η ίδρυση της Εθνικής Ένωσης Αγροτικών Συνεταιρισμών, της ΕΘΕΑΣ.

Εμείς, ως κόμμα της Νέας Δημοκρατίας, που δεν είχαμε την ιδιαίτερη σύνδεση παλαιότερα με το συνεργατικό σχήμα, αλλά κατανοώντας την αναγκαιότητα ειδικά αυτής της περιόδου να στηριχθεί, να σημειώσω εδώ μία μικρή παρατήρηση που νομίζω ότι είναι σημαντική. Στην Ευρωπαϊκή Ένωση διακινούνται μέσω συνεργατικών σχημάτων το 65% των παραγόμενων αγροτικών προϊόντων, με τη θωράκιση που σημαίνει αυτό για τους αγρότες. Το 65%! Στην Ελλάδα το 18% των αγροτικών προϊόντων. Το άρθρο 38, λοιπόν, του νόμου για τη σύσταση της Εθνικής Ένωσης Αγροτικών Συνεταιρισμών, δεν το ψηφίσατε, κυρία Τζάκρη, ως ΣΥΡΙΖΑ κι αυτό είναι το λιγότερο που έχω να αναφέρω.

Σ’ αυτό, λοιπόν, προβλέπεται -μέσα στο καταστατικό της ΕΘΕΑΣ, έτσι όπως εγκρίθηκε- η ίδρυση ειδικών εθνικών επιτροπών προϊόντων με συγκεκριμένο ρόλο που μπορεί να προστατεύσει το κάθε προϊόν. Διότι πρέπει να καταλάβουμε και κάτι: To κράτος είναι εδώ για να ρυθμίζει το πλαίσιο και για να δημιουργεί και ένα κυρωτικό πλαίσιο για τις αθέμιτες πρακτικές. Δεν είναι για να καθορίζει τις τιμές. Να το ξεκαθαρίσουμε αυτό.

Πάμε στις αθέμιτες πρακτικές. Ευρωπαϊκή οδηγία του 2021: Ενσωμάτωση οδηγίας 219633 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με τις αθέμιτες εμπορικές πρακτικές στη σχέση μεταξύ επιχειρήσεων στην αλυσίδα εφοδιασμού γεωργικών προϊόντων και τροφίμων και λοιπές διατάξεις.

Ερχόμαστε εμείς, λοιπόν, και ενσωματώνουμε αυτή την οδηγία τον Απρίλιο του 2021 και βεβαίως, είχα την τιμή ως νέος Υπουργός να ορίσω και τα μέλη της πενταμελούς επιτροπής, η οποία προβλέπεται στον συγκεκριμένο κανονισμό, για την καταπολέμηση των αθέμιτων εμπορικών πρακτικών στην οποία, βεβαίως, προΐσταται πάρεδρος του Νομικού Συμβουλίου του Κράτους και αρμοδιότητα αυτής της επιτροπής -που λειτουργεί εδώ και λίγο καιρό- είναι, ακριβώς, είτε αυτεπαγγέλτως είτε μετά από καταγγελία να παρεμβαίνει σε τέτοιες αθέμιτες πρακτικές. Βεβαίως, θα ζητήσω να δω σε ποιο σημείο βρίσκεται η παρέμβαση σε όλες τις αθέμιτες πρακτικές που έχουν παρατηρηθεί και που έχουν έλθει στην αντίληψη της επιτροπής.

Έχουμε δημιουργήσει, λοιπόν, μόνοι μας ένα ισχυρό θεσμικό πλαίσιο ακριβώς όπως προβλέπεται σε όλα τα ευρωπαϊκά κράτη - μέλη και προσπαθούμε αυτό το πλαίσιο που έχουμε δημιουργήσει να λειτουργήσει ως ανάχωμα στην προστασία του κάθε αγρότη και ταυτόχρονα ενισχύουμε το συνεργατικό σχήμα όχι μόνο στα λόγια, αλλά στην πράξη. Πρόσφατα ψηφίστηκε ο νόμος που δίνει τη δυνατότητα στα φυσικά μέλη που βρίσκονται σε συνεταιρισμούς να έχουν έκπτωση 50% στα κέρδη τους, όταν βρίσκονται είτε σε ομάδες παραγωγών είτε σε συνεταιρισμούς. Στην πράξη, λοιπόν, και ενισχύουμε τα συνεργατικά σχήματα στη χώρα και δημιουργούμε εκείνο το θεσμικό πλαίσιο που πρέπει να υπάρχει. Βεβαίως, πρέπει όλοι μας να λειτουργήσουμε με ευθύνη απέναντι σ’ ένα πεδίο που είναι δύσκολο –το κατανοούμε- με συνθήκες στην αγορά που δεν είναι ομαλές –το κατανοούμε-, αλλά πρέπει να καταλαβαίνουμε και τα όρια τα θεσμοθετημένα για την παρέμβαση και τη λειτουργία του καθενός από εμάς.

Κλείνοντας, κύριε Πρόεδρε, θα πω ότι και το πλαίσιο υπάρχει και με το πλαίσιο αυτό θα κινηθούν οι όποιες διαδικασίες όπου παρατηρήθηκαν αυτές οι πρακτικές και όπου θα παρατηρηθούν -είναι ευκαιρία σήμερα να το ακούσουν αυτό όλοι οι εμπλεκόμενοι-, αλλά ταυτόχρονα και την απώλεια του εισοδήματος θα φροντίσουμε πολύ γρήγορα να την καλύψουμε, όπως άλλωστε κάναμε το προηγούμενο διάστημα στους συγκεκριμένους νομούς για πολλές άλλες αιτίες, αλλά και μέσα από το de minimis τα δύο προηγούμενα χρόνια.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ κι εγώ, κύριε Υπουργέ.

Θα συζητηθεί η ένατη με αριθμό 966/2-9-2022 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Το καθεστώς των ελεύθερων τιμών συνιστά αθέμιτη εμπορική πρακτική σύμφωνα με νόμο της Κυβέρνησής σας».

Κύριε Κόκκαλη, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, στη φετινή καλλιεργητική περίοδο παρουσιάστηκαν σοβαρότατα προβλήματα σε αρκετά προϊόντα του Νομού Λάρισας, δύο εκ των οποίων είναι το μήλο και το αχλάδι. Το πρόβλημα, ειδικά στο μήλο στην επαρχία Αγιάς, είναι εντονότατο, διότι τα μήλα της Αγιάς τα τελευταία χρόνια διοχετεύονταν κατά το πλείστον στην Αίγυπτο, πλην, όμως, αυτή η αγορά τώρα δεν μπορεί να απορροφήσει. Παρουσιάζεται και παρουσιάστηκε το φαινόμενο –και εύχομαι να μη συμβεί και σε άλλα προϊόντα- των ανοικτών τιμών.

Να ξεκαθαρίσω: Το φαινόμενο των ανοικτών τιμών είναι μια κλασική αθέμιτη εμπορική πρακτική. Συγκεκριμένα, προβλέπεται στον ν.4792/2021 που ενσωμάτωσε την οδηγία -σ’ αυτό εμείς ήμασταν θετικοί τότε και είχαμε προτείνει και βελτιώσεις- όταν ο αγοραστής συμφωνεί με τον πωλητή εγγράφως ή προφορικά να του πουλήσει ποσότητες προϊόντων, χωρίς ταυτόχρονα να δεσμεύεται ο ίδιος για την τιμή αγοράς τους. Δηλαδή, το αχλάδι, το μήλο ή άλλα προϊόντα, παραδίδονται από τον αγρότη στον έμπορο, αλλά δεν του ανακοινώνεται η τιμή.

Να τολμήσω να προβλέψω μια απάντηση, σύμφωνα με τα λεγόμενά σας, επειδή άκουσα την απάντησή σας στην κ. Τζάκρη. Ωραία, υπάρχει αυτή η επιτροπή. Η επιτροπή αυτή θα επιβάλει ένα πρόστιμο; Το ζητούμενο, κύριε Υπουργέ, είναι να μην επαναληφθεί το φαινόμενο.

Από το 2019 εμείς λύσαμε το θέμα των ανοικτών τιμών στο βαμβάκι. Από το 2019 και μετά όλα τα εκκοκκιστήρια γνωστοποιούν τις τιμές με την παράδοση του προϊόντος. Για ποιον λόγο να μη γίνει το ίδιο και στο μήλο και στο αχλάδι και σε άλλου είδους προϊόντα; Όταν παραδίδεται το προϊόν, πρέπει να γνωστοποιείται η τιμή. Είναι η κλασική αθέμιτη εμπορική πρακτική. Επαναλαμβάνω ότι αυτό συμβαίνει και με άλλα προϊόντα.

Ρωτάμε -πρώτον- πώς σκοπεύετε να εμπλουτίσετε το νομικό πλαίσιο –η επιτροπή υπάρχει- ώστε στο μέλλον να μην έχουμε τα φαινόμενα των ανοικτών τιμών. Δεύτερον, ποια είναι η βούλησή σας για τη στήριξη των μηλοπαραγωγών; Γνωρίζω ότι σας έχει καλέσει ο Δήμαρχος Αγιάς σε μια σύσκεψη παρουσία Βουλευτών και του περιφερειάρχη ειδικά για το θέμα του μήλου της Αγιάς, το οποίο είναι πάρα πολύ έντονο και σοβαρό, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, πριν δώσω τον λόγο στον Υπουργό, θα ήθελα να ενημερώσω το Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργού Επικρατείας: «Κύρωση της από 9-8-2022 πράξης νομοθετικού περιεχομένου «Επείγουσες διατάξεις για την ενίσχυση της ακεραιότητας στη λειτουργία της Εθνικής Υπηρεσίας Πληροφοριών» (Α΄152)».

Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, τώρα μιλάμε επί του πεδίου. Να σας πω τι εννοώ «επί του πεδίου». Πρώτον, να περιγράψουμε την κατάσταση που δημιουργήθηκε με τα προϊόντα από τις συγκεκριμένες περιοχές που αναφέρατε, από την Αγιά και όχι μόνο.

Δυστυχώς, όπως ξέρετε -δεν αναφέρθηκε εδώ- είχα επικοινωνία με τους εκπροσώπους των παραγωγών και με τους Βουλευτές από τη Λάρισα της Νέας Δημοκρατίας. Ξέρετε ότι λόγω των οικονομικών περιορισμών που έχουν επιβληθεί στην Αίγυπτο, που ήταν μια προμηθεύτρια χώρα η οποία έπαιρνε μεγάλες ποσότητες, αυτήν τη στιγμή δεν μπορούν να γίνουν οι εξαγωγές όπως γίνονταν. Έγιναν προσπάθειες και γίνονται προσπάθειες για να βρεθεί λύση στο ζήτημα αυτό, αλλά ταυτόχρονα γίνονται προσπάθειες και με τη βοήθεια του Υπουργείου Εξωτερικών για εναλλακτικές αγορές.

Κατανοούμε όλοι ότι κάτι τέτοιο δεν είναι εύκολο μέσα σε πολύ μικρό χρονικό διάστημα να μπορέσει να καλύψει πλήρως τα δεδομένα, τις ανάγκες που έχουν δημιουργηθεί για νέους εξαγωγικούς προορισμούς, όμως υπάρχει μια προσπάθεια που γίνεται σε πολλά πεδία και θέλω να πιστεύω ότι τελικώς η απώλεια του εισοδήματος για τους παραγωγούς αυτούς θα είναι η μικρότερη δυνατή. Βεβαίως, είμαστε εδώ ως Υπουργείο Αγροτικής Ανάπτυξης για να δούμε τι περαιτέρω μπορούμε να κάνουμε. Τώρα είμαστε στην προσπάθεια να εξάγουμε το προϊόν.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Σε σχέση με τις αθέμιτες εμπορικές πρακτικές, ειδικά στον πρωτογενή τομέα, πράγματι υπάρχει ένα πλαίσιο, θεωρώ αρκετά ικανοποιητικό, το οποίο είναι πολύ λίγος καιρός που ισχύει και, βεβαίως, πάντα η όποια αναμόρφωση και η όποια ενίσχυσή του νομίζω ότι θέλει τον χρόνο της. Νομικοί είμαστε και οι δύο και το κατανοούμε αυτό.

Όμως, για να έχουν την εικόνα και την αίσθηση αυτοί που μας παρακολουθούν για το τι προβλέπεται στις συγκεκριμένες διατάξεις, θα αναφέρω ενδεικτικά ότι ως τέτοια αθέμιτη εμπορική πρακτική θεωρείται η παραβίαση της ημερομηνίας της τασσόμενης, της υποχρεωτικής για την πληρωμή των προϊόντων. Να ξέρουν οι παραγωγοί μας ότι μεταχρονολογημένη επιταγή πέραν των τριάντα ή των εξήντα ημερών που προβλέπονται, δεν θεωρείται πληρωμή αλλά είναι παράβαση. Έχουμε την τροποποίηση μονομερώς των όρων μιας συμφωνίας, έχουμε την ακύρωση παραγγελιών αλλοιώσιμων γεωργικών προϊόντων, έχουμε τη δέσμευση εγγράφως για πωλήσεις προϊόντων χωρίς να δεσμεύεται για την τιμή ο ίδιος ο αγοραστής. Νομίζω ότι οι περισσότερες των περιπτώσεων περιγράφονται πολύ ορθά. Βεβαίως, περιγράφεται και ένα κυρωτικό πλαίσιο το οποίο είναι κλιμακούμενο.

Εγώ είμαι διαθέσιμος σε μια συζήτηση επί αυτού του πεδίου, αφού δούμε ακριβώς πώς εφαρμόζεται, γιατί είναι πολύ λίγοι μήνες της εφαρμογής του, γιατί πάνω απ’ όλα θεωρώ ότι εδώ συμφωνούμε όλοι ότι μας ενδιαφέρει να στηρίξουμε το εισόδημα του αγρότη, το εισόδημα του κτηνοτρόφου απέναντι σε τέτοιες αθέμιτες πρακτικές.

Υπάρχουν πολλά για να αντιμετωπίσουμε. Υπάρχει το αυξημένο κόστος ενέργειας, υπάρχουν οι κλιματικές συνθήκες οι οποίες έχουν επιδεινωθεί και δημιουργούν πολλά ζητήματα. Σίγουρα σε αυτά ίσως είναι μέχρι ένα σημείο η δυνατότητα παρεμβάσεων σε αυτά που περιέγραψα, όμως θεωρώ ότι εδώ πρέπει να είμαστε απόλυτοι και να παρέμβουμε με έναν απόλυτα καθοριστικό τρόπο ο οποίος πρέπει να είναι και αποτελεσματικός, οπότε ναι, σε αυτό το πεδίο θα είμαι θετικός στο να ακούσω όποια βελτιωτική πρόταση υπάρχει, εντός, βεβαίως, του θεσμικού πλαισίου το οποίο προβλέπεται από την ευρωπαϊκή οδηγία.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, δεν τιμά μια πολιτεία να υπάρχει ήδη νομοθετικό πλαίσιο, να υπάρχει ήδη ο νόμος που προβλέπει την επίλυση του προβλήματος και τις κυρώσεις και να μην εφαρμόζεται. Είπα και στην πρωτολογία μου ότι το θέμα των ανοικτών τιμών το λύσαμε στο βαμβάκι το ̓19 χωρίς πλαίσιο. Δικαίως διαμαρτύρονταν οι βαμβακοπαραγωγοί το ̓17, το ̓18. Τώρα με το ψηφισμένο νομοθετικό πλαίσιο δεν υπάρχει δικαιολογία. Όταν παραδίδεται το προϊόν –μήλο, αχλάδι, κεράσι- πρέπει να γνωστοποιείται η τιμή. Είναι ξεκάθαρα τα πράγματα. Αλήθεια, αυτή η επιτροπή έχει επιβάλει κυρώσεις μέχρι τώρα; Άρα μιλάμε για απλή εφαρμογή του νόμου.

Πρόταση. Να συμπεριληφθεί η παράδοση του προϊόντος με τον έγγραφο τύπου.

Όσον αφορά τα μήλα της Αγιάς, είπατε ότι ψάχνετε λύσεις στην εξαγωγή του προϊόντος. Αυτό, κύριε Υπουργέ, έπρεπε ως Κυβέρνηση να το είχατε κάνει ήδη από το 2019, να υπάρχουν αγορές. Εδώ είναι η στρατηγική του Υπουργείου σε συνεργασία με τους συνεταιρισμούς να ανοίξετε τους ορίζοντες και σε νέες αγορές για τους μηλοπαραγωγούς της Αγιάς. Τώρα είναι μονόδρομος η κάλυψη του χαμένου εισοδήματος.

Και επειδή είπατε πριν -το άκουσα- για de minimis στο ροδάκινο, νομίζω το δικαιούνται οι μηλοπαραγωγοί της επαρχίας Αγιάς την αποζημίωση, διότι όλα τα προϊόντα θα καταστραφούν. Δεν έχουν πού να πουληθούν, εκτός που τα παίρνουν οι έμποροι με ανοιχτή τιμή, δεν διατίθενται.

Όλα αυτά σε συνδυασμό με το ενεργειακό πρόβλημα που αντιμετωπίζουν οι αγρότες καταλαβαίνετε ότι η επιβίωση αυτών των ανθρώπων είναι θέμα ζωής και θανάτου. Θα περιμένω στη δευτερολογία σας τουλάχιστον να τοποθετηθείτε για την ενίσχυση για την απώλεια του εισοδήματος των μηλοπαραγωγών και ευελπιστώ ότι πολύ σύντομα το Υπουργείο θα δώσει τις λύσεις για το θέμα των ανοιχτών τιμών. Υπάρχει ο νόμος, κύριε Υπουργέ. Εφαρμόστε τον.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Κόκκαλη.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, δεν θα κατηγορηθεί και η Κυβέρνηση για την ανωμαλία που δημιουργήθηκε στην αγορά μετά από τα capital controls που έχουν επιβληθεί στην Αίγυπτο, όταν μας λέτε «αργήσατε» ή «από το ̓19 έπρεπε να βρείτε εναλλακτικές αγορές». Υπήρχαν πολύ καλές αγορές διαχρονικά, παραδοσιακά προς τη συγκεκριμένη χώρα. Πρόσφατα υπήρξε αυτή η εξέλιξη και μέσω της οικονομικής διπλωματίας προσπαθούμε να υπάρξει η απορρόφηση σε άλλες αγορές, γιατί τώρα προέκυψε το θέμα, δεν υπήρχε πριν. Να πάμε να πούμε τι στους παραγωγούς της Αγιάς ή της Λάρισας τα προηγούμενα δύο χρόνια; «Μην πάτε στην Αίγυπτο» που πωλούσαν πολύ καλά τα προϊόντα τους και «πάτε κάπου αλλού, γιατί σε δύο χρόνια θα υπάρχουν capital controls και δεν θα μπορέσουν να γίνουν οι εξαγωγές των μήλων σας εκεί»; Να είμαστε επί του πεδίου.

Προσπαθούμε αυτή τη στιγμή και σε σχέση με την Αίγυπτο και σε σχέση με άλλες αγορές να περιορίσουμε την απώλεια εισοδήματος όσο μπορούμε. Ήμουν απόλυτα σαφής στην τοποθέτησή μου. Βεβαίως μετά, όπως κάναμε σε όλες τις άλλες περιπτώσεις, θα δούμε και θα αναφερθούμε στους αγρότες, θα βρεθούμε μαζί τους και θα δούμε πώς θα καλύψουμε και την επιπλέον απώλεια του εισοδήματός τους.

Δεύτερον, βεβαίως, υπάρχει ένα νομοθετικό πλαίσιο και ένα κανονιστικό πλαίσιο, αλλά πρέπει να σας πω ότι αυτό το κανονιστικό νομοθετικό πλαίσιο με βάση την ευρωπαϊκή οδηγία, το οποίο ψηφίστηκε το ̓21, είναι σε εφαρμογή και σε εκτέλεση εδώ και πολύ λίγους μήνες. Τον Μάρτιο του ̓22 ορίστηκε με υπογραφή μου η πενταμελής επιτροπή η οποία προβλεπόταν από τον νόμο και, βεβαίως, εκεί δικαιούται και αυτεπαγγέλτως η επιτροπή, αλλά και κατόπιν καταγγελιών από κάθε θιγόμενο να έχουμε την εξέταση των όποιων ζητημάτων, αθέμιτων πρακτικών προκύπτουν και, βεβαίως, θα έχουμε την ενημέρωση για το τι έχει συμβεί μέχρι σήμερα.

Η επιτροπή λειτουργεί, ουσιαστικά, εδώ και τρεις, τέσσερις μήνες και δεν ξέρουμε ακόμα τι έχει κάνει επί των ζητημάτων αυτών. Ξέρετε πολύ καλά ως νομικός ότι γίνεται η εξέταση της παράβασης, βεβαιώνονται οι παραβάσεις, ακούγεται ο όποιος φερόμενος παραβάτης, βγαίνουν πορίσματα. Ας δούμε πώς λειτουργεί. Ήδη σας είπα ότι είμαστε εδώ και να κάνουμε τις όποιες βελτιωτικές προτάσεις επί του νόμου, αν δούμε ότι υπάρχει δυσλειτουργία στο υφιστάμενο πλαίσιο. Αλλά υπάρχει πλαίσιο και αυτό πρέπει να το ξέρουν οι αγρότες μας, συγκεκριμένο, που περιγράφει τις αθέμιτες πρακτικές. Και ναι θα συμφωνήσω σε ένα και αναλαμβάνουμε την ευθύνη ως κεντρική διοίκηση, ως Κυβέρνηση, ότι οφείλουμε αυτό το διάστημα πλέον σε αυτόν τον νέο νόμο να παρακολουθήσουμε τον τρόπο της εφαρμογής του.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Υπουργέ.

Επόμενη είναι η δέκατη τρίτη με αριθμό 978/5-9-2022 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Για την πλήρη στήριξη των μηλοπαραγωγών του Δήμου Αγιάς Λάρισας».

Και σε αυτή την επίκαιρη ερώτηση θα απαντήσει ο Υπουργός Αγροτικής Ανάπτυξης, ο κ. Γιώργος Γεωργαντάς.

Κύριε Αντιπρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Αν και ήδη συζητήθηκε ένα μέρος -να το πω έτσι- του βασικού θέματος που θίγεται μέσω της επίκαιρης ερώτησης για τα προβλήματα των μηλοπαραγωγών του Δήμου Αγιάς στην Περιφερειακή Ενότητα Λάρισας, προβλήματα τα οποία οδηγούν σε αδιέξοδο, αλλά και σε απόγνωση. Ο κύριος Υπουργός το είπε προηγουμένως στην προηγούμενη ερώτηση στις απαντήσεις του, είχε την επαφή στη Θεσσαλονίκη με εκπροσώπους των μηλοπαραγωγών, συζητήθηκε αυτό το θέμα, ενδεχομένως και άλλα. Όμως εμείς αναδεικνύουμε το ζήτημα, όχι μόνο από αυτή του τη διάσταση αλλά και από το σύνολο των προβλημάτων που αντιμετωπίζουν οι μηλοπαραγωγοί -και κατ’ επέκταση όλοι οι αγρότες, δηλαδή, αλλά κυρίως οι μηλοπαραγωγοί- με αφορμή τις δυσκολίες που εμφανίστηκαν με την απορρόφηση από παραδοσιακή αγορά ή παραδοσιακές αγορές, όπως αυτή της Αιγύπτου, που έχει ως αποτέλεσμα να μείνουν χιλιάδες τόνοι αδιάθετοι μήλων συγκεκριμένης ποικιλίας -όχι όλο, γιατί άκουσα προηγουμένως «όλα τα μήλα»- και αντίστοιχα το κομμάτι αυτό της παραγωγής ένα μέρος τους κάποιοι παραγωγοί μπροστά στην απόγνωσή τους ή στην αγωνία τους να διατεθεί η παραγωγή τους συμφώνησαν και ή μπήκαν στη διαδικασία να πουλήσουν το προϊόν τους με το αίσχος –θα λέγαμε εμείς- των ανοιχτών τιμών, αλλά και κάποιοι κάτω και από τις τιμές κόστους, παραγωγής δηλαδή.

Συγχρόνως έχουμε και το εξής πλέον και αυτό παρατηρείται έντονα στην αγορά, στις λαϊκές αγορές, στα μαγαζιά, στα ράφια, ότι αγροτικά προϊόντα -ένα εξ αυτών και τα μήλα- με τις τιμές του ραφιού -να το πω έτσι- είναι ασύμφορο για τη λαϊκή οικογένεια να αγοράζει αυτό το προϊόν, το φρούτο. Αυτό έχει να κάνει με το συνολικότερο πρόβλημα που αντιμετωπίζει ο λαός μας, με την ακρίβεια να τσακίζει κόκαλα και κατ’ επέκταση λόγω των χαμηλών μισθών, συντάξεων, των εισοδημάτων -αν θέλετε- που παραμένουν καθηλωμένα.

Συνεπώς, τα ερωτήματα, κύριε Πρόεδρε, προς τον Υπουργό είναι τα εξής: Πρώτον, σε ό,τι αφορά τους μηλοπαραγωγούς της Αγιάς, θα υπάρξει οικονομική στήριξη που να καλύψει την απώλεια του εισοδήματός τους με βάση αυτή την εξέλιξη με την αγορά της Αιγύπτου; Πρέπει να ληφθεί υπ’ όψιν σε αυτή την κατεύθυνση της οικονομικής στήριξης το αυξημένο κόστος παραγωγής.

Μιλάμε για τουλάχιστον διπλάσιο κόστος παραγωγής, ίσως και τριπλάσιο, σε σχέση με πέρυσι. Φυσικά να βρεθούν άλλες αγορές. Όχι ότι αυτό θα σημάνει ότι οι τιμές θα είναι ενδεχομένως καλύτερες ή ίδιες με τις περσινές που κατά γενική ομολογία και των μηλοπαραγωγών αυτές με την Αίγυπτο άφησαν ένα ικανοποιητικό εισόδημα.

Δεύτερον, τι θα γίνει με το εμπάργκο στη Ρωσία; Δεν πρέπει να σταματήσει; Είναι μια τεράστια αγορά. Κλείσανε οι πύλες και μια σειρά από αγροτικά προϊόντα, ανάμεσα σε αυτά και το μήλο αλλά και άλλα προϊόντα που γνωρίζετε πολύ καλά, δεν μπορούμε να τα εξάγουμε λόγω των κυρώσεων της Ευρωπαϊκής Ένωσης προς τη Ρωσία. Είναι κυρώσεις με τις οποίες συμφωνεί και η Ελλάδα.

Τρίτον, το κόστος παραγωγής το οποίο όπως γνωρίζετε πολύ καλά έχει φτάσει στα ύψη. Τι θα γίνει με το πετρέλαιο; Γιατί δεν δίνετε στους αγρότες αφορολόγητο πετρέλαιο, όπως δίνετε και στους εφοπλιστές; Εκεί δεν αγγίζουμε τίποτα; Στους αγρότες όμως; Κατ’ επέκταση και στον λαό γενικότερα. Μείωση τιμής του ρεύματος. Στο αγροτικό ρεύμα να μπει πλαφόν στην KWh. Επαναφορά στην τιμή που είχε το αγροτικό ρεύμα πριν την επιβολή της ρήτρας αναπροσαρμογής. Και παράλληλα -βεβαίως αυτό άπτεται γενικότερης πολιτικής κατεύθυνσης- κατάργηση του Χρηματιστηρίου Ενέργειας, του προστίμου ρύπων κ.λπ., που είναι κινήσεις, στρατηγικές και εφαρμογή στρατηγικών μέσω αυτής της Κυβέρνησης όπως και της προηγούμενης κυβέρνησης να εκτοξεύσει το κόστος ενέργειας στα ύψη. Αντίστοιχα κατάργηση του ΦΠΑ. Φυσικά αυτό που ζητούν παράλληλα οι αγρότες είναι η θέσπιση κατώτερων εγγυημένων τιμών. Χρόνια τώρα διεκδικούν εγγυημένες τιμές στα αγροτικά τους προϊόντα, όπως και οι μηλοπαραγωγοί, που να καλύπτουν το κόστος παραγωγής και να αφήνουν ένα βιώσιμο εισόδημα που μπορεί να τους εξασφαλίζει τη διαβίωση αυτών και των οικογενειών τους αλλά και πολύ δε περισσότερο τη δυνατότητα να μπορέσουν να ξαναμπούν στα χωράφια να καλλιεργήσουν την επόμενη χρονιά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, ευχαριστώ για την ερώτηση παρ’ όλο που είναι σε συνέχεια της προηγούμενης. Από αυτή καταδεικνύεται και κάτι που νομίζω οφείλω να το πω: το ειλικρινές ενδιαφέρον όλων των Βουλευτών της περιφέρειας όλων των παρατάξεων για υποθέσεις αγροτών, για υποθέσεις κτηνοτρόφων. Ακριβώς επειδή σίγουρα ο πρωτογενής τομέας βιώνει δύσκολες συνθήκες, οφείλουμε όλοι να αναδεικνύουμε τα θέματα, να αναδεικνύουμε τα ζητήματα και να προσπαθούμε σε ένα πλαίσιο συνεννόησης να βρίσκουμε λύσεις.

Μπορούν, βέβαια, μερικά ζητήματα τα οποία τίθενται από εσάς, κύριε συνάδελφε, ως Βουλευτή του ΚΚΕ να μη συμφωνούν με το θεσμοθετημένο πλαίσιο σε σχέση με τις κατώτατες τιμές, όπως αναφέρατε, αλλά αυτό δε σημαίνει ότι δεν μπορούμε να δούμε ζητήματα άμεσων παρεμβάσεων σε κάποια θέματα και να προσπαθήσουμε να τα λύσουμε.

Αναφέρθηκε εδώ το ζήτημα που προέκυψε λόγω του ότι ουσιαστικά μια αγορά στην οποία παραδοσιακά γινόταν εξαγωγή των συγκεκριμένων προϊόντων έχει δυσκολίες να απορροφήσει. Έγιναν πολλές προσπάθειες, έγιναν συναντήσεις σε πολλά επίπεδα. Εγώ είμαι αισιόδοξος. Ξέρω ότι υπάρχει και σήμερα μια συνάντηση με τους Αιγύπτιους. Έχω μια αισιοδοξία ότι θα μπορεί μεγάλο μέρος του προβλήματος να λυθεί. Ταυτόχρονα, όπως σας είπα, μέσω της οικονομικής διπλωματίας προσπαθούμε σε αυτό το πολύ μικρό διάστημα που προέκυψε το πρόβλημα να διασφαλίσουμε κάποιες εναλλακτικές αγορές. Βεβαίως αυτό το οποίο παραμένει ως μοναδικό αλλά όχι απεριόριστο όπλο στα χέρια μας για την κάλυψη της απώλειας του εισοδήματος των αγροτών μας είναι το ίδιο το Υπουργείο μέσω των προγραμμάτων που έχει κατά βάση από το πρόγραμμα De Minimis. Αλλά αυτό είναι μια εξέλιξη την οποία θα τη δούμε αφού ολοκληρωθούν οι διαδικασίες που βρίσκονται σε εξέλιξη. Ελπίζω να μη χρειαστεί να τη δούμε. Αλλά είμαστε εδώ για να τις δούμε. Και, βεβαίως, όπου υπήρχαν εξαγωγές προς την πλευρά των χωρών οι οποίες αυτή τη στιγμή είναι σε εμπόλεμη κατάσταση υπάρχει το πλαίσιο το οποίο έχει ψηφιστεί ήδη στην Ευρώπη για την ουκρανική κρίση, το οποίο προβλέπει τη δυνατότητα αποζημιώσεων.

Μιλάμε, όμως, για κάτι το οποίο έχει διαφοροποίηση από πέρυσι σε φέτος. Εσείς μιλήσατε για το εμπάργκο από το 2014. Το αναφέρατε. Καλώς το αναφέρατε. Ξέρετε ότι για εκείνη την περίοδο υπήρχαν οι αποζημιώσεις προς τους αγρότες μας. Στη συνέχεια υπήρξε διαμόρφωση νέων αγορών. Απλά τώρα εδώ έχουμε μια εξέλιξη η οποία δεν έχει να κάνει με έναν συμβατό τρόπο των εξελίξεων. Ήταν κάτι που είχε να κάνει με την οικονομική κατάσταση στην Αίγυπτο.

Σε κάθε περίπτωση, επειδή βρέθηκα με τους παραγωγούς, νομίζω ότι κατάλαβαν το πολύ μεγάλο ενδιαφέρον του Υπουργείου για το πρόβλημα, το οποίο είναι πραγματικό. Οφείλω εδώ να επαναλάβω κάτι που νομίζω ότι πρέπει να συνομολογήσουμε όλοι. Σε πολύ δύσκολες συνθήκες -οι οποίες οφείλονται στις αλλαγές των κλιματικών φαινομένων κατά βάση και στις ζημιές που έχουν δημιουργηθεί -ο ΕΛΓΑ σε μικρό χρονικό διάστημα σε ποσά που δεν έχουν δοθεί ποτέ άλλοτε προσπαθεί να στηρίξει τους Έλληνες αγρότες. Αυτό δεν έχει σχέση άμεσα με το ερώτημά σας αλλά δείχνει το ενδιαφέρον της Κυβέρνησης για τον πρωτογενή τομέα.

Στη δευτερολογία μου θα έχω την ευκαιρία να πω και κάποια άλλα πράγματα τα οποία γίνονται προς την κατεύθυνση στήριξης των αγροτών της.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πρόεδρε, έχετε τον λόγο για την δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, άκουσα με προσοχή τον Υπουργό. Επαναλαμβάνω και πάλι ότι το ζήτημα της συγκεκριμένης ποικιλίας που δεν μπορεί γι’ αυτούς τους λόγους να εξαχθεί στην Αίγυπτο δεν σημαίνει -επαναλαμβάνω γιατί το είπα και στην πρωτολογία μου και νομίζω ότι ο Υπουργός το αντιλαμβάνεται και το γνωρίζει πολύ καλά- ότι και η εξεύρεση οποιασδήποτε αγοράς, όποια και αν είναι αυτή -ανέφερε ο Υπουργός ότι γίνονται κάποιες διαβουλεύσεις προς αυτή την κατεύθυνση- θα εξασφαλίσει αυτό που λέμε ικανοποιητικό εισόδημα στον αγρότη και συγκεκριμένα στον μηλοπαραγωγό.

Τώρα είναι η περίοδος συγκομιδής, αλλά οξύνεται το πρόβλημα, κύριε Υπουργέ, όχι μόνο για την ποικιλία αλλά συνολικά για το μήλο. Η Αγιά έχει το 35% της συνολικής εγχώριας παραγωγής μήλου. Είναι αλυσίδα αυτό. Και το μήλο έχει να κάνει φυσικά με τους ίδιους τους αγρότες, την επιβίωσή τους, ως προς τις τιμές που διαμορφώνονται και θα διαμορφώνονται, με την οικονομία της περιοχής αλλά και με το μέλλον των ίδιων των αγροτών, όπως είπαν.

Τι απαιτούν; Απαιτούν το αυτονόητο. Να πουλάνε τα μήλα, τα κεράσια, αντίστοιχα τα κάστανα, τα παραγόμενα προϊόντα τους, σε τιμές που να καλύπτουν το κόστος παραγωγής και να βγάζουν ένα μεροκάματο στην ουσία, ώστε να ζουν αυτοί και οι οικογένειες αλλά και να μπορούν να συνεχίζουν να καλλιεργούν.

Το πετρέλαιο στοιχίζει 1,85 ευρώ το λίτρο. Με συγχωρείτε, κύριε Υπουργέ, που θα πω αυτή τη λέξη, αλλά η επιστροφή είναι κοροϊδία. Τα 70 εκατομμύρια που εξαγγείλατε είναι ψίχουλα σε σχέση με την τεράστια κατανάλωση που έκαναν οι αγρότες. Ο αγρότης ξοδεύει εβδομήντα λίτρα πετρέλαιο ανά στρέμμα και πήρε επιστροφή δύο λίτρα. Πώς βοηθιέται στο κομμάτι αυτό; Ως προς το αγροτικό ρεύμα πλήρωναν 0,07 ευρώ ανά KWh-όχι ότι ήταν καλό. Για τη ρήτρα αναπροσαρμογής, όπως λένε οι ίδιοι, τους κορόιδεψε η Κυβέρνηση. Δεν τη μειώσατε στο 90%, όπως είχε δηλωθεί. Έρχονται οι λογαριασμοί με 0,21 ευρώ ανά KWh. Τριπλάσιο το ρεύμα δηλαδή από πέρυσι. Να ένα επιπρόσθετο βάρος.

Να μην πούμε για το εμπάργκο προς τη Ρωσία κι άλλες χώρες. Το είπα και στην πρωτολογία. Χάθηκε τεράστια αγορά όχι μόνο για τα μήλα αλλά και για τα αχλάδια, τα ροδάκινα, τα δαμάσκηνα κ.λπ., με αποτέλεσμα να μην εξάγονται και να ψάχνουμε για αγορές.

Ανοίγω μια παρένθεση, κύριε Πρόεδρε, γιατί άκουσα πριν την κ. Τζάκρη που μίλησε για τα ροδάκινα. Υπάρχει ένα ζήτημα με τα ροδάκινα και με τις αποζημιώσεις μέσω De Minimis. Το De Minimis τελείωσε για φέτος. Όμως για τα ροδάκινα στην Ημαθία ή στην Πέλλα –διορθώστε με αν κάνω λάθος- αποζημιώθηκαν συγκεκριμένες ποικιλίες. Έτσι, αποζημιώθηκαν στον Νομό Λάρισας δυο-τρεις που είχαν αυτή την ποικιλία και η πλειοψηφία στον Τύρναβο δεν εντάχθηκε στο De Minimis γιατί δεν είχαν αυτή την ποικιλία ροδάκινων.

Κλείνω την παρένθεση γιατί δεν είναι και το θέμα της ερώτησης.

Έτσι, λοιπόν, επαναλαμβάνω και πάλι ότι στην εγχώρια αγορά, που θα μπορούσαν τα μήλα -και αυτά τα μήλα όπου παρουσιάστηκε αυτό το πρόβλημα με την απορρόφησή τους και την εξαγωγή τους στην Αίγυπτο, αλλά συνολικά η παραγωγή των μήλων- να καλύπτουν τις ανάγκες του λαού μας, ως ένα προϊόν που παράγεται στη χώρα μας, πλούσιο κ.λπ., όπως αντίστοιχα και τα άλλα προϊόντα, να μην μπορούν οι ίδιοι οι Έλληνες, οι ίδιοι οι καταναλωτές, ο ίδιος ο λαός, οι εργαζόμενοι, οι συνταξιούχοι, ακριβώς λόγω των τεράστιων απωλειών στο εισόδημά τους από το κύμα της ακρίβειας αλλά και από τις μειώσεις σε μισθούς και συντάξεις, να αγοράζουν την παραγωγή της χώρας τους και να μειώνεται συνεχώς η κατανάλωση των αγροτικών προϊόντων από τους εργαζόμενους, από τους καταναλωτές, εδώ, στη χώρα μας.

Και φυσικά δημιουργείται μια εκρηκτική κατάσταση όσο συνεχίζονται -όπως είπαμε και προηγουμένως- τα ζητήματα που αφορούν το κόστος παραγωγής, το πετρέλαιο, το ρεύμα, τα μέσα και τα εφόδια, τα οποία έχουν τριπλασιαστεί. Έτσι, λοιπόν, το κόστος παραγωγής κάνει ασύμφορη την καλλιέργεια -να σας το πω ευθέως, οι ίδιοι οι αγρότες το λένε- και μπαίνει πλέον στη σκέψη τους η εγκατάλειψη καλλιεργειών.

Άρα, λοιπόν, παράλληλα με τη στήριξη στο εισόδημα -αυτό που βάζουμε και στην ερώτηση, αν θέλετε, που απαντήσατε κι εσείς στην πρωτολογία σας- θα πρέπει να υπάρξει ουσιαστική οικονομική στήριξη των παραγωγών της Αγιάς, των μηλοπαραγωγών, εν προκειμένω.

Παράλληλα, χρειάζονται μέτρα μείωσης του κόστους παραγωγής, σε μια σειρά από θέματα που ανέπτυξα προηγουμένως. Και στις τιμές των προϊόντων, να θεσπιστεί η κατώτερη εγγυημένη τιμή στα αγροτικά προϊόντα, να καλύπτουν το κόστος, να είναι εξασφαλισμένοι και όχι αυτό το αίσχος που υπάρχει, με ανοιχτές τιμές, να δίνουν την παραγωγή και να μην ξέρουν αν θα πάρουν και πόσα θα πάρουν και πότε θα τα πάρουν.

Έτσι, λοιπόν, εμείς θεωρούμε ότι πράξεις χρειάζονται, άμεσα, φυσικά, μέτρα χρειάζονται στήριξης της συγκεκριμένης κατηγορίας αγροτών, των μηλοπαραγωγών της Αγιάς -και όχι μόνο. Και φυσικά την πεπατημένη και τον δρόμο τον ξέρουν, χρόνια τώρα, με τους αγώνες τους, διεκδικώντας, έχουν πετύχει πότε περισσότερα πότε λιγότερα.

Να ξέρετε ότι το επόμενο διάστημα θα βγουν στους δρόμους, κύριε Υπουργέ, διεκδικώντας το αυτονόητο. Ποιο; Το δικαίωμα στο να μπαίνουν στη γη τους, να καλλιεργήσουν τα χωράφια τους και να μην ξεκληριστούν.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, νομίζω είναι κατανοητό σε όλους και σε όσους δραστηριοποιούνται στον πρωτογενή τομέα, αλλά και στους Έλληνες πολίτες, οι πολύ ιδιαίτερες συνθήκες που έχουν διαμορφωθεί, λόγω της εξωγενούς ενεργειακής κρίσης, για την οποία υπάρχει ευθύνη με ονοματεπώνυμο: Είναι η ευθύνη της εισβολής της Ρωσίας στην Ουκρανία.

Αυτό έχει δημιουργήσει πάρα πολλές συνέπειες. Μέσα στις συνέπειες αυτές, λοιπόν, προσπαθούμε και μέσω εθνικών πόρων κυρίως, αλλά και μέσω ευρωπαϊκών πόρων, να αντιμετωπίσουμε τις δυσκολίες, τις οποίες πραγματικά αυτές τις στιγμές βιώνουν οι αγρότες και οι κτηνοτρόφοι μας.

Και ναι, όλο το βάρος αυτής της αύξησης του ενεργειακού κόστους δεν μπορεί καμμία κυβέρνηση να το πάρει πάνω της, αλλά σίγουρα έχουν γίνει πολύ σημαντικές παρεμβάσεις και οφείλω να αναφέρω κάποιες από αυτές.

Πρώτη σημαντική παρέμβαση είναι η μείωση του ΦΠΑ στα λιπάσματα. Είναι μια μείωση, η οποία έγινε από πέρσι, από το φθινόπωρο. Είναι σημαντική μείωση! Δεν αρκεί, αλλά είναι -καταλαβαίνετε- μια σημαντική μείωση, σε σχέση με τα εισοδήματα που είχε το κράτος από τη συγκεκριμένη παρέμβαση και την οποία δεν δίστασε να τη μειώσει.

Είχαμε -μιλάω μόνο για τους αγρότες, δεν θα μιλήσω για τους κτηνοτρόφους- την επιστροφή του ειδικού φόρου κατανάλωσης 72 εκατομμυρίων, μόνο στους κατά κύριο επάγγελμα αγρότες -το σημειώνω.

Παλαιότερα ήταν διπλάσιο το ποσό, αλλά ήταν και διπλάσιοι οι δικαιούχοι. Αλλά δεν έγινε απλά επιστροφή του ειδικού φόρου κατανάλωσης για πρώτη φορά μετά το 2016. Όλο αυτό το διάστημα, από τον Μάρτιο μέχρι σήμερα, κύριε συνάδελφε, υπάρχει έκπτωση στο αγροτικό πετρέλαιο στην αντλία 15 λεπτά το λίτρο. Αυτή είναι μια συνεχής επιδότηση που υπάρχει από το κράτος σε όποιον χρησιμοποιεί πετρέλαιο κίνησης, μέσα στους οποίους βεβαίως και οι αγρότες, η οποία είναι πολλά χρήματα για όλο αυτό το διάστημα. Είναι 0,15 λεπτά επάνω στην αντλία.

Βεβαίως, η στήριξη στο ρεύμα τον πρώτο καιρό ήταν αναλογική, αλλά οι τελευταίοι λογαριασμοί δείχνουν, κύριε συνάδελφε, -και νομίζω ότι οι άνθρωποι που γνωρίζετε στον πρωτογενή τομέα θα σας το επιβεβαιώσουν- ότι είναι πραγματικά μια στήριξη που αγγίζει για το αγροτικό ρεύμα το 90% της αύξησης που θα είχαμε αν δεν γινόταν η τελευταία παρέμβαση που μετά τον Ιούλιο υλοποιείται από την παρούσα Κυβέρνηση. Μια πολύ μεγάλη παρέμβαση, η οποία ακριβώς δίνει και τη δυνατότητα να βρίσκονται σε λειτουργία οι αγροτικές και οι κτηνοτροφικές εκμεταλλεύσεις.

Βεβαίως, ανακοινώθηκε το Σάββατο από τον Πρωθυπουργό επιπλέον ενίσχυση για αγορά λιπασμάτων στους αγρότες μας. Δεν αρκεί να αναφέρω όλες αυτές τις παρεμβάσεις οι οποίες είναι άμεσες. Ταυτόχρονα έχουμε ένα πρόβλημα βιολογικής γεωργίας και κτηνοτροφίας 705 εκατομμυρίων, το μεγαλύτερο που είχαμε ποτέ στη χώρα. Έχουμε την ελάφρυνση από φόρους των συμμετεχόντων στα συνεργατικά σχήματα. Και θα περίμενα πραγματικά από ένα κόμμα σαν εσάς αυτό να το επικροτήσει. Μπορεί να μην μπορούμε να συμφωνήσουμε σε πολλά πράγματα, αλλά νομίζω να συμφωνήσουμε ότι είναι προς τη σωστή κατεύθυνση ότι τα φυσικά πρόσωπα που μπορούν και συνεταιρίζονται, που συμμετέχουν σε ομάδες παραγωγών, τα φυσικά πρόσωπα πλέον θα φορολογούνται στο 50% των κερδών τους. Είναι μια παρέμβαση που έκανε αυτή η Κυβέρνηση και νομίζω πρέπει όλοι και να την αναδείξουμε και να την επικροτήσουμε.

Σε κάθε περίπτωση, κύριε συνάδελφε, και επανερχόμενος στο ειδικό ζήτημα το οποίο θέσατε στην αρχή, το επόμενο λίγο διάστημα -γιατί ούτως ή άλλως η περίοδος της συγκομιδής και της εξαγωγής του συγκεκριμένου προϊόντος είναι προς το τέλος- πρέπει να δούμε και να μετρήσουμε τι καταφέραμε να εξάγουμε, πώς μπόρεσαν οι παραγωγοί μας να εξάγουν είτε στην παραδοσιακή αγορά της Αιγύπτου είτε σε εναλλακτικές αγορές.

Αλλά για ένα πράγμα να είναι βέβαιοι όσοι μας ακούν, ότι αμέσως μετά -και βλέποντας πραγματικά ποια είναι η απώλεια του εισοδήματός τους- θα έρθει αυτή η Κυβέρνηση, όπως το έκανε σε τόσες άλλες περιπτώσεις, και θα στηρίξει πραγματικά τον πρωτογενή τομέα, όπως οφείλει να το κάνει σε μια δύσκολη περίοδο, άσχετα αν όλες οι αιτίες με τις οποίες δημιουργούνται αυτές τις δύσκολες συνθήκες δεν ήταν αιτίες που συνηθίζαμε παλαιότερα να αποζημιώνουμε και πρέπει αυτό να το σημειώσουμε. Αλλά, είπαμε, είναι εξαιρετικές συνθήκες. Με εξαιρετικό, λοιπόν, αποφασιστικό και ισχυρό τρόπο απαντά η Κυβέρνηση, στηρίζοντας όλους όσους δουλεύουν στον πρωτογενή τομέα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κυρίες και κύριοι συνάδελφοι, οι πιο κάτω επίκαιρες ερωτήσεις δεν θα συζητηθούν ύστερα από συνεννόηση των ερωτώντων Βουλευτών και των ερωτώμενων Υπουργών. Συγκεκριμένα:

Η πρώτη με αριθμό 958/29-8-2022 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Νέας Δημοκρατίας κ.Βασιλείου - Πέτρου Σπανάκηπρος τον Υπουργό Ανάπτυξης και Επενδύσεων, με θέμα: «Δημιουργία Παρατηρητηρίου Τιμών για τη σχολική τσάντα και τα σχολικά είδη για την πληρέστερη ενημέρωση γονέων και κηδεμόνων».

Η δεύτερη με αριθμό 963/2-9-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Ιωάννη Αμανατίδη προς τον Υπουργό Υγείας, με θέμα: «Ανάγκη ένταξης του Γενικού Νοσοκομείου «Αγ. Παύλος» σε αναπτυξιακά προγράμματα ώστε να αναπτυχθούν νέες κλινικές και τμήματα με στόχο να καλυφθούν αξιόπιστα οι υγειονομικές ανάγκες του πληθυσμού της ευρύτερης περιοχής».

Η όγδοη με αριθμό 974/5-9-2022 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Υγείας, με θέμα: «Για τη μη ανάπτυξη της Μονάδας Έγκαιρης Παρέμβασης στην Ψύχωση στο Πανεπιστημιακό Νοσοκομείο Ιωάννινων από τη ΜΚΟ “ΕΠΡΟΨΥΗ”».

Η δεύτερη με αριθμό 6624/22-7-2022 ερώτηση του κύκλου αναφορών και ερωτήσεων της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφηπρος τον Υπουργό Υγείας, με θέμα: «Μη καταβολή αμοιβών απασχολούμενων στα εμβολιαστικά κέντρα».

Η τρίτη με αριθμό 960/1-9-2022 επίκαιρη ερώτηση πρώτου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Υποδομών και Μεταφορών, με θέμα: «Εξελίξεις για τα αντισταθμιστικά οφέλη από τη χρήση των υδάτων των ποταμών Μόρνου και Ευήνου».

Η δέκατη με αριθμό 976/5-9-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος τον Υπουργό Υποδομών και Μεταφορών, με θέμα: «Νέα παράκαμψη Ηρακλείου, κόμβοι, νέα χάραξη έως Κοκκίνη Χάνι».

Η δωδέκατη με αριθμό 967/2-9-2022 επίκαιρη ερώτηση του Βουλευτή Α’ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδηπρος τον Υπουργό Υποδομών και Μεταφορών, με θέμα: «Αναίτια κωλυσιεργία στην έγκριση της Συλλογικής Σύμβασης Εργασίας (ΣΣΕ) των εργαζομένων του ΟΑΣΘ. Προφανής προσπάθεια απαξίωσης του οργανισμού από την Κυβέρνηση».

Η τέταρτη με αριθμό 972/5-9-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για την ανάκληση απόλυσης εκπαιδευτικού, νέας μητέρας, στο ιδιωτικό σχολείο “Κωστέας - Γείτονας”».

Η δεύτερη με αριθμό 964/2-9-2022 επίκαιρη ερώτηση δεύτερου κύκλου της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά προς την Υπουργό Παιδείας και Θρησκευμάτων, με θέμα: «Σε κατάσταση επισφάλειας βρίσκονται το Γενικό Αρχείο του Κράτους στη Λάρισα, καθώς και οι υπηρεσίες των Γενικών Αρχείων του Κράτους στο σύνολό τους, και η λειτουργία τους διακυβεύεται».

Η πέμπτη με αριθμό 969/2-9-2022 επίκαιρη ερώτηση δεύτερου κύκλου του Βουλευτή Χανίων της Νέας Δημοκρατίας κ. Βασιλείου Διγαλάκηπρος την Υπουργό Παιδείας και Θρησκευμάτων, με θέμα: «Ανάγκη διαφορετικής αντιμετώπισης των υφιστάμενων εξαθέσιων σχολείων της υπαίθρου ως προς τις λειτουργικές μεταβολές».

Η δέκατη τέταρτη με αριθμό 968/2-9-2022 επίκαιρη ερώτηση δεύτερου κύκλου του Βουλευτή Α’ Αθηνών του Συνασπισμού Ριζοσπαστικής Αριστεράς κ. Νικολάου Φίλη προς την Υπουργό Παιδείας και Θρησκευμάτων, με θέμα: «Σκοπεύει να συμμορφωθεί το Υπουργείο Παιδείας με την απόφαση της Αρχής Προστασίας Δεδομένων Προσωπικού Χαρακτήρα για την απαλλαγή από το μάθημα των Θρησκευτικών προκειμένου να αποφευχθεί νέα διεθνής καταδίκη και διασυρμός της χώρας για παραβίαση ανθρωπίνων δικαιωμάτων;».

Η τρίτη με αριθμό 6745/281/29-7-2022 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Σκανδαλώδη απευθείας ανάθεση εργοστασιακής συντήρησης και υποστήριξης μεταφορικών αεροσκαφών C-130 από την Ελληνική Αμυντική Βιομηχανία (ΕΑΒ)».

Η έβδομη με αριθμό 962/1-9-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Επιβεβλημένη η έκδοση του Κανονισμού Φορτοεκφορτωτικών Εργασιών Λιμένος και Ξηράς».

Η τέταρτη με αριθμό 6803/3-8-2022 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος τον Υπουργό Εργασίας και Κοινωνικών Υποθέσεων, με θέμα: «Να δοθεί ξανά η δυνατότητα ρύθμισης αποπληρωμής οφειλών δανείων που χορηγήθηκαν από ιδία κεφάλαια του Οργανισμού Εργατικής Κατοικίας (ΟΕΚ)».

Η τρίτη με αριθμό 961/1-9-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος την Υπουργό Παιδείας και Θρησκευμάτων, με θέμα: «Αδικαιολόγητη εξαίρεση περιοχών που έχουν κηρυχθεί σε κατάσταση έκτακτης ανάγκης από την υπουργική απόφαση (Υ.Α.) για ειδική μοριοδότηση υποψήφιων των πανελλαδικών εξετάσεων».

Προχωρούμε τώρα στην τελευταία για τη σημερινή συνεδρίαση επίκαιρη ερώτηση. Είναι η δέκατη πέμπτη με αριθμό 980/5-9-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων με θέμα: «Αποζημίωση των αμπελοκαλλιεργητών του Νομού Ηρακλείου για τις καταστροφές από τις βροχοπτώσεις».

Και σε αυτή την ερώτηση θα απαντήσει ο Υπουργός Αγροτικής Ανάπτυξης κ. Γιώργος Γεωργαντάς.

Κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, οι αμπελοκαλλιεργητές του Νομού Ηρακλείου έχουν υποστεί ολική καταστροφή από τις βροχοπτώσεις. Δεν έφτανε το τεράστιο κόστος παραγωγής που αντιμετωπίζουν, όπως όλοι οι αγρότες βέβαια και οι κτηνοτρόφοι, με την ακρίβεια στα αγροεφόδια, το ηλεκτρικό ρεύμα που οδηγεί την τιμή του αρδευτικού νερού στα ύψη ή τη μείωση των εξαγωγών λόγω του εμπάργκο της χώρας στη Ρωσία λόγω του ρωσοουκρανικού πολέμου, ήρθαν τώρα και οι βροχές να δώσουν τη χαριστική βολή στην παραγωγή σταφυλιών, οι οποίες, σε συνδυασμό με τις αυξημένες θερμοκρασίες, σαπίζουν τα αμπέλια την ώρα του τρύγου και οδήγησαν σε αυτή την ολοκληρωτική καταστροφή.

Βέβαια, εκτός από τις βροχές, προϋπήρχαν αρκετά προβλήματα στις καλλιέργειες με μεγάλες προσβολές από την ευδεμίδα, διάφορους μύκητες, ειδικά τον βοτρύτη, που υποβαθμίζει την ποιότητα του σταφυλιού. Αυτή είναι η εικόνα από την περιοδεία που πραγματοποίησαν κλιμάκια του ΚΚΕ σε διάφορες περιοχές, όπως στις Αρχάνες, στα χωριά της Κεντρικής Πεδιάδας, στον Προφήτη Ηλία, στο Μαλεβίζι και την ίδια τύχη έχει και η σταφίδα, αφού οι βροχές κατέστρεψαν την παραγωγή. Σήμερα, πριν λίγες ώρες, καταθέσαμε ως ΚΚΕ αναφορά των τοπικών κοινοτήτων του Προφήτη Ηλία, των Δαφνών, Κυπαρισσίου, Βενεράτου, Αυγενικής, Κερασίων, Κρουσώνα για τις μεγάλες καταστροφές. Η ποσότητα της σταφίδας αυτής είναι περίπου διακόσιοι τόνοι και αφορά ενενήντα παραγωγούς.

Τι πρέπει, λοιπόν, να γίνει; Εμείς λέμε ότι πρέπει να αποζημιωθούν οι παραγωγοί στο 100% της ζημιάς, χωρίς καμμία απολύτως υπερβολή, που έχουν υποστεί αυτά τα δράματα στα χωριά τους. Οι αγρότες είναι σε απόγνωση. Δηλαδή πώς θα ζήσουν με την ακρίβεια και τα έξοδα που τρέχουν; Πώς θα ξεκινήσουν τη νέα καλλιεργητική περίοδο, που απ’ ό,τι φαίνεται κανείς δεν θα μπορεί να την ξεκινήσει; Πώς θα πληρώσουν τους γεωπόνους; Πώς θα αγοράσουν τα νέα εφόδια, τα νέα φάρμακα;

Και εδώ, κύριε Υπουργέ, υπάρχουν ευθύνες. Έχει πέσει σιγή ασυρμάτου. Διότι οι βροχές δεν έγιναν χθες, προχθές. Είναι αρκετό χρονικό διάστημα. Έχει πέσει σιγή ασυρμάτου από την Κυβέρνηση, από τον ΕΛΓΑ, από την Περιφέρεια. Και την ίδια στιγμή οι έμποροι κάνουν πάρτι. Σε καθεστώς καρτέλ, σε πλήρη στοίχιση μεταξύ τους αγοράζουν από τους παραγωγούς με 0,40 και 0,45 λεπτά του ευρώ, όταν το κόστος ανά κιλό σταφυλιών είναι 0,60 με 0,80 λεπτά.

Είναι ομόθυμη η απαίτηση των αμπελουργών και συνολικά των αγροτοκτηνοτρόφων, πρώτον, να αλλάξει ο κανονισμός του ΕΛΓΑ, ώστε να ασφαλίζει και να αποζημιώνει την παραγωγή και το κεφάλαιο από όλες τις φυσικές καταστροφές και τις νόσους στο 100% με επαρκή κρατική χρηματοδότηση. Δεύτερον, να σταματήσει η ασυδοσία των εμπόρων. Εάν δεν το κάνει η Κυβέρνηση, εάν δεν το κάνει το κράτος, ποιος θα κάνει αυτή τη δουλειά; Τρίτον, να μειωθεί το κόστος παραγωγής και να επιβληθούν κατώτατες εγγυημένες τιμές στα προϊόντα, προκειμένου να διασφαλιστεί ένα εισόδημα επιβίωσης.

Με ευθύνη όλων σας, λοιπόν, της Κυβέρνησης της Νέας Δημοκρατίας, πρότερα της κυβέρνησης του ΣΥΡΙΖΑ, του ΠΑΣΟΚ, όλων των μέχρι σήμερα κυβερνήσεων, ο κανονισμός του ΕΛΓΑ έχει τόσους «κόφτες» και εξαιρέσεις με αποτέλεσμα να καθίσταται ανέφικτη η πλήρης αποζημίωση των φυσικών καταστροφών, παρά τις υπέρογκα μεγάλες εισφορές που καταβάλλουν οι παραγωγοί.

Σας ρωτάμε, λοιπόν, κύριε Υπουργέ, σε ποιες κατεπείγουσες ενέργειες θα προβεί η Κυβέρνηση, ώστε να ξεκινήσει και να επιταχυνθεί η διαδικασία υποβολής δηλώσεων ζημιών. Να ολοκληρωθούν άμεσα οι εκτιμήσεις και άμεσα να αποζημιωθούν οι αμπελουργοί στο 100% της κατεστραμμένης παραγωγής με ταχύτατες διαδικασίες, χωρίς αστερίσκους και προϋποθέσεις.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε συνάδελφε, δεν θα δεχθώ την έκφραση «σιγή ασυρμάτου από τον ΕΛΓΑ».

Ο ΕΛΓΑ είναι πραγματικά αυτά τα τελευταία χρόνια παρών παντού. Είναι παρών παντού και αυτό είναι μετρήσιμο. Είναι μετρήσιμα τα αποτελέσματα των παρεμβάσεών του, κινούμενος στα όρια και στα πλαίσια του κανονισμού, που, ναι -νομίζω σε αυτό θα συμφωνήσουμε όλοι, αλλά περιμένω και τις προτάσεις όλων- πρέπει να επικαιροποιηθεί. Και γιατί πρέπει να επικαιροποιηθεί; Γιατί πάνω από όλα έχουν αλλάξει τα δεδομένα που υπηρετήθηκαν από αυτόν τον κανονισμό, με τον οποίο τρόπο υπηρετήθηκαν. Σίγουρα, όμως, έχουν αλλάξει άρδην όλα τα δεδομένα.

Όμως, κύριε συνάδελφε, δεκαέξι επιπλέον γεωτεχνικοί στην αρχή και άλλοι είκοσι στη συνέχεια -τριάντα έξι στο σύνολο- δόθηκαν στο υποκατάστημα του ΕΛΓΑ Ηρακλείου με απόφαση του διοικητή, μετά από κατεύθυνση που δόθηκε από εμένα, ακριβώς για να ολοκληρωθεί το εκτιμητικό έργο όσο γρηγορότερα μπορούσε. Ολοκληρώθηκαν έξι χιλιάδες εκατό δηλώσεις. Σήμερα ήταν η τελευταία μέρα, μετά από παράταση που ζήτησαν οι ίδιοι οι παραγωγοί, για να μπορέσουν όλοι να κάνουν τις δηλώσεις τους. Είχαμε διακόσιες έντεκα αναγγελίες και έξι χιλιάδες εκατό δηλώσεις. Σήμερα έγινε η ολοκλήρωση και ξεκινάει από αυτούς τους επιπλέον τριάντα έξι γεωτεχνικούς η εκτίμηση της ζημιάς.

Έχουμε στόχο την εκτίμηση αυτής της ζημιάς σε ένα πολύ μεγάλο έργο, το οποίο πρέπει να γίνει εκτιμητικό, αλλά σε μια πραγματικά μεγάλη ζημία. Ενημερώθηκα από παραγωγούς. Είχα την τύχη και την τιμή να γνωρίζω παραγωγούς και έξω από τη θεσμική συνεννόηση, που πάντα πρέπει να γίνεται με τον ΕΛΓΑ και με τα επιπλέον καταστήματα. Είχα την ευκαιρία να ακούσω από παραγωγούς πραγματικά αυτό το πρωτόγνωρο φαινόμενο για φέτος στην Κρήτη, το οποίο έχει δημιουργήσει αυτά τα προβλήματα στους αμπελοκαλλιεργητές.

Εμείς, όμως, κινούμενοι και με την ευθύνη και με την ευαισθησία που πρέπει να υπάρχει σε τέτοιες ακριβώς περιπτώσεις, κινούμενοι εντός του πλαισίου του κανονισμού, ήδη προχωράμε στη διαδικασία εκείνη που πρέπει να ολοκληρωθεί, για να μπορέσουμε να αποκαταστήσουμε την απώλεια εισοδήματος αυτών των ανθρώπων από τη ζημία την οποία έχουν υποστεί.

Αυτό δεν το κάνουμε μόνο τους αμπελουργούς του Ηρακλείου. Το έχουμε πράξει και παντού αλλού στην Ελλάδα.

Ένα μόνο νούμερο, νομίζω, είναι αρκετό, για να πειστεί ο καθένας που μας ακούει για αυτή την αντιμετώπιση που αυτό το διάστημα επιδεικνύουμε ως Κυβέρνηση, ως ασφαλιστικός οργανισμός ο ΕΛΓΑ απέναντι στους αγρότες. Το 2021 εισπράχθηκαν από τους αγρότες μας 158.000.000 ευρώ ως εισφορά τους προς τον ΕΛΓΑ. Το σύνολο, όμως, των αποζημιώσεων οι οποίες δόθηκαν είναι 350.000.000 ευρώ, κύριε συνάδελφε. Αυτό είναι αδιαμφισβήτητο. Μόνο για την περιοχή του Ηρακλείου -οφείλω να το αναφέρω και αυτό- τα χρήματα τα οποία δόθηκαν το 2021 από αποζημιώσεις στην ΠΕ Ηρακλείου είναι 6.370.000 ευρώ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, μπορεί να μας είπατε ότι είναι μετρήσιμα τα αποτελέσματα του ΕΛΓΑ. Τελικά, δεν μας είπατε τι θα πάρουν οι αγρότες. Η ερώτηση αφορούσε αυτό και εσείς, νομίζω, δεν απαντήσατε. Θα έρθετε στη δευτερολογία σας να πείτε, έτσι ώστε να μην έχω τη δυνατότητα να σας απαντήσω. Ε, πώς; Έτσι είναι. Αυτή η τακτική θα πρέπει να σταματήσει, κύριε Πρόεδρε.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, οι εκτιμήσεις γίνονται τώρα.

**ΕΜΜΑΝΟΥΗΛ ΣΥΝΤΥΧΑΚΗΣ:** Μα τι σχέση έχει η εκτίμηση…

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Συγγνώμη, κύριε Πρόεδρε, αν μου επιτρέπετε, γιατί μας ακούνε οι παραγωγοί.

Ολοκληρώνεται τώρα το εκτιμητικό έργο.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτό σημαίνει ότι δεν γνωρίζετε τι θα δώσετε; Δεν μπορείτε να μας πείτε τι θα δώσετε και από πού θα δώσετε;

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Από πού θα δώσουμε ξέρουμε.

**ΕΜΜΑΝΟΥΗΛ ΣΥΝΤΥΧΑΚΗΣ:** Πέστε το, ντε.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Ξέρουμε…

**ΕΜΜΑΝΟΥΗΛ ΣΥΝΤΥΧΑΚΗΣ:** Επιτρέψτε μου, στη δευτερολογία σας τώρα. Υπάρχει δευτερολογία. Τι θα κάνουμε τώρα; Διάλογο θα κάνουμε;

**ΠΡΟΕΔΡΕΥΩΝ (Χαράλαμπος Αθανασίου):** Είναι η τελευταία ερώτηση.

**ΕΜΜΑΝΟΥΗΛ ΣΥΝΤΥΧΑΚΗΣ:** Όφειλε, κύριε Πρόεδρε, στην πρωτολογία του, γιατί μας ακούνε οι αγρότες κάτω, να δώσει απάντηση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, παρακαλώ να απαντήσετε στη δευτερολογία σας.

Συνεχίστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ξέρετε γιατί δεν απαντάει έτσι στην πρωτολογία; Γιατί, προφανώς, δεν θα είναι επαρκής η απάντηση στη δευτερολογία του. Και το λέω αυτό, διότι από όπου και να το πιάσει κανείς, αυτά τα οποία δίνετε πάντα είναι ψίχουλα και σε καμμία των περιπτώσεων δεν καλύπτουν ούτε κατ’ ελάχιστο το χαμένο εισόδημα ούτε για τη νέα καλλιεργητική περίοδο ούτε καν να πληρώσουν τους γεωπόνους.

Φέρνετε τώρα ως επιχείρημα ποιες ήταν οι εισφορές των παραγωγών και ποιες ήταν οι αποζημιώσεις. Ότι οι αποζημιώσεις ήταν περισσότερες από τις εισφορές. Άρα, λοιπόν, φταίνε οι παραγωγοί που δεν αποζημιώνει ο ΕΛΓΑ. Αυτό θέλετε να μας πείτε. Μα, δεν ντρεπόμαστε λιγάκι;

Δηλαδή, εδώ ξεκληρίζεται η αγροτιά και εσείς μας λέτε ότι ευθύνονται, επειδή δεν δίνουν εισφορές στον ΕΛΓΑ; Βεβαίως, υπάρχει και πάρα πολύς κόσμος που δεν έχει να δώσει εισφορές στον ΕΛΓΑ ή είναι απογοητευμένοι και έχουν αποσυρθεί για να δώσουν στον ΕΛΓΑ, διότι δεν αποζημιώνει ο ΕΛΓΑ. Ποιος δεν τα γνωρίζει αυτά; Και ερχόμαστε και λέμε τώρα αυτά τα πράγματα.

Είναι, λοιπόν, ψίχουλα. Το γνωρίζουν όλοι. Και μιλάμε για σκανδαλώδεις, προκλητικές συμπεριφορές του κράτους, των κυβερνήσεων, του ίδιου του ΕΛΓΑ, γιατί ο ΕΛΓΑ, υποτίθεται, είναι κρατικός φορέας. Τι είναι αυτά, λοιπόν, που μας λέτε;

Είναι εξοργισμένοι οι αγρότες με τη συμπεριφορά σας, συνολικά τη συμπεριφορά των κυβερνήσεων, να διατηρούν έναν κανονισμό του ΕΛΓΑ ο οποίος είναι αντιδραστικός, αναχρονιστικός. Ακούω εδώ και τόσα χρόνια ότι περιμένετε προτάσεις -λέει- για τον κανονισμό του ΕΛΓΑ. Μα έχουν γίνει προτάσεις. Είναι ώριμο, είναι επιβεβλημένο να αλλάξει ο κανονισμός του ΕΛΓΑ, που τρώει τα χρήματα των παραγωγών, χωρίς να αποζημιώνει. Δίνει ψίχουλα για κάτω του 25% ζημιά και πάνω από 80% απολύτως τίποτα. Λειτουργεί, δηλαδή, ένας ιδιωτικοοικονομικός φορέας που αρμέγει τους παραγωγούς. Αυτός είναι ο ΕΛΓΑ.

Συνειδητά δεν προχωράτε στην αλλαγή του κανονισμού, γιατί είναι κατεύθυνση της Ευρωπαϊκής Ένωσης, την οποία υπηρετείτε, σιγά-σιγά να ξεμπερδεύετε με τον φτωχό αγρότη και κτηνοτρόφο.

Το ζητούμενο είναι να αποζημιώνεται ο αγρότης όχι γενικά από τον ΕΛΓΑ, αλλά στο 100% της ζημιάς, δηλαδή αναπλήρωση του χαμένου εισοδήματος στο σύνολό του. Οφείλει -εδώ πρέπει να απαντήσετε συγκεκριμένα- ή δεν οφείλει; Είναι ή δεν είναι υποχρεωμένο το κράτος, η εκάστοτε κυβέρνηση, ο ΕΛΓΑ, ο οποίος τα παίρνει αδρά από τον παραγωγό -επιμένω-, να τον αποζημιώνουν άμεσα και στο σύνολο της καταστροφής, αφού τα έχει πληρώσει με τις εισφορές του; Το χαράτσι δηλαδή. Ποιες εισφορές; Χαράτσι κανονικό.

Οι διάφορες συσκέψεις, που μπορεί να κάνετε εσείς ή να γίνονται στην περιφέρεια δεν έχουν κανένα νόημα, εάν δεν δίνετε -είτε δίνετε- απάντηση στο πώς θα αναπληρωθεί το χαμένο εισόδημα. Τα ίδια παιχνίδια παίζονται με το λάδι, κύριε Υπουργέ και σε λίγο θα έχουμε τα ίδια καταστροφικά αποτελέσματα από τον δάκο στις ελιές.

Έχει ακέραια την ευθύνη η Κυβέρνηση, που πασάρει την ευθύνη στην περιφέρεια. Η περιφέρεια λέει «σηκώνω τα χέρια ψηλά» και φτάνετε στο σημείο να προτρέπετε τους παραγωγούς, τους ελαιοπαραγωγούς να αντιμετωπίσουν το πρόβλημα οι ίδιοι από μόνοι τους.

Το αίτημα, λοιπόν, για άμεση αποζημίωση στο 100% είναι το ελάχιστο που οφείλετε εσείς ως Κυβέρνηση να ικανοποιήσετε. Είναι επιβεβλημένο και υπερώριμο το αίτημα να αλλάξετε εδώ και τώρα τον κανονισμό του ΕΛΓΑ: Να είναι πραγματικά δημόσιος οργανισμός, χωρίς να χαρατσώνει, με κρατική χρηματοδότηση και να αποζημιώνει στο 100% τις ζημιές.

Παράλληλα, όμως, διότι υπάρχει η ακρίβεια, τα υψηλά κόστη, το ρεύμα, το νερό στην παραγωγή, χρειάζονται και άλλα μέτρα. Δεν είναι μόνο ότι έπαθε μια θεομηνία και πρέπει να πάρει αποζημίωση, που είναι το κυρίαρχο αυτή τη στιγμή. Εδώ μιλάμε ότι πρέπει να καθιερωθούν οι κατώτατες εγγυημένες τιμές που να καλύπτουν το κόστος παραγωγής και αποδεικνύεται τώρα που κάνουν πάρτι τα καρτέλ, οι έμποροι. Να παίρνουν το σταφύλι με 0,40 λεπτά, όταν το κόστος είναι 0,70 λεπτά και 0,80 λεπτά;

Να καταργηθεί ο ΦΠΑ στα γεωργικά εφόδια. Να έχει αφορολόγητο πετρέλαιο. Να επιδοτηθούν τα αγροεφόδια, οι ζωοτροφές και να επιδοτηθούν τόσο όσο! Είναι οι αυξήσεις που έχουν υποστεί.

Να καταργηθεί ο ΦΠΑ στα είδη πρώτης ανάγκης. Να επιδοτηθούν οι θαλάσσιες μεταφορές στον παραγωγό, όμως, και στον κτηνοτρόφο, όχι στον εφοπλιστή και στις ναυτιλιακές εταιρείες που γίνεται τώρα και μετακυλούν μετά και το κόστος στον παραγωγό και να μην υπάρξει καμμία διακοπή σε σπίτι, σε γεωτρήσεις κ.λπ..

Άρα εδώ τα προβλήματα είναι πολλά και χοντραίνει το παιχνίδι, κύριε Υπουργέ, και η Κυβέρνηση συνειδητά επιλέγει να κλείνει τα αυτιά και να έχει σιγή ασυρμάτου, ακριβώς γιατί είναι πισθάγκωνα δεμένη στην πολιτική της Ευρωπαϊκής Ένωσης.

Εμείς καλούμε από την πλευρά μας τον φτωχό, τον πληττόμενο αγρότη σε αγωνιστική ετοιμότητα, κύριε Πρόεδρε. Δεν πρέπει να ξεγελαστεί από τις σειρήνες που του λένε ότι «το μέλλον σου είναι η ΕΟΚ των μονοπωλίων, η Κοινή Αγροτική Πολιτική», που αποδεδειγμένα υπηρετεί τα συμφέροντα των τραπεζιτών, των βιομηχάνων, των καρτέλ, των μεγαλεμπόρων, που εκείνοι με τη σειρά τους ρουφούν το αίμα του αγρότη, του κτηνοτρόφου και τον οδηγούν σε ξεκλήρισμα, σε οριστικό ξεκλήρισμα. Γιατί; Γιατί θα πρέπει να πάρουν και τη γη, να πάρουν και τη σοδειά, να τον διώξουν από το σπίτι του, να τον διώξουν από τα χωράφια του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν τους έχει, λοιπόν, ο λαός ανάγκη. Αρκετά πλήρωσε, αρκετά τους ανέχτηκε και νομίζω ότι πλέον ήρθε η ώρα να σας απορρίψει και εσάς ως Κυβέρνηση της Νέας Δημοκρατίας και όλα τα κόμματα που είσαστε απόλυτα προσηλωμένοι στις αντιαγροτικές πολιτικές της Ευρωπαϊκής Ένωσης.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Συντυχάκη.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, πραγματικά δεν μπορώ να καταλάβω την αντίδραση απέναντι σε μια τοποθέτηση αρχική, η οποία ήταν θετικά διακείμενη ως προς την αναγνώριση του προβλήματος και στις άμεσες ενέργειες από την πλευρά του ΕΛΓΑ για την αποζημίωση των αγροτών μας. Προφανώς ο κύριος συνάδελφος ήθελε να εκφράσει την όποια αρνητική του θέση. Στην πρωτολογία του μιλάει για εξαιρέσεις και κόφτες στον ΕΛΓΑ και όταν εγώ έρχομαι και δεν αναφέρομαι σε καμμία εξαίρεση, σε κανένα κόφτη για αυτή τη ζημία, η οποία καλύπτεται από τον ΕΛΓΑ, υπάρχει ένας αιφνιδιασμός. Οπότε πρέπει αυτά που ήταν αποφασισμένα να ειπωθούν να ειπωθούν. Το αφήνω στην κρίση του καθενός.

**ΕΜΜΑΝΟΥΗΛ ΣΥΝΤΥΧΑΚΗΣ:** Για αυτό δεν μιλήσατε στην πρωτολογία σας.

**ΓΕΩΡΓΙΟΣ ΓΕΩΡΓΑΝΤΑΣ (Υπουργός Αγροτικής Ανάπτυξης και Τροφίμων):** Εγώ απευθυνόμενος στους παραγωγούς αμπελοκαλλιεργητές, απευθυνόμενος στους αμπελοκαλλιεργητές του Ηρακλείου λέω το εξής: Ολοκληρώθηκαν έξι χιλιάδες εκατό δηλώσεις ζημιάς. Πήραμε δεκαέξι και είκοσι, τριάντα έξι γεωτεχνικούς για να ολοκληρώσουν το επόμενο διάστημα το εκτιμητικό τους έργο και αφού ολοκληρωθεί το εκτιμητικό έργο, όπως γίνεται σε όλες τις ευνομούμενες πολιτείες, θα δούμε τι ακριβώς αποζημίωση δικαιούνται οι παραγωγοί, γιατί άλλος μπορεί να έχει 100% ζημιά και άλλος 70% ζημιά. Όμως, είμαστε εδώ για να καλύψουμε την όποια ζημιά και το ενδιαφέρον αυτό φαίνεται ακριβώς επειδή ενισχύσαμε το υποκατάστημα του ΕΛΓΑ στο Ηράκλειο με αυτούς τους τριάντα έξι επιπλέον γεωτεχνικούς.

Και, βεβαίως, για κανένα κόφτη και καμμία εξαίρεση δεν αναφερθήκαμε εμείς και ίσα ίσα το 20% που είναι καταγεγραμμένο στον κανονισμό του ΕΛΓΑ σε πάμπολλες περιπτώσεις πλέον κατά κανόνα εμείς δεν το εφαρμόζουμε και πληρώνουμε 100%. Αυτό είναι γνωστό σε όλους.

Και, βεβαίως, δεν μπορούμε να μιλάμε για μη παρουσία του ΕΛΓΑ παντού όταν τα νούμερα το λένε μόνα τους. Ο ΕΛΓΑ είναι ένας ασφαλιστικός οργανισμός, ο οποίος υπερκαλύπτει σε αποζημιώσεις τα έσοδα, τα οποία εισπράττει από τους αγρότες.

Και, βεβαίως, όταν ερωτήθηκα από πού θα βρεθούν αυτά τα χρήματα και θα πληρωθεί η υπόλοιπη διαφορά -γιατί να γίνει κατανοητό 158 εκατομμύρια εισπράξεις, 350 αποζημιώσεις- είπα: Από τους Έλληνες πολίτες, από τον Έλληνα φορολογούμενο. Αυτός είναι ο μόνος που σε αυτή τη χώρα ό,τι παρέμβαση γίνεται, είναι αυτός ο οποίος καταβάλλει τις αποζημιώσεις, αλλά είναι πάνω από τις εισφορές και πρέπει να γίνει κατανοητό αυτό.

Καταλαβαίνουμε την έκτακτη συγκυρία, καταλαβαίνουμε τις κλιματικές συνθήκες που άλλαξαν, καταλαβαίνουμε ότι πρέπει να δοθεί η δυνατότητα σε αυτούς τους ανθρώπους να καλλιεργήσουν εκ νέου τις καλλιέργειες τους, να μην απογοητευτούν πάνω απ’ όλα. Δεν θέλουμε να εγκαταλείψει κανείς την παραγωγική δραστηριότητα και τους στηρίζουμε κινούμενοι και πάνω από το πλαίσιο όπου χρειάζεται να γίνει αυτό, κατανοώντας ακριβώς τις μη ομαλές συνθήκες και της αγοράς και των κλιματικών συνθηκών.

Θα έρθει η επικαιροποίηση του κανονισμού του ΕΛΓΑ το επόμενο διάστημα και θέλω να ακούσω προτάσεις ρεαλιστικές και εφαρμόσιμες από όλους. Πάντως αυτή τη στιγμή αυτό το οποίο και στην πρωτολογία μου και στη δευτερολογία μου επαναλαμβάνω είναι ότι πολύ σύντομα και όταν ολοκληρωθεί το εκτιμητικό έργο, θα έρθουμε, όπως έχουμε έρθει πολλές φορές, ακόμα και με προκαταβολές φέρνοντας εδώ μέσα πρωτοβουλίες. Αυτή η Κυβέρνηση έχει κάνει σύστημα τελικά τις προκαταβολές στις αποζημιώσεις, ακριβώς για να προλαβαίνουν να πάρουν γρηγορότερα τα λεφτά τους οι αγρότες.

Παλιότερα, κύριε Πρόεδρε, κατά μέσο όρο για να γίνει η εξόφληση των αγροτών χρειάζονταν δεκαεπτά μήνες. Τώρα δεν έχουμε περάσει πουθενά τους δώδεκα και οι προκαταβολές δίνονται στους τέσσερις με πέντε. Αυτό το γνωρίζουν οι Έλληνες αγρότες και παραγωγοί και στο τέλος νομίζω θα κριθούμε μέσα από αυτή τη μετρήσιμη συμπεριφορά και στάση του καθενός όλοι μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 19.56΄ λύεται η συνεδρίαση για αύριο ημέρα Τρίτη13 Σεπτεμβρίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**